file_name
stringlengths 13
17
| summary
stringlengths 1
1.09k
| full_article
stringlengths 5
22k
|
|---|---|---|
article_8622.txt
|
PSM Makasaar កក់កៅអីវគ្គផ្តាច់ព្រ័ត្រក្រោយឈ្នះKedah Darul Aman ២-១ កាលពីរាត្រីថ្ងៃទី៩ ខែសីហា នាកីឡដ្ឋាន Kapten I Wayan Dipta ក្នុងក្រុង Bali ប្រទេសឥណ្ឌូណេស៊ី នៃព្រឹត្តិការណ៍ពានរង្វាន់បាល់ទាត់ Asian Football Confederation Cup 2022(AFC Cup 2022)។
|
ការប្រកួតគ្នារវាងPSM និង Kedah ពិតជាគួរឲ្យជក់ចិត្តដោយនៅក្នុងវគ្គទី១ ខ្សែបម្រើស្លាបស្តាំ PSM កីឡាករ Yance Sayuri ទាត់ទម្លាយដៃអ្នកចាំទី Kedah កីឡាករ Mohd Akaml បានសម្រេច១គ្រាប់នៅនាទី៣១ ក្រោយបញ្ចូនបាល់ពីខ្សែបម្រើស្លាបឆ្វេង M.R.E Pratama។ ចូលដល់វគ្គទី២ នៅនាទី៥៤ ខ្សែការពារកណ្តាល Yuran Lopes តែបញ្ចូលទីបាន១គ្រាប់ក្រោយពីការបញ្ជូនបាល់ពីខ្សែបម្រើកណ្តាល M.Arfan។ នៅនាទី៦២ ក្នុងវគ្គទី២ ខ្សែការពារដែលទើបតែរកគ្រាប់បាល់ទី២ឲ្យក្រុមPSM ទទួលបានកាតក្រហមត្រូវបណ្តេញចេញពីទីលានប្រកួត បន្ទាប់ពីរូបគេបង្កកំហុសទៅលើខ្សែប្រយុទ្ធ Kedah កីឡាករ M.Mardi។ Kedah ចាប់ផ្តើមវាយសម្រុកទៅវិញជាខ្លាំងបន្ទាប់ពីក្រុមរបស់ខ្លួនមានប្រៀបជាង នៅលើទីលាន ដោយសារមានគ្នា១១នាក់ ទល់នឹង១០នាក់។ នៅចុងម៉ោងវគ្គទី២ នាទី៨៦ ខ្សែបម្រើ M.Zulkifli ទាត់ជើងឆ្វេងពីចម្ងាយចូលទីតាមបានវិញ១គ្រាប់ ក្រោយពីបញ្ជូនបាល់ពីមិត្តរួមក្រុមខ្សែបម្រើ Afeeq Rosli។ បញ្ចប់ការប្រកួត PSM ២-១ Kedah។ គួបញ្ជាក់ថា PSM Makasaar ត្រូវរងចាំក្រុមមកពីវៀតណាម Vittle និងក្រុមម៉ាឡេស៊ី Kuala Lumpure នៅវគ្គផ្តាច់ព្រ័ត្រ ខណៈក្រុមទាំងពីរត្រូវប្រកួតគ្នានាថ្ងៃទី១០ ខែសីហា វគ្គពាក់កណ្តាលផ្តាច់ព្រ័ត្រតំបន់អាស៊ាន៕ ដោយ៖ហៀក ឆក សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8623.txt
|
ខ្សែការពារស្លាបឆ្វេង Alex Telles របស់ក្រុម Manchester United ចូលរួមជាមួយក្រុម Seviila ក្នុងនាមកីឡាករខ្ចីជើងរយៈពេល ១រដូវកាល នាថ្ងៃទី៥ ខែសីហា។
|
កីឡាករវ័យ ២៩ឆ្នាំ បានចូលរួមជាមួយក្រុមបិសាចក្រហម កាលខែតុលា ឆ្នាំ ២០២០ ប៉ុន្តែរូបគេមិនសូវទទួលបានពេលវេលាលេងប៉ុន្មានឡើយ សម្រាប់ជម្រើស ១១នាក់ដំបូងមកដល់ពេលនេះ ខណៈ Man United ក៏ជួបបញ្ហាធ្លាក់ទម្រង់លេងខ្លាំង នា៥រដូវកាលចុងក្រោយ។ តួនាទី Telles លេងឱ្យបិសាចក្រហមភាគច្រើន គឺត្រូវបានគ្រូបង្វឹកដាក់ចូលជំនួសខ្សែការពារស្លាបឆ្វេងដូចគ្នាគឺ Luke Shaw ពេលគេរងរបួសជាដើម។ តែក្រោយពេលមកដល់របស់លោក Erik ten Hag ជាអ្នកចាត់ការថ្មីលោកបាននាំយកខ្សែការពារស្លាបឆ្វេងមួយរូបទៀត គឺ Tyrell Malacia ពីក្រុម Feyenoord តំណែងរបស់ Telles ហាក់មានផលវិបាកបន្ថែមឡើង។ បើតាមរបាយការណ៍ ក្លិប Sevilla នឹងផ្តល់ប្រាក់ថ្លៃពលកម្មដល់ Telles ពេញដូចកាលនៅក្លិប Man United ប៉ុន្តែក្នុងកិច្ចព្រមព្រៀងមិនមានបូកបន្ថែមជម្រើសអ្វីផ្សេងទៀតឡើយ ក្នុងការចុះកិច្ចសន្យាកីឡាករសញ្ជាតិប្រេស៊ីល។ ក្រោយត្រូវ Sevilla ខ្ចីជើងយកទៅ Telles ជាកីឡាករបិសាចក្រហមចុងក្រោយគេដែលចាកចេញពីទឹកដី Old Trafford នាទីផ្សាររដូវក្តៅនេះ ក្នុងពេលដែលលោក Ten Hag គ្រប់គ្រងក្រុម។ កីឡាករដែលចាកចេញដោយគ្មានតម្លៃខ្លួនពី Man United រដូវកាលនេះរួមមាន Paul Pogba, Edinson Cavani, Jesse Lingard, Nemanja Matic និង Juan Mata ព្រោះផុតកុងត្រា។ ក្រៅពីកីឡាករទាំងអស់នេះ កីឡាករ Andreas Pereira ដែលមិនសូវបង្ហាញខ្លួននៅ Man United ក៏បានចូលរួមជាមួយក្រុម Fulham ដែលទើបឡើងមក Premier League ជាមួយកិច្ចសន្យារយៈពេលយូ។ ខណៈដែលអ្នកចាំទី Dean Henderson ផ្លាស់ទៅ Nottingham Forest ខ្ចីជើង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8624.txt
|
Erling Haaland ខ្សែប្រយុទ្ធវ័យក្មេង Manchester City ថ្ងៃទី៨ ខែសីហា បាននិយាយថា រូបគេមានអារម្មណ៍ស្តាយឱកាសហៀបនឹងអាចរកបានគ្រាប់បាល់ Hat-Trick ក្នុងការបង្ហាញខ្លួនលើកដំបូងសម្រាប់ការប្រកួត Premier League រដូវកាលថ្មី។
|
ខ្សែប្រយុទ្ធសញ្ជាតិន័រវែសជ័យជម្នះ Man City លើ West Ham United លទ្ធផល ២-០ ជាការធ្វើបានយ៉ាងល្អពីសំណាក់ខ្សែប្រយុទ្ធចំណូលថ្មី Haaland រកបាននៅនាទី ៣៦ ដោយស៊ុតបាល់ពិន័យ ១១ម៉ែត្រ និង នាទី៦៥ ជាការបញ្ជូនពី Kevin De Bruyne។ Haaland ក្លាយជាកីឡាករខ្សែប្រយុទ្ធទី២ នៅ Man City ដែលអាចរកគ្រាប់បាល់បាននាការបង្ហាញខ្លួនលើកដំបូងនៅក្នុងការប្រកួត Premier League ចាប់តាំងពីអតីតខ្សែប្រយុទ្ធ Sergio Aguero ធ្វើបានកាលឆ្នាំ ២០១១។ ទោះជាយ៉ាងនេះក្តី ឆ្លើយប្រាប់ទៅទូរទស្សន៍ Sky Sports ខ្សែប្រយុទ្ធវ័យ ២២ឆ្នាំ បង្ហាញអារម្មណ៍មិនសូវសប្បាយចិត្តដ្បិតមិនអាចរកបាន Hat-Trick ដូចកាលបង្ហាញខ្លួនឱ្យក្លិប Borussia Dortmund កាលឆ្នាំ ២០២០។ «វាគួរតែអាចមានបន្ថែមទៀតសម្រាប់ថ្ងៃនេះ ប៉ុន្តែពិតណាស់នេះជាការប្រកួតដ៏ល្អបំផុតមួយ។ ខ្ញុំគិតថាបើសិនអ្នកបានឃើញ Gundogun បង្កើតឱកាសមុនពេលខ្ញុំត្រូវប្តូរចេញ ខ្ញុំគួរតែទទួលបានវា»។ Haaland លើកឡើងបែបនេះក្រោយបញ្ចប់ការប្រកួត។ ចំណែកឯលោក Pep Gaurdiola ក៏បានបង្ហាញចំណាប់អារម្មណ៍ថា លោកពិតជាពេញចិត្តយ៉ាងខ្លាំងចំពោះទម្រង់លេងរបស់ខ្សែប្រយុទ្ធវ័យ ២២ឆ្នាំ។ លោក Gaurdiola ក៏បានបន្ថែមថា គ្រាប់បាល់ដែល Haaland រកបាននោះគឺពិតជាសំខាន់សម្រាប់ក្រុម សម្រាប់អ្នកគាំទ្រ ។ លោកក៏បានសរសើរថា Haaland បង្ហាញអារម្មណ៍ស្រែកឃ្លានការរកគ្រាប់បាល់ដូចទៅ Lionel Messi ដែលលោកធ្លាប់បង្វឹកនៅក្រុម Barcelona៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8625.txt
|
សហព័ន្ធបាល់ទាត់ស៊ីលី (ANFP) កំពុងតែប្តឹងឧទ្ធរណ៍ប្រឆាំងការសម្រេចចិត្តរបស់សហព័ន្ធបាល់ទាត់ពិភពលោក (FIFA) ដែលបានច្រានចោលពាក្យបណ្តឹងពួកគេ លើក្រុមអេក្វាឌ័រ ដែលបានក្លែងបន្លំកីឡាករគ្មានសិទ្ធិអំឡុងការប្រកួតជម្រុះពានរង្វាន់ World Cup។
|
នេះជាការដាក់សម្ពាធថ្មីម្តងទៀតទៅលើអេក្វាឌ័រ ពីសំណាក់ស៊ីលី ក្រោយពេល FIFA កាលពីខែមិថុនា បានចេញសេចក្តីសម្រេចថា ក្រុមជម្រើសជាតិអេក្វាឌ័រគឺមានសិទ្ធិបន្តប្រកួតនៅក្នុងព្រឹត្តិការណ៍ World Cup នៅប្រទេសកាតា។ កាលពីខែមិថុនា ANFP បាននិយាយថា ខ្លួនមានភស្ដុតាងគ្រប់គ្រាន់បង្ហាញពីកីឡាករ Byron Castillo ដែលលេងឱ្យក្រុមជម្រើសជាតិអេក្វាឌ័រ មានដើមកំណើតនៅទីក្រុង Tumaco ប្រទេសកូឡាំប៊ី ក្នុងឆ្នាំ ១៩៩៥ ហើយរូបគេមិនមែនជាប្រជាជនអេក្វាឌ័រដែលកើតក្នុងទីក្រុង Villamil Playas ឆ្នាំ ១៩៩៨ ដូចទៅនឹងឯកសាររបស់ប្រទេសអេក្វាឌ័រឡើយ។ កីឡាករខ្សែការពារដែលលេងឱ្យក្រុម Barcelona Sporting Club របស់លីគកំពូលអេក្វាឌ័រ បានបង្ហាញខ្លួនចំនួន ៨ប្រកួត ពីចំណោម ១៨ប្រកួតរបស់អេក្វាឌ័រ នាការប្រកួតជម្រុះដណ្តើមកៅអីទៅកាន់ការប្រកួតពានរង្វាន់ World Cup ជុំផ្តាច់ព្រ័ត្រនៅប្រទេសកាតា។ Castillo បានប្រើលិខិតឆ្លងដែនក្លែងក្លាយ និងលិខិតបញ្ជាក់កំណើត។ ទាក់ទង់បញ្ហានេះ FIFA បាននិយាយថា សហព័ន្ធបានត្រួតពិនិត្យលើសំណើររបស់គ្រប់ភាគីពាក់ព័ន្ធ ហើយបានពិចារណាសម្រេចថា មិនមានការចាត់វិធានការអ្វីឡើយ។ ទោះយ៉ាងនេះក្តីថ្ងៃទី២៨ កក្កដា ស៊ីលី បានអះអាងជាថ្មីថា ខ្លួនបានប្តឹងឧទ្ធរណ៍ប្រឆាំងនឹងការសម្រេចចិត្តរបស់ FIFA។ «យើងប្រាកដទាំងស្រុងថាការសន្និដ្ឋាននៃការស៊ើបអង្កេតរបស់យើងគឺច្បាស់លាស់ខ្លាំងណាស់។ វាពិតច្បាស់ខ្លាំងណាស់ ដែលថាកីឡាករបានប្រើឯកសារក្លែងបន្លំជាជនជាតិអេក្វាឌ័រ ហើយបញ្ហានោះគឺមិនស្ថិតលើការបង្ហាញខ្លួនឱ្យក្រុមជម្រើសជាតិក្នុងព្រឹត្តិការណ៍ World Cup 2022 ឡើយ ប៉ុន្តែរឿងសំខាន់នោះគឺជាការរំលោភគោលការណ៍លេងយុត្តិធន៍ ឬ Fair Play។»។ នេះបើតាមលោក Jorge Yunge អគ្គលេខាធិការនៃសមាគមបាល់ទាត់ស៊ីលី។ ស៊ីលីមិនឈ្នះកៅអី សម្រាប់ការប្រកួតនៅប្រទេសកាតានាចុងឆ្នាំ ២០២២ ឡើយ ដោយបានបញ្ចប់ត្រឹមចំណាត់ថ្នាក់លេខ ៧ មាន ១៩ពិន្ទុ ក្នុងពូលនៃទ្វីបអាម៉េរិកខាងត្បូង CONMEBOL នាការប្រកួតជម្រុះដណ្តើមកៅអី World Cup ខណៈដែលអេក្វាឌ័រឈរលំដាប់លេខ ៤ ហើយឈ្នះកៅអី។ ទ្វីបអាម៉េរិកខាងត្បូងមាន ៤កៅអីកន្លះ ដោយមានប្រេស៊ីល អាហ្សង់ទីន អ៊ុយរូហ្គាយ និងអេក្វាឌ័រ ឈ្នះកៅអីស្វ័យប្រវត្តិ ។ ចំណែកប៉េរូ ឈ្នះកន្លះកៅអីប្រកួត Play-off អន្តរទ្វីបដណ្តើមមួយកៅអីទៅ World Cup ត្រូវខកចិត្តបាត់បង់ឱកាសក្រោយចាញ់ក្រោមថ្វីជើងក្រុមអូស្ត្រាលី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8626.txt
|
សហព័ន្ធបាល់ទាត់អង់គ្លេស (FA) ថ្ងៃទី៣១ ខែកក្កដា បានបើកការស៊ើបអង្កេត លើបញ្ហាដែលមានអ្នកទស្សនាគប់កាំជ្រូចភ្លើង ឬ Flares ចូលទីលានអំឡុងការប្រកួតពានរង្វាន់ Community Shield រវាង Liverpool និង Manchester City។
|
Liverpool ក្លាយជាម្ចាស់ពាន FA Community Shield ដែលជាពានមុនបើករដូវកាលថ្មីនៃ Premier League ២០២២-២២ ក្រោយឈ្នះក្រុមម្ចាស់ជើងឯកលីគកំពូលអង់គ្លេស Man City ៣-១ ថ្ងៃទី៣១ ខែកក្កដា។ ជ័យជម្នះ ៣គ្រាប់របស់ក្រុមរហ័សនាមហង្សក្រហមធ្វើបានដោយកីឡាករ Trent Alexander-Arnold, Mohamed Salah និង Darwin Nunez ។ចំណែក១គ្រាប់របស់ Man City ធ្វើបានដោយកីឡាករ Julian Alvarez។ កាលពីរដូវកាលមុនហេតុការណ៍នៃការចោលកាំជ្រូចភ្លើង ឬគ្រាប់បែកផ្សែងនេះ បានកើតឡើងជារឿយៗនៅ Premier League ។ ក្នុងនោះក៏មានបញ្ហាការរត់ចូលអុកឡុងក្នុងទីលាន ដែលអាចបង្កជាការព្រោះថ្នាក់ផ្សេង។ ស្ថាប័នគ្រប់គ្រងបាល់ទាត់នានា នៅអង់គ្លេសក្នុងពេលថ្មីៗ ប្រកាសប្រឆាំងរាល់ទង្វើទាំងនេះ។ អំឡុងជំនួបនាកីឡដ្ឋាន King Power របស់ក្រុម Leicester City រវាងម្ចាស់ជើងឯក Premier League ទល់ FA Cup រដូវកាលចាស់ បានបង្កភាពភ្ញាក់ផ្អើលជាថ្មីម្តងទៀត ដោយមានអ្នកគាំទ្រមួយក្រុម ដែលទំនងជាអ្នកគាំទ្រ Liverpool បានគប់កាំជ្រូចភ្លើង និងគ្រាប់បែកផ្សែងចូលទីលានប្រកួត អំឡុងអបអរលទ្ធផលក្រុម។ «យើងបានដឹងឧប្បត្តិហេតុដែលមានភ្លើងឆេះនៅតំបន់ដែលអ្នកគាំទ្រឈរទស្សនា ក្នុងនោះការប្រើប្រាស់កាំជ្រូចភ្លើង និងគ្រាប់បែកផ្សែងក្នុងកីឡដ្ឋានប្រកួត គឺជាបញ្ហាមួយដែលអាចបង្កគ្រោះថ្នាក់ និងខុសច្បាប់ និងផលប៉ះពាល់ធ្ងន់ធ្ងរ។ យើងកំពុងតែបើកការស៊ើបអង្កេតស្វែងរកមុខជនបង្ក ហើយក្លិបនិងមន្ត្រីប៉ូលីសបានផ្តល់អត្តសញ្ញាណឱ្យបានដឹងខ្លះហើយ យើងរំពឹងថាក្លិបក៏នឹងជួយស៊ើបអង្កេតនៅរាល់ទង្វើទាំងនេះ និងជួយអនុម័តច្បាប់ហាមឃាត់រឿងទាំងនេះ។»។ FA បានលើកឡើងបែបនេះ។ កាលពីសប្តាហ៍មុន FA រួមជាមួយ Premier League និង Football League បានរួមគ្នាប្រកាសថានឹងដាក់ទណ្ឌកម្ម ចំពោះជនណាដែលបង្កអសន្តិសុខក្នុងទីលាន ដោយការរត់ចូលអុកឡុកទីលាន ការប្រើគ្រាប់បែកផ្សែង ឬកាំជ្រូចភ្លើង ដោយក្លិបទាំងអស់នឹងត្រូវហាមឃាត់ស្វ័យប្រវត្តិជាក់ស្តែង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8627.txt
|
Manchester United និង Juventus បានឈានដល់កិច្ចព្រមព្រៀងលើការផ្ទេរខ្សែបម្រើការពារ Adrien Rabiot ហើយក្នុងតម្លៃខ្លួនជាង ១៥លានផោន(១៨លានដុល្លារ)។ នេះបើតាមការផ្សាយរបស់កាសែត The Guardian ថ្ងៃទី៨ ខែសីហា។
|
បច្ចុប្បន្នភ្នាក់ងារក្លិបបិសាចក្រហមកំពុងតែជជែកលើកិច្ចព្រមព្រៀងដំណាក់កាលដំបូងជាមួយកីឡាករផ្ទាល់អំពីលក្ខខណ្ឌផ្សេងៗទៀត ខណៈដែលក្លិប Juventus រីករាយក្នុងការលក់កីឡាករវ័យ ២៧ឆ្នាំ ឱ្យបិសាចក្រហម។ Man United ក៏ត្រូវការយល់ព្រមបន្ថែមទៀតពីសំណាក់ភ្នាក់ងារផ្ទាល់ខ្លួនរបស់ Rabiot និងម្តាយរបស់គេ មុនពេលកិច្ចព្រមព្រៀងអាចដំណើរការបានបន្តទៀត។ Rabiot ធ្លាប់ជាកីឡាករលេងឱ្យក្លិប Paris Saint Germain ក្លិប Toulouse របស់បារាំង និងធ្លាប់បង្ហាញខ្លួន ២៩លើក ឱ្យជម្រើសជាតិបារាំង ។ កីឡាករវ័យ ២៧ឆ្នាំរូបនេះ ធ្លាប់ឈ្នះពានរង្វាន់ Ligue 1 ៥លើក Serie A ១លើក ។ ប៉ុន្តែកីឡាករបារាំងរូបនេះ ត្រូវបានក្លិបសេះបង្កង់កត់ត្រាថា ជាកីឡាករមានវិន័យមិនល្អ និងការមកហ្វឹកហាត់យឹតជាដើម។ ឆ្លងកាត់ការប្រកួតបើកឆាកនៃ Premier League អ្នកចាត់ការវ័យ ៥២ឆ្នាំ Erik ten Hag មើលឃើញពីចំណុចខ្វះខាតដ៏ធំត្រង់តំបន់បម្រើការពារ ដែលជាហេតុផល Man United ចាញ់ក្រោមថ្វីជើង Brighton & Hove Albion លទ្ធផល ២-១។ លោក Ten Hag ត្រូវការនាំចូលកីឡាករបន្ថែមដើម្បីបំពេញចន្លោះដែលក្រុមខ្វះខាត។ ទោះកំពុងធ្វើការងារលើការផ្ទេរយក Rabiot មកពង្រឹងក្រុមបន្ថែមក្តី ក៏គ្រូបង្វឹកសញ្ជាតិហូឡង់ មិនបោះបង់ក្តីរំពឹងចង់បាន Frankie De Jong ពី Barcelona ឡើយ ។ ដ្បិតពេលថ្មីៗនេះប្រធានក្លិបលោក Joan Laporta បញ្ជាក់ជំហររក្សា De Jong នៅទឹកដីអេស្ប៉ាញ។ បច្ចុប្បន្ន Man United កំពុងត្រូវក្រុមតោខៀវ Chelsea ប្រជែងដេញថ្លៃសម្រាប់ De Jong ។ តែបើតាមប្រភពដែលស្ថិតក្បែរកីឡាករវ័យ ២៥ឆ្នាំ អះអាងថា គេបន្តស្នាក់នៅក្លិប។ មិនត្រឹមតែ Rabiot តែម្នាក់ទេ បិសាចក្រហមក៏កំពុងដាក់គោលដៅយកខ្សែប្រយុទ្ធ Marko Arnautovic ពីក្រុម Bologna មកជំនួសតំបន់ប្រយុទ្ធ ដែលបច្ចុប្បន្នមិនសូវមុតស្រួច ស្របពេលដែលកីឡាករ Antony Martial របួស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8628.txt
|
កីឡាការការិនី សន សាស ដណ្តើមបានមេដាយមាសមួយបន្ថែមទៀតជូនកម្ពុជាលើវិញ្ញាសា ប៊ូស្យា ក្នុងព្រឹត្តិការណ៍កីឡាអាស៊ានប៉ារ៉ាហ្គេមលើកទី១១ នាទីក្រុងសូឡូ ប្រទេសឥណ្ឌូណេស៊ី។ គិតត្រឹមថ្ងៃទី៣ ខែសីហា កម្ពុជាទទួលបាន មេដាយសរុប៩ ។
|
ក្នុងវគ្គជម្រុះសន្សំពិន្ទុវិលជុំដំបូងកីឡាការិនីកម្ពុជា សន សាស បានយកជ័យជម្នះលើកីឡាការិនីម្ចាស់ផ្ទះឥណ្ឌូណេស៊ី Gischa Zayana ដោយលទ្ធផល ៣-១ (១-0, ១-០, ០-១, ១-០) និងបន្តយកឈ្នះកីឡាការិនីម្ចាស់ផ្ទះឥណ្ឌូណេស៊ីមួយទៀត Febriyanti Vani Rahmadhani ដោយលទ្ធផល ៤-៣ (១-០, ៣-០, ១-០, ២-០)។ បញ្ចប់ការប្រកួតកីឡាការិនីកម្ពុជា សន សាស ទទួលមេដាយមាសលើប្រភេទវិញ្ញាសាប៊ូស្យា និងម្ចាស់ផ្ទះឥណ្ឌូណេស៊ីកីឡាការិនី Gischa Zayana ទទួលបានមេដាយប្រាក់ និងមេដាយសំរឹទ្ធបានទៅលើកីឡាការិនី Febriyanti Vani Rahmadhani។ គួបញ្ជាក់ថា នេះជាមេដាយមាសទី៣ សម្រាប់កម្ពុជា ។ មេដាយមាសទី១ បានពីកីឡាបាល់បោះជិះរទេះជាក្រុម៣ទល់៣ និងមេដាយមាសទី២ ដោយកីឡាការិនី វ៉ិត ចាន់ថា លើវិញ្ញាសាលោតចម្ងាយ១០០ម៉ែត្រ។ គិតមកត្រឹមថ្ងៃទី៣ ខែសីហា កម្ពុជាទទួលបានមេដាយសរុប១១ ក្នុងនោះមេដាយមាស៣ ប្រាក់៥ និងសំរឹទ្ធ៣៕ ដោយ៖ ហៀក ឆក សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8629.txt
|
ជំនួបដណ្តើមពានរង្វាន់បើករដូវកាលថ្មី FA Community Shield 2022 ត្រូវធ្វើឡើងនៅថ្ងៃទី៣០ ខែកក្កដា រវាងក្រុមហង្សក្រហម Liverpool ប្រជែងជាមួយក្រុមមេឃខៀវ Manchester City នាកីឡដ្ឋាន King Power វេលាម៉ោង ១១យប់ (ម៉ោងនៅកម្ពុជា)។
|
ពានរង្វាន់ Community Shield ជាព្រឹត្តិការណ៍ប្រកួតរវាងក្រុមម្ចាស់ជើងឯក Premier League រដូវកាលចាស់ ហើយត្រូវតទល់ជាមួយក្រុមដែលឈ្នះពានរង្វាន់ FA Cup រដូវកាលចាស់ដូចគ្នា ជារៀងរាល់ពេលមុនការចាប់ផ្តើមរដូវកាលថ្មី។ Man City ជាម្ចាស់ Premier League រដូវកាល ២០២១-២២ ឯ Liverpool ឈ្នះ FA Cup។ មុនឈានដល់ការប្រកួតដែលធ្វើឡើងក្នុងទឹកដីរបស់ក្រុម Leicester City នោះ ក្រុមដែលជាគូប្រជែងតាំងពីរដូវកាលមុន បានត្រៀមខ្លួនរួចរាល់រៀងៗខ្លួន ដោយបានឆ្លងកាត់ការប្រកួតមិត្តភាពទេសចរណ៍ ក្នុងការដកស្រងបទពិសោធន៍ និងការត្រៀមខ្លួនរួចរាល់សម្រាប់រដូវកាលថ្មីផងដែរ។ Man City បានបង្ហាញទម្រង់លេងបានល្អជាង Liverpool សម្រាប់ការប្រកួតមិត្តភាព ដោយម្ចាស់ជើងឯក Premier League ឈ្នះ២ប្រកួតនាជំនួបមិត្តភាព ក្នុងនោះយកឈ្នះក្រុមខ្លាំងអាល្លឺម៉ង់ Bayern Munich លទ្ធផល ១-០ តែយ៉ាងណាមិញមានការប្រកួតតិចជាងហង្សក្រហម ។ ចំណែក Liverpool ឆ្លងកាត់ប្រកួតមិត្តភាព ៤លើក ឈ្នះ២ និងចាញ់២ ក្នុងនោះក៏មានចាញ់រហូតដល់លទ្ធផល ៤-០ ក្រោមថ្វីជើង Manchester United។ ត្រៀមសម្រាប់រដូវកាលថ្មី Liverpool បាននាំចូលកីឡាករថ្មី ២រូប រួមមាន Fabio Carvalho និង Darwin Nunez ខណៈដែលខ្សែប្រយុទ្ធសំខាន់ Sadio Mane បានចាកចេញទៅ Bayern Munic។ ម្ចាស់ជើងឯក Champions League ៦សម័យមួយនេះ ហាក់ធ្វើមិនសូវបានល្អខ្លាំងត្រង់តំបន់ប្រយុទ្ធ ដ្បិតគ្រូបង្វឹកលោក Jurgen Klopp កំពុងរកវិធីសាស្រ្តដើម្បីធ្វើឱ្យតំបន់ប្រយុទ្ធរបស់ក្រុមមានភាពខ្លាំងឡើងវិញ ខណៈ កីឡាករក្នុងក្រុម ៧រូប មានបញ្ហារបួសមុនការប្រកួតមកដល់។ ចំណែក Man City មុនរដូវកាលថ្មីបើក បាននាំចូលកីឡាករសំខាន់៤រូប រួមមានខ្សែប្រយុទ្ធ Erling Haaland និងខ្សែបម្រើ Kalvin Phillips, Julian Alvarez និង Stefan Ortega Moreno ដើម្បីពង្រឹងក្រុម និងមិនសូវមានបញ្ហាកីឡាកររបួសច្រើនដូច Liverpool ឡើយ ពោលគឺមានតែខ្សែការពារ John Stone និង Benjamin Mendy ប៉ុណ្ណោះដែលរបួស។ ក្នុងសន្និសីតកាសែតមុនការប្រកួត លោក Jurgen Klopp បានសារភាពថាប្រកួតទល់ Man City ជាជំនួបពិបាកបំផុត ស្របពេលក្រុមមានបញ្ហាកីឡាកររបួសច្រើន។« វានៅមានពេលវេលាដ៏វែងសម្រាប់រដូវកាលថ្មី ប៉ុន្តែការប្រកួតទល់ Man City នឹងក្លាយជាប្រកួតដ៏ពិបាកបំផុតមួយ។ យើងនឹងត្រៀមខ្លួនតទល់ការលំបាកនេះ យើងក៏បានដឹករួចហើយថាក្រុមយើងមិនទាន់ស្ថិតក្នុងទម្រង់ល្អពេញលេញនៅឡើយទេ តែយ៉ាងណាក៏មានដំណឹងល្អ ព្រោះ City ក៏កំពុងស្ថិតក្នុងស្ថានភាពដូចយើងដែរ។»។ លោក Klopp និយាយបែបនេះ។ ចំណែកលោក Gaurdiola អះអាងថាក្រុមលោកទោះក្រុមបានបាត់បង់កីឡាករសំខាន់៣រូបចាកចេញ ក៏លោកនៅតែប្រើទម្រង់លេងរបស់ក្រុម ឱ្យស្ថិតនៅដដែលជាមួយកម្លាំងស្នូល ពីកីឡាករចំណូលថ្មី។«គ្មានការកែប្រែទម្រង់ឡើយ យើងនឹងមិនប្តូរការលេងរបស់យើងឡើយ យើងនឹងប្រើសមត្ថភាពកីឡាករថ្មីដូចជា Haalnd, Phillips និង Alvarez បង្កើនភាពខ្លាំងនៃក្រុមយើងឡើងបន្ថែមទៀតសម្រាប់ការប្រកួតមួយនេះ។»។ នេះបើតាមសម្តីអ្នកចាត់ការសញ្ជាតិអេស្ប៉ាញ។ គួររំលឹកថា រដូវកាលថ្មីនៃក្របខណ្ឌ Premier League នឹងចាប់ផ្តើមនៅថ្ងៃទី៦ ខែសីហា ដោយជំនួបបើកឆាកដំបូងគេបង្អស់គឺក្រុម Fulham ដែលទើបឡើងពីក្របខណ្ឌ Championship ត្រូវបើកទ្វារកីឡដ្ឋាន Craven Cottage ស្វាគមន៍ក្រុម Liverpool៕ ដោយ៖ ជា យូគៀង សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_863.txt
|
រដ្ឋាភិបាលចិន បានបញ្ជាឱ្យក្រុមហ៊ុនថាមពលរដ្ឋធានាការផ្គត់ផ្គង់ឥន្ធនៈឱ្យបានគ្រប់គ្រាន់សម្រាប់រដូវរងាដែលកំពុងខិតជិតមកដល់។ នេះបើតាមរបាយការណ៍មួយនៅថ្ងៃទី១ ខែតុលា។ ការដាក់បញ្ជាធ្វើឡើងស្របពេលចិន កំពុងទប់ទល់វិបត្តិថាមពលដែលអាចគំរាមកំណើនសេដ្ឋកិច្ចរបស់ខ្លួន។
|
ចិនដែលជាប្រទេសមហាអំណាចសេដ្ឋកិច្ចទី២ លើពិភពលោក កំពុងរងផលប៉ះពាល់យ៉ាងដំណំដោយសារការដាច់ចរន្តអគ្គិសនីដែលបណ្តាលឱ្យរោងចក្រ សហគ្រាសមួយចំនួនបានបិទទ្វារ ព្រមទាំងរាំងស្ទះដល់ដំណើរការផលិត និងខ្សែច្រវាក់ផ្គត់ផ្គង់ពិភពលោក។ រោងចក្ររបស់ក្រុមហ៊ុនអន្តរជាតិមានក្រុមហ៊ុនផលិតទូរស័ព្ទ Apple និងក្រុមហ៊ុនផលិតឡាន Tesla ស្ថិតក្នុងចំណោមរោងចក្រដែលបញ្ជាឱ្យបញ្ឈប់ការផលិតបណ្តោះអាសន្ន។ វិបត្តិខ្វះខាតថាមពលនេះកើតឡើងដោយសារ តម្រូវការនាំចេញក្រៅប្រទេសច្រើនលើសលប់ តម្លៃធ្យូងថ្ម ការគ្រប់គ្រងតម្លៃអគ្គិសនីរបស់រដ្ឋ និងការរឹតត្បិតការបញ្ចេញឧស្ម័នតាមគោលដៅកំណត់។ប៉ុន្មានខែចុងក្រោយនេះ បណ្តាខេត្តនិងតំបន់ជាង១២កន្លែងត្រូវបានអាជ្ញាធរមូលដ្ឋានបង្ខំឱ្យប្រើប្រាស់ថាមពលយ៉ាងក្បិតក្បៀតដើម្បីចូលរួមសម្រេចគោលដៅអព្យាក្រឹតកាបូននៅឆ្នាំ២០៦០។ ស្របពេលរដូវរងាកាន់តែជិតដល់ផងនោះ ឧបនាយករដ្ឋមន្រ្តីចិន ហាន ចឹង បានប្រាប់ទៅកាន់ក្រុមហ៊ុនថាមពលឱ្យប្រាកដខ្លួនថា អាចផ្គត់ផ្គង់ប្រេងឥន្ធនៈឱ្យបានគ្រប់គ្រាន់ដើម្បីរក្សាដំណើរការសេដ្ឋកិច្ចរបស់ប្រទេស និងតម្រូវការប្រើប្រាស់។ មន្រ្តីជាន់ខ្ពស់ចិនរូបនេះព្រមានថា ទីក្រុងប៉េកាំងនឹងមិនអត់ធ្មត់លើហេតុការណ៍ការដាច់ចរន្តអគ្គិសនីឡើយ។ ជុំវិញបញ្ហានេះ លោក ហាន ដែលជាទទួលបន្ទុកត្រួតពិនិត្យវិស័យថាមពល និងផលិតកម្មឧស្សាហកម្មជាតិ ក៏បានបើកកិច្ចប្រជុំបន្ទាន់មួយក្នុងសប្តាហ៍នេះជាមួយក្រុមមន្រ្តីគ្រប់គ្រងទ្រព្យសម្បត្តិរដ្ឋរបស់ក្រុងប៉េកាំង និងទីភ្នាក់ងារផែនការសេដ្ឋកិច្ច។ នេះបើតាមសារព័ត៌មាន Bloomberg ។ ស្ទើរតែ៦០ភាគរយនៃសេដ្ឋកិច្ចចិន ត្រូវបានដំណើរការដោយវិស័យធ្យូងថ្ម ប៉ុន្តែប្រទេសនាំចូលធ្យូងថ្មធំជាងគេបំផុតនេះកំពុងរងការរាំងស្ទះដោយជំងឺរាតត្បាត និងការនាំដែលចូលធ្លាក់ចុះ ស្របពេលជម្លោះពាណិជ្ជកម្មជាមួយអូស្ត្រាលីដែលធ្លាប់ជាដៃគូនាំចូលធ្យូងថ្មធំបំផុតកើនឡើងផងនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8630.txt
|
សហព័ន្ធកីឡាបាល់ទាត់អឺរ៉ុប (UEFA) បើកការស៊ើបអង្កេតផ្នែកវិន័យលើក្រុម Fenerbahce បន្ទាប់ពីអ្នកគាំទ្រក្រុមនៃលីគកំពូលតួកគីនេះ ស្រែកហៅឈ្មោះលោកវ៉្លាឌីមៀ ពូទីន ប្រធានាធិបតីរុស្ស៊ី អំឡុងការប្រកួតជម្រុះ Champions League ជើងទី២ជាមួយក្រុម Dynamo Kyiv នៅថ្ងៃទី២៧ ខែកក្កដា។ នេះបើតាមការផ្សាយរបស់កាសែត Theguardian។
|
បន្ទាប់ពីការប្រកួតជើងទី១បញ្ចប់ដោយគ្មានគ្រាប់បាល់ដែលធ្វើឡើងនៅទឹកដីកណ្តាលប្រទេសប៉ូឡូញ ក្រុមអ៊ុយក្រែន Dynamo Kyiv បានទម្លាក់ក្រុម Fenerbahce ដោយការយកឈ្នះ ២-១ នៅជើងទី២ដែលធ្វើឡើងនៅក្រុង Istanbul ប្រទេសតួកគី។ ភ្លាមៗក្រោយពេលកីឡាករ Vitaliy Buyalskyi សម្រេចគ្រាប់បាល់ទី១ឱ្យ Dynamo Kyiv នៅនាទី៥៧ អ្នកគាំទ្រ Fenerbahce មួយចំនួនបាននាំគ្នាស្រែកហៅឈ្មោះ «វ្ល៉ាឌីមៀ ពូទីន» ដើម្បីឌឺដង បញ្ឈឺដល់ការអបអរគ្រាប់បាល់របស់ Buyalskyi ដែលជាកីឡាករសញ្ជាតិអ៊ុយក្រែន។ Attila Szalai បានរកគ្រាប់តាមស្មើឱ្យ Fenerbahce នៅនាទី៨៩ ដើម្បីបន្តការប្រកួតដល់ម៉ោងបន្ថែម។ ប៉ុន្តែយ៉ាងណាក៏ដោយ Dynamo បន្ថែមគ្រាប់ទី២និងជាគ្រាប់ជ័យជម្នះនៅនាទី១១៤ តាមរយៈការស៊ុតរបស់ Oleksandr Karavaev។ ដោយខឹងនឹងបរាជ័យដែលធ្វើឱ្យក្រុមពួកគេមិនអាចបង្ហាញមុខនៅ Champions League បាននោះ នៅក្នុងកីឡដ្ឋានត្រូវបានគ្របដណ្ដប់ដោយការស្រែកគំហក ក្នុងន័យគាំទ្រប្រធានាធិបតីរុស្ស៊ីបន្ថែមទៀត ពីសំណាក់អ្នកគាំទ្រ Fenerbahce ដែលបណ្តាលឱ្យមានការរិះគន់យ៉ាងខ្លាំងតាមអ៊ីនធឺណិត។ ក្រោយហេតុការណ៍នេះកើតឡើង UEFA បានបើកការស៊ើបអង្កេតដោយឱ្យមន្ត្រីខ្លួន ត្រួតពិនិត្យក្រមសីលធម៌ និងវិន័យទាក់ទងនឹងអាកប្បកិរិយាមិនសមរម្យរបស់អ្នកគាំទ្រ Fenerbahce ដែលធ្វើឡើងនៅកីឡដ្ឋាន Sukru Saracoglu ប្រទេសតួកគី។ លោក Vasyl Bodnar ឯកអគ្គរដ្ឋទូតអ៊ុយក្រែនប្រចាំនៅទីក្រុងអង់ការ៉ា ប្រទេសតួកគី បាននិយាយលើ
|
article_8631.txt
|
មិនត្រឹមជាក្លិបបាល់ទាត់ជោគជ័យជាងគេនៅអឺរ៉ុប Real Madrid ក៏នាំមុខគេក្នុងនាមក្លិបមានអ្នកតាមដាន (Follow) តាមបណ្តាញសង្គមច្រើនជាងគេលើលោកផងដែរ។ Real Madrid មានអ្នកតាមដានលើ Twitter, Facebook, Instagram និង TikTok សរុប ៣០៧,៤លាននាក់ តាមពីក្រោយដោយ Barcelona និង Manchester United។
|
២ចំនុចសំខាន់ៗដែលធ្វើឱ្យក្លិបល្បីៗដូចជា Real Madrid, Barca, Man Utd ក៏ដូចជាក្រុមផ្សេងៗទៀតកើនការ Follow ច្រើនរហូតរាប់រយលាននាក់នោះ ដោយសារ ទី១ ក្លិបមានកីឡាករសំខាន់ដ៏ទាក់ទាញ ដូចជាពេលដែល Juventus ទទួលបាន Cristiano Ronaldo និង PSG ដែលយកបាន Leonel Messi ដែលធ្វើឱ្យចំនួន Follow លើប្រព័ន្ទបណ្តាញសង្គមពួកគេកើនឡើងយ៉ាងគំហ៊ុក។ ទី២ ភាពជោគជ័យ មិនថាការឈ្នះជើងឯកក្នុងស្រុក ឬកម្រិតអឺរ៉ុបដូចជា Champions League ឬ Europa League នោះទេ ការឈ្នះពានទាំងអស់នេះ នឹងកាន់តែជំរុញក្លិបទទួលបានការតាមដានកាន់តែច្រើនឡើង។ ខាងក្រោមនេះយើងនឹងបង្ហាញលោកអ្នកអំពីក្លិបបាល់ទាត់ទាំង១០ដែលមានចំនួនតាមដានច្រើនបំផុតលើលោកដោយគិតសរុបចូលគ្នាទាំង គណនី
|
article_8632.txt
|
Barcelona នៅតែមិនទាន់អាចចុះឈ្មោះកីឡាករចំណូលថ្មី ៥រូបដែលទើបនាំមក ក្នុងក្របខណ្ឌ La Liga បានឡើយសម្រាប់រដូវកាលថ្មី ដ្បិត La Liga បដិសេធ ព្រោះក្លិបមួយនេះបាន ប្រើលុយផ្ទាល់ខ្លួនដើម្បីបង្គ្រប់តម្លៃ ដោយលក់ភាគហ៊ុននិងសិទ្ធិផ្សព្វផ្សាយកន្លងមក។ នេះបើតាមកាសែត The Guardian ថ្ងៃទី៩ ខែសីហា។
|
រដូវកាលថ្មីនេះ Barca បានលក់សិទ្ធិទូរទស្សន៍ La Liga របស់ខ្លួនទៅឱ្យក្រុមហ៊ុន Sixth Street រហូតដល់ទៅ ២៥ភាគរយ សម្រាប់រយៈពេល ២៥ឆ្នាំ ហើយទទួលបានប្រាក់ចំណូល ៦៨១លានដុល្លារពីការលក់នេះ។ កាលពីចុងខែកក្កដា Barcelona ក៏បានប្រកាសលក់សិទ្ធិផ្សព្វផ្សាយស្តូឌីយោ ឬ Barca Studio ២៥ភាគរយបន្ថែមទៅឱ្យក្រុមហ៊ុនវិនិយោគ GDA Luma និងទទួលបានប្រាក់ជាង ១០២លានដុល្លារ និងចុះកិច្ចសន្យាជាមួយក្រុមហ៊ុនឧបត្ថម្ភថ្មី Spotify ២៨០លានដុល្លារ។ ក្រោយមានការលក់សិទ្ធិផ្សព្វផ្សាយផ្សេងៗ Barca បាននាំចូលកីឡាករថ្មីប្រាំរូបរួមមាន Robert Lewandowski, Andreas Christensen, Jules Kounde, Frank Kessie និង Raphinha ហើយកីឡាករ ៣ ក្នុងចំណោមនោះត្រូវបានលោក Joan Laporta រំពឹងថានឹងអាចចុះឈ្មោះលេងប្រកួតដំបូង La Liga។ បើតាមក្លិប Barca ខ្លួនបានរកចំណូលបានជាង ៨៦០លានដុល្លារ ក្នុងការដោះបំណុលហិរញ្ញវត្ថុរបស់ក្លិប និងពង្រឹងក្រុមឡើងវិញ។ ប៉ុន្តែតាមការបញ្ជាក់របស់លីគ La Liga បានរកឃើញថា ចំនួនប្រាក់ដែល Barcelona ទទួលបានពីការលក់សិទ្ធិផ្សព្វផ្សាយផ្សេងទៅឱ្យក្រុមហ៊ុនវិនិយោគ Sixth Street នោះទទួលបានប្រាក់ត្រឹមតែ ៥១៩លានដុល្លារប៉ុណ្ណោះ។ បើតាមការផ្សាយរបស់វិទ្យុអេស្ប៉ាញ Cadena Cope ប្រាក់ជាង ១៥២លានដុល្លារនៅសល់ គឺក្លិបបានចេញដោយខ្លួនឯង។ ហេតុផលផ្សេងទៀតដែលធ្វើឱ្យ La Liga បដិសេធមិនទាន់ព្រមចុះឈ្មោះកីឡាករថ្មី Barca ទៅក្នុង La Liga ក៏ព្រោះដោយសារតែក្លិបមួយនេះបានចំណាយប្រាក់ច្រើននាំយកកីឡាករថ្មី ខណៈខ្លួនមិនទាន់អាចគ្រប់គ្រងការចំណាយលើប្រាក់បៀវត្សរ៍កីឡាករ ឱ្យមានកម្រិតតាមការកំណត់របស់ La Liga។ Barcelona កំពុងតែព្យាយាមដោះស្រាយលើរឿងលក់កីឡាករចេញខ្លះ ដើម្បីអាចអនុញ្ញាតឱ្យក្លិបអាចចុះឈ្មោះកីឡាករថ្មី ខណៈពេលនេះខ្សែបម្រើ Frankie de Jong ជាកីឡាកម្នាក់មានតម្លៃប្រាក់ពលកម្មខ្ពស់ជាងគេនៅក្លិប ។ Barca ក៏បានស្នើឱ្យរូបគេកាត់ប្រាក់ពលកម្ម ដើម្បីបន្តជាមួយក្លិប។ បច្ចុប្បន្ន Barca ក៏កំពុងចរចាលើបញ្ហាប្រាក់ពលកម្មកីឡាករចាស់ៗដូចជា Gerard Pique, Sergio Busquets និង Jordi Alba ដើម្បីអាចនាំយកកីឡាករថ្មីបន្ថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8633.txt
|
អ្នកចាត់ការ Manchester United លោក Erik ten Hag ថ្ងៃទី៧ ខែសីហា បានអះអាងថា ប្រកួតចាញ់ក្រុម Brighton & Hove Albion នាថ្ងៃជំនួបបើកឆាកនៅ Old Trafford មិនអាចបន្ទោសតំបន់ខ្សែការពារបានឡើយ។
|
ក្រុមរហ័សនាមបិសាចក្រហម ខកខានឱកាសក្រសោបយក ៣ពិន្ទុដំបូងនៃថ្ងៃប្រកួតបើកឆាក Premier League ក្នុងទឹកដី Old Trafford ខ្លួនឯង ក្រោយចាញ់ក្រោមថ្វីជើងក្រុមភ្ញៀវ Brighton លទ្ធផល ២-១។ ២គ្រាប់ Brighton ធ្វើបានដោយកីឡាករ Pascal Gross នៅនាទី ៣០ និង ៣៩ ចំណែក ១គ្រាប់របស់បិសាចក្រហមជាការស៊ុតចូលទីខ្លួនឯងពីកីឡាករ Brighton គឺ Alexis MacAllister នៅនាទី ៦៨។ Brighton យកជ័យជម្នះលើកដំបូងថ្ងៃបើកឆាក ហើយជាការឈ្នះក្រៅទឹកដីលើកដំបូងបង្អស់របស់ពួកគេនៅទឹកដី Old Trafford ដែលធ្វើឱ្យលោក Ten Hag រងបរាជ័យក្នុងការប្រកួតក្នុងក្របខណ្ឌផ្លូវការដំបូង តាំងពីពេលចូលដឹកនាំក្រុមបិសាចក្រហមកាលពីខែមិថុនាមក។ ក្រុមបិសាចក្រហមហាក់មិនមានការប្រែប្រួលទម្រង់លេងនៅឡើយ ហើយកីឡាករស្ថិតតំបន់ខ្សែបម្រើ និងខ្សែការពារបន្តរងការរិះគន់យ៉ាងខ្លាំងពីសំណាក់អ្នកវិភាគ និងអ្នកគាំទ្រជាថ្មីម្តងទៀត។ ទោះយ៉ាងនេះក្តីអតីតគ្រូ Ajax វ័យ ៥២ឆ្នាំ បដិសេធថា កីឡាករតំបន់ការពារមិនរងការបន្ទោសឡើយ ។លោក Ten Hag មើលឃើញកំហុសធំ និងភាពរអាក់រអ៊ួលនៃទម្រង់ក្រុមត្រង់តំបន់បម្រើការពាររួមមាន Fred និង Scott Mctominay។ «វាមិនមែនដោយសារតែតំបន់ការពារឡើយ យើងការពារគឺធ្វើជាក្រុម តែយើងធ្វើមិនបានល្អសម្រាប់ការប៉ះបាល់នៅត្រង់តំបន់ខ្សែបម្រើ ហើយបានបង្កកំហុសដែលធ្វើឱ្យគូប្រជែងមានឱកាសវាយបកមកលើពួកយើង។»។ អ្នកចាត់ការវ័យ ៥២ឆ្នាំនិយាយក្នុងសន្និសីទកាសែតក្រោយចប់ការប្រកួតបែបនេះ។ មិនត្រឹមតែប៉ុណ្ណោះលោក Ten Hag ក៏បានអះអាងបន្ថែមថា ក្រុមបិសាចក្រហមក្រោយប្តូរ Cristiano Ronaldo បានផ្លាស់ប្តូរទម្រង់លេងល្អប្រសើជាងវគ្គទីមួយនៃការប្រកួតជាមួយ Brighton ហើយក្រុមរបស់លោកត្រូវការពេលវេលាបន្ថែម ដើម្បីពង្រឹងសមត្ថភាពកីឡាករឡើងវិញ។ ខាងក្រោមនេះជាលទ្ធផលប្រកួតសបា្តហ៍ទី១ នៅ Premier League៖ ក្រុមកាំភ្លើងធំ Arsenal ឈ្នះ Crystal Palace លទ្ធផល ២-០ ក្រុមហង្សក្រហម Liverpool ស្មើ Fulham លទ្ធផល ២-២ ក្រុមមាន់ខ្នាយមាស Tottenham Hotspur ឈ្នះ Southampton លទ្ធផល ៤-១ ក្រុម Leeds United ឈ្នះ Wolverhampton Wanderers លទ្ធផល ២-១ ក្រុម AFC Bournemouth ឈ្នះ Aston Villa លទ្ធផល ២-០ ក្រុម Everton ចាញ់ Chelsea លទ្ធផល ១-០ ក្រុម Leicester City ស្មើ Brentford លទ្ធផល ២-២ ក្រុម West Ham United ចាញ់ Manchester City លទ្ធផល ២-០៕ ខាងក្រោមនេះជាលទ្ធផលប្រកួតសបា្តហ៍ទី១ នៅ Premier League៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8634.txt
|
លោក Diego Simeone អ្នកចាត់ការទូទៅ Atletico Madrid ទទួលបានប្រាក់ឈ្នួល ៣,៣៣ លានដុល្លារក្នុងមួយខែ។ ប្រាក់ឈ្នួលដ៏ច្រើននេះ បានធ្វើឱ្យលោក Simeone ក្លាយជាអ្នកចាត់ការមានប្រាក់ខែខ្ពស់ដាច់គេ នៅក្នុងលីគកំពូលទាំងប្រាំនៅអឺរ៉ុប ដែលតាមពីក្រោយដោយ Pep Guardiola និង Jurgen Klopp។
|
ជារឿងគួរភ្ញាក់ផ្អើលបំផុតនៅពេលបានដឹងពីចំនួនថ្លៃពលកម្មរបស់អ្នកចាត់ការសញ្ជាតិអាហ្សង់ទីន ដែលទទួលបានពីក្លិប AT-Madrid។ តើអ្វីទៅដែលធ្វើឱ្យលោក Simone អាចទទួលបានប្រាក់ឈ្នួលរហូតដល់៤០លានដុល្លារក្នុងមួយឆ្នាំបែបនេះ? Simone បានប្រែក្លាយក្រុមអេស្ប៉ាញ AT-Madrid លេចធ្លោនៅអឺរ៉ុប ក្រោមរជ្ជកាលរបស់ខ្លួន ចាប់តាំងពីលោកចូលកាន់តំណែងនៅឆ្នាំ២០១១។ ក្រោមការដឹកនាំរបស់អ្នកចាត់ការវ័យ៥០ឆ្នាំ ជាង១០ឆ្នាំមកនេះ AT-Madrid បានឈ្នះពាន La Liga ពីរសម័យកាល និងក្លាយជាក្រុមជោគជ័យបំផុតទី៣ ក្នុងបាល់ទាត់អេស្ប៉ាញបន្ទាប់ពី Real Madrid និង Barcelona។ សម្រាប់ក្របខណ្ឌអឺរ៉ុបវិញ លោក Simone បានដឹកនាំ AT-Madrid បង្ហាញខ្លួនក្នុងវគ្គផ្តាច់ព្រ័ត្រ Champions League ចំនួនពីរលើក ទោះបានត្រឹមរងជើងឯក និងឈ្នះពានរង្វាន់ Europa League ចំនួនពីរលើកផងដែរ។ សមិទ្ធផលទាំងអស់នេះហើយ បានធ្វើឱ្យលោក Simone ទទួលបានថ្លៃនឿយហត់ច្រើនជាងគេនៅអឺរ៉ុប ដោយលើសលោក Pep Guardiola អ្នកចាត់ការ Manchester City ដែលស្ថិតនៅលេខ២ ក្នុងនាមអ្នកចាត់ការមានប្រាក់បៀវត្សរ៍ច្រើនជាងគេ ដល់ទៅពាក់កណ្តាលឯណោះ។ លោក Guardiola អ្នកចាត់ការសញ្ជាតិអេស្ប៉ាញ ទទួលបានថ្លៃពលកម្មពីក្លិបអ្នកមានអង់គ្លេស Man City ចំនួន ១,៨៩លានដុល្លារក្នុងមួយខែ ឬ២៣លានដុល្លារក្នុងមួយឆ្នាំ ខណៈលោក Jurgen Klopp អ្នកចាត់ការ Liverpool ស្ថិតនៅចំណាត់ថ្នាក់ទី៣ ទទួលបានប្រាក់ឈ្នួល ១,៤១លានដុល្លារក្នុងមួយខែ ឬ១៧លានដុល្លារក្នុងមួយឆ្នាំ។ ប្រាក់បៀវត្សរ៍ដ៏ច្រើនត្រូវបានបង់ទៅឱ្យអ្នកអ្នកចាត់ការនៅក្នុងលីគបាល់ទាត់អាជីព ក្នុងប្រទេសអង់គ្លេស Premier League អេស្ប៉ាញ La Liga និងអ៊ីតាលី Serie A ក្នុងចំណោមលីគកំពូលទាំង៥នៅអឺរ៉ុប ដែលរួមមាន Bundesliga អាល្លឺម៉ង់ និង Ligue 1 របស់បារាំង។ ខាងក្រោមនេះយើងនឹងបង្ហាញលោកអ្នកអំពីអ្នកចាត់ការទូទៅដែលមានបៀវត្សរ៍ខ្ពស់នៅតាមលីគនៅអឺរ៉ុបទាំង៥រៀងៗខ្លួន៖ Premier League៖ ១.Pep Guardiola អ្នកចាត់ការ Man City (១,៨៩លានដុល្លារក្នុង១ខែ) ២.Jurgen Klopp អ្នកចាត់ការ Liverpool (១,៤៣លានដុល្លារក្នុង១ខែ) ៣.លោក Antonio Conte អ្នកចាត់ការ Tottenham Hotspur (១,៣៣លានដុល្លារក្នុង១ខែ) La Liga៖ ១. Diego Simeone អ្នកចាត់ការ AT-Madrid (៣,៣៣លានដុល្លារក្នុង១ខែ) ២. Carlo Ancelotte អ្នកចាត់ការ Real Madrid (៩១ម៉ឺនដុល្លារក្នុង១ខែ) ៣. Marcelino អ្នកចាត់ការ Athletic Bilbao (៥០ម៉ឺនដុល្លារក្នុង១ខែ) Serie A៖ ១. Max Allegri អ្នកចាត់ការ Juventus (១,១៧លានដុល្លារក្នុង១ខែ) ២. Jose Mourinho អ្នកចាត់ការ AS Roma (៧៧ម៉ឺនដុល្លារក្នុង១ខែ) ៣. Simeone Inzaghi អ្នកចាត់ការ Inter Milan (៦២ម៉ឺនដុល្លារក្នុង១ខែ) Bundesliga៖ ១. Julian Nagelsmann អ្នកចាត់ការ Bayern Munich (៦៦៦០០០ដុល្លារក្នុង១ខែ) ២. Gerardo Seoane អ្នកចាត់ការ Bayer Leverkusen (៤១៦០០០ដុល្លារក្នុង១ខែ) ៣. Marco Rose អ្នកចាត់ការ Borussia Dortmund (៣៧៥០០០ដុល្លារក្នុង១ខែ) Ligue 1៖ ១. Mauricio Pochettino កាលនៅដឹកនាំ PSG (១,១លានដុល្លារក្នុង១ខែ) ២. Jorge Sampaoli អ្នកចាត់ការ Marseille (៣៣ម៉ឺនដុល្លារក្នុង១ខែ) ៣. Christophe Galtier កាលនៅចាត់ការ Nice សព្វថ្ងៃដឹកនាំ PSG (៣៣ម៉ឺនដុល្លារក្នុង១ខែ)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8635.txt
|
បន្ទាប់ពីទទួលជ័យជម្នះយ៉ាងប្រផិតប្រផើយលើក្រុមម្ចាស់ផ្ទះវៀតណាម Viettel FC ដោយបាល់កាត់សេចក្តីទាត់១១ម៉ែត្រ ក្រុមKuala Lumpur City ឡើងទៅវគ្គផ្តាច់ព្រ័ត្រជួបក្រុមឥណ្ឌូណេស៊ី PSM Makasaar ក្នុងព្រឹត្តិការណ៍បាល់ទាត់ AFC CUP 2022 តំបន់អាស៊ាន។
|
ក្នុងវគ្គទី១ ម្ចាស់ផ្ទះ Viettel FC វាយសម្រុកជាខ្លាំងប៉ុនប៉ងទម្លុះសំណាញ់ទីក្រុមភ្ញៀវ Kuala Lumpur City តែអ្វីៗមិនអាចផ្លាស់ប្តូរស្ថានការនៃការវាយសម្រុកនេះបានឡើយ។ នៅចុងម៉ោងវគ្គទី១ នាទី៣៨ ក្រុមភ្ញៀវបានផ្លាស់ប្តូរខ្សែការពារស្លាបឆ្វេង Ryan Lambert ចូលជំនួសខ្សែការពារ Kenny Davaragi ដោយសារមានបញ្ហារបួស ក្រោយប៉ះទង្គិចជាមួយខ្សែការពារកណ្តាលម្ចាស់ផ្ទះ Nguyen Thanh Binh។ ការប្រជែងបាល់រវាងខ្សែការពារ N.S.Tran ក្រុម Viettel FC(ក្រហម) និងខ្សែប្រយុទ្ធM.Safee របស់ក្រុមKuala Lumpur ។រូបពី AFC ចូលដល់វគ្គទី២ ការប៉ុនប៉ងសាជាថ្មីម្តងទៀតរបស់ Viettel FC ទៅលើKuala Lumpur City នៅតែគ្មានប្រសិទ្ធភាពក្នុងការទម្លាយសំណាញ់ទីបានឡើយ រហូតដល់បញ្ចប់ការប្រកួត៩០ នាទីក្រុមទាំងពីររក្សាលទ្ធផល ០០។ ចូលដល់ម៉ោងបន្ថែម ១៥នាទីពីរដង ក្រុមទាំងពីរនៅតែមិនមានសំណាងរកគ្រាប់បាល់បានឡើយ។ ឈានដល់ម៉ោងកាត់សេចក្តីទាត់បាល់១១ម៉ែត្រ ម្ចាស់ផ្ទះបានត្រឹមពាក្យបរាជ័យក្នុងទឹកដីខ្លួន ខណៈក្រុមភ្ញៀវនាំជ័យជម្នះដោយលទ្ធផល ៥ទល់នឹង៦(៥-៦)ឡើងទៅជួបក្រុមឥណ្ឌូណេស៊ី PSM Makasaar នៅវគ្គផ្តាច់ព្រ័ត្រតំបន់អាស៊ាន នាថ្ងៃទី២៤ សីហា៕ ដោយ៖ហៀក ឆក ការប្រជែងបាល់រវាងខ្សែការពារ N.S.Tran ក្រុម Viettel FC(ក្រហម) និងខ្សែប្រយុទ្ធM.Safee របស់ក្រុមKuala Lumpur ។រូបពី AFC សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8636.txt
|
Christian Eriksen ថ្ងៃទី១ ខែសីហា និយាយថារូបគេបានជជែកជាមួយគ្រូរបស់ក្រុម Manchester United មុនៗ អំឡុងពេលស្ថិតនៅក្រុម Tottenham Hotspur មុនពេលសម្រេចចិត្តចូលរួមជាមួយក្រុមរហ័សនាមបិសាចក្រហម ក្រោមការដឹកនាំរបស់លោក Erik ten Hag។
|
ខ្សែបម្រើសញ្ជាតិដាណឺម៉ាក Eriksen ចំណាយពេលរយៈពេលជាង ៧រដូវកាល រួមរស់ជាមួយក្រុម Spurs តាំងពីឆ្នាំ ២០១៣ ដល់ ២០២០ ។ រូបគេបានបង្ហាញខ្លួន ៣០០ប្រកួតឱ្យក្រុមមាន់ខ្នាយមាស។ អំឡុងពេល Eriksen នៅ Spurs ក្រុមបិសាចក្រហម Man United កាលនោះស្ថិតក្រោមការគ្រប់គ្រងរបស់គ្រូបង្វឹកដល់ទៅ៤ រូប រួមមានលោក David Moyes, Louis Van Gaal, Jose Mourinho និងលោក Ole Gunnar Solskjaer។ Eriksen បានចាកចេញពី Spurs ទៅចូលរួមក្រុម Inter Milan ក្នុងឆ្នាំ ២០២០ នឹងលេងឱ្យក្រុមអ៊ីតាលីមួយនេះ បានត្រឹម១ រដូវកាល។ ខ្សែបម្រើរូបនេះ ត្រូវបានក្លិបបញ្ចប់កិច្ចសន្យាមុនពេលកំណត់ ដោយសារតែរូបគេមានបញ្ហាជំងឺបេះដូង អំឡុងព្រឹត្តិការណ៍ Euro 2020 នៅអង់គ្លេស កាលឆ្នាំ ២០២១។ ខ្សែបម្រើវ័យ ៣០ឆ្នាំរូបនេះ បានចូលរួមក្រុមបាល់ទាត់ Brentford ក្រោយពេលព្យាបាលជំងឺបេះដូងរួចរាល់ ហើយរូបគេខំហ្វឹកហាត់រហូតអាចត្រលប់មកលេងបាល់ទាត់អាជីពបានវិញ។ «កាលខ្ញុំនៅ Spurs ខ្ញុំបាននិយាយជាមួយអ្នកចាត់ការទាំងអស់ ដែលមកដឹកនាំក្រុមបិសាចក្រហម ដើម្បីសាកសួរអំពីស្ថានភាពរបស់ Man United។ […] មុនពេលខ្ញុំសម្រេចចិត្តថាមកកាន់ Man United ខ្ញុំបាននិយាយជាមួយលោក Ten Hag អំពីហេតុផលដែលគាត់មើលឃើញខ្ញុំក្នុងនាមជាកីឡាករមួយរូប និងទីកន្លែងដែលគាត់នឹងឃើញខ្ញុំត្រូវលេង។»។ Eriksen និយាយប្រាប់អ្នកកាសែតបែបនេះ ក្រោយចប់ការប្រកួតទល់ក្រុម Rayo Vallecano។ ក្រោយពេលចុះកិច្ចសន្យាជាមួយបិសាចក្រហម Eriksen បានបង្ហាញខ្លួន ២ប្រកួតហើយឱ្យក្លិបយក្សអង់គ្លេសមួយនេះ ដោយបានលេងទល់ក្រុម Atletico Madrid កាលថ្ងៃទី៣០ និង ទល់ Rayo Vallecano ថ្ងៃទី៣១ ខែកក្កដា។ Man United នឹងត្រូវស្វាគមន៍ Brighton & Hove Albion ថ្ងៃទី៧ ខែសីហា ជាប្រកួតបើកឆាករដូវកាលថ្មី Premier League៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8637.txt
|
ប្រធានាធិបតីអាម៉េរិក ចូ បៃឌិន មិនសុខចិត្តចំពោះការកាត់ទោសរបស់រុស្ស៊ីលើកីឡាការិនីបាល់បោះអាម៉េរិក Brittney Griner ឱ្យជាប់ពន្ធនាគារ៩ឆ្នាំ ក្នុងបទចោទរត់ពន្ធគ្រឿងញៀនចូលប្រទេសរុស្ស៊ី។ អាម៉េរិក និងរុស្ស៊ី អាចនឹងមានការដោះដូរអ្នកទោសគ្នា ដើម្បីជួយ Griner ត្រឡប់ទៅផ្ទះវិញ។
|
បង្ហាញខ្លួនសាជាថ្មីនៅក្នុងតុលាការរុស្ស៊ីនាថ្ងៃទី៤ ខែសីហា Griner ត្រូវបានរកឃើញថាមានពិរុទ្ធពីបទកាន់កាប់ និងរត់ពន្ធគ្រឿងញៀន។ Griner កីឡាការិនីបាល់បោះដ៏ល្បីឈ្មោះក្នុងក្របខណ្ឌ NBA អាម៉េរិក ត្រូវបានរុស្ស៊ីកាត់ទោសឱ្យជាប់គុក ៩ ឆ្នាំ និងពិន័យជាប្រាក់១៦៥០០ដុល្លារថែមទៀតជុំវិញបទចោទនេះ។ ក្រោយការកាត់ទោសរបស់រុស្ស៊ីលើពលរដ្ឋខ្លួន លោកបៃឌិន និយាយថាការសម្រេចនេះមិនអាចទទួលយកបានឡើយ។ ប្រធានាធិបតីអាម៉េរិកបានសរសេរក្នុងសេចក្តីថ្លែងការណ៍មួយចេញផ្សាយដោយសេតវិមានថា៖«ថ្ងៃនេះពលរដ្ឋអាម៉េរិក បានទទួលការកាត់ទោសដាក់ពន្ធនាគារ ដែលជាការរំលឹកមួយបន្ថែមទៀតអំពីអ្វីដែលពិភពលោកបានដឹងរួចមកហើយថា រុស្ស៊ីកំពុងឃុំខ្លួន Brittney Griner ដោយខុសច្បាប់»។ ដោយមិនអាចទទួលយកបានជុំវិញការកាត់ទោសនេះ លោកបៃឌិនអំពាវនាវឲ្យរុស្ស៊ីដោះលែង Griner ជាបន្ទាន់ ដើម្បីឲ្យនាងអាចជួបជុំគ្រួសារ មិត្តភ័ក្តិ និងមិត្តរួមក្រុមឡើងវិញ។ «រដ្ឋបាលរបស់ខ្ញុំនឹងបន្តធ្វើការដោយមិនខ្វល់ការនឿយហត់ និងបន្តធ្វើគ្រប់មធ្យោបាយដែលអាចធ្វើទៅបាន ដើម្បីនាំ Griner ត្រឡប់ទៅផ្ទះវិញដោយសុវត្ថិភាព»។ នេះជាការបញ្ជាក់របស់លោកបៃ ឌិន មុនបន្ថែមថា សូម្បីតែករណីលោក Paul Whelan ដែលរុស្ស៊ីចាប់ឃុំខ្លួនកាលពីឆ្នាំ២០១៨ ដោយចោទថាជាចារកម្មរបស់អាម៉េរិកនោះក៏លោកខ្នះខ្នែងជួយឱ្យបានដូចគ្នា។ ការសន្យារបស់ប្រធានាធិបតីអាម៉េរិកខាងលើ ធ្វើឡើងត្រឹមតែមួយសប្តាហ៍ប៉ុណ្ណោះ បន្ទាប់ពីមានរបាយការណ៍បង្ហាញថារដ្ឋបាលលោកបៃឌិន គ្រោងយកអ្នកទោសជួញដូរអាវុធដ៏ល្បីឈ្មោះជនជាតិរុស្ស៊ី Viktor Bout ដែលខ្លួនចាប់នៅឆ្នាំ២០១១ ដើម្បីដោះដូរយក Griner និងអតីតកងម៉ារីនអាម៉េរិក Whelan មកវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8638.txt
|
នាថ្ងៃទី១ ខែសីហា កម្ពុជា ឈ្នះបានមេដាយចំនួន៥ នៃព្រឹត្តិការណ៍ប្រកួតអាស៊ានប៉ារ៉ាហ្គេមលើកទី១១ នៅទីក្រុងសូឡូ ប្រទេសឥណ្ឌូណេស៊ី ដោយបានប្រកួតលើ១០ប្រភេទ។ កីឡា ដែលទទួលបានមេដាយនោះ មានកីឡាអត្ដពលកម្ម មាស១ និងប្រាក់២, កីឡាហែលទឹកប្រាក់១ និងសំរិទ្ធ១។
|
មេដាយមាសទី២ របស់កម្ពុជា រកបានដោយកីឡាការិនី វ៉ិត ចាន់ថា តាមរយៈប្រកួតលើកីឡាអត្ដពលកម្ម វិញ្ញាសាលោតចម្ងាយ។ កីឡាករ ហៀក ហុក ឈ្នះមេដាយប្រាក់១ លើកវិញ្ញាសាប្រណាំងរទេះពិការ ចម្ងាយ១០០ម៉ែត្រ ប្រភេទ T53 និងកីឡាករ វ៉ាន់ វ៉ុន ឈ្នះមេដាយប្រាក់ លើវិញ្ញាសាប្រណាំងរទេះពិការ ចម្ងាយ១០០ម៉ែត្រ ប្រភេទ T54។ នៅថ្ងៃជាមួយគ្នានេះ អត្ដពលិកជនពិការកីឡាហែលទឹកកម្ពុជា ខូយ កុយ ឈ្នះមេដាយប្រាក់ លើវិញ្ញាសាហែលទឹករបៀបកង្កែប SB7 ១០០ម៉ែត្រ និងកីឡាករ យ៉ាវ វណ្ណៈ ឈ្នះមេដាយសំរឹទ្ធ លើវិញ្ញាសា ហែលរបៀបកង្កែប SB9 ១០០ម៉ែត្រ។ មេដាយសរុបចាប់ពីថ្ងៃទី៣០ ខែកក្កដា មក មានចំនួន៧ ក្នុងនោះ មាស២ ប្រាក់៣ សំរិទ្ធ២។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8639.txt
|
អ្នកគាំទ្របាល់ទាត់ត្រូវបានអនុញ្ញាតឱ្យឈរទស្សនាឡើងវិញជាលើកដំបូងក្នុងព្រឹត្តិការណ៍បាល់ទាត់UEFA ចាប់តាំងពីឆ្នាំ ១៩៨៨ សម្រាប់ការប្រកួតរដូវកាលថ្មីទៅ។ បើតាមការប្រកាសសហព័ន្ធបាល់ទាត់អឺរ៉ុប (UEFA) ថ្ងៃទី២៧ ខែកក្កដា។
|
UEFA នឹងប្រើប្រាស់កម្មវិធីតាមដានសុវត្ថិភាពនៃការឈរទស្សនាការប្រកួតរបស់អ្នកគាំទ្រ ដោយការប្រើប្រាស់បង្កាន់ដៃសុវត្ថិភាព នៃព្រឹត្តិការណ៍ពានរង្វាន់ Champions League, Europa League និង Europa Conference League នៅតាមប្រទេសលីគកំពូលទាំងប្រាំប្រចាំអឺរ៉ុប នារដូវកាល ២០២២-២៣។ សហព័ន្ធបាល់ទាត់អឺរ៉ុបមួយនេះបានហាមឃាត់មិនឱ្យអ្នកគាំទ្រឈរទស្សនាការប្រកួតក្នុងកីឡដ្ឋាន រយៈពេលជាង ៣០ឆ្នាំមកហើយ ដោយសារតែធ្លាប់មានហេតុការណ៍គ្រោះថ្នាក់រអិលជាន់គ្នានៅកីឡដ្ឋាន Heysel ក្នុងឆ្នាំ ១៩៨៥ នៃប្រទេសបែលហ្ស៊ិក បណ្តាលឱ្យមានមនុស្សស្លាប់ប្រមាណ ៣៩នាក់ ព្រោះការឈរទស្សនា គ្មានបង្កាន់ដៃសម្រាប់ការពារ។ ឆ្នាំ ១៩៨៩ អ្នកគាំទ្រ Liverpool ជាង ៩៧នាក់បានស្លាប់ក្នុងហេតុការណ៍គ្រោះថ្នាក់នៅកីឡដ្ឋាន Hillsborough ព្រោះការឈរទស្សនាគ្មានបង្កាន់ដៃការពារនេះ។ សម្រាប់រដូវកាលថ្មីខាងមុខ ក្រុមប្រឹក្សា UEFA បានសម្រេចអនុញ្ញាតឱ្យសាកល្បងឱ្យអ្នកគាំទ្រឈរទស្សនាការប្រកួតឡើងវិញ ដោយមានការតាមដានរបស់ក្រុមមន្រី្ត UEFA ហើយនៅតាមកីឡដ្ឋាន ត្រូវមានបង្កាន់ដៃការពារសុវត្ថិភាព។ បើតាម UEFA ការអនុវត្តសាកល្បងនេះ ត្រូវធ្វើឡើងសម្រាប់ប្រទេសលីគកំពូលទាំង៥ តំបន់អឺរ៉ុប ។ ប៉ុន្តែមានតែប្រទេស២ប៉ុណ្ណោះ ដែលមិនបានសិទ្ធិឱ្យសាកល្បង មានដូចជា អេស្ប៉ាញ និង អ៊ីតាលី ព្រោះតែតាមកីឡដ្ឋានគ្មានបង្កាន់ដៃការពារសុវត្ថិភាព។ «កម្មវិធីតាមដានការសាកល្បងនេះ នឹងអនុវត្តឡើងចាប់តាំងពីការប្រកួតវគ្គចែកពូលទៅ ហើយនៅវគ្គជម្រុះ រហូតដល់វគ្គផ្តាច់ព្រ័ត្រ នៃពានរង្វាន់ក្លិបកំពូលប្រចាំអឺរ៉ុបរដូវកាល ២០២២-២៣។ នាចុងបញ្ចប់នៃរដូវកាល សហព័ន្ធនឹងបូកសរុបរបាយការណ៍ ដើម្បីឱ្យរដ្ឋបាល UEFA ពិនិត្យមើលការតាមដាននៃកម្មវិធីនេះ ហើយនិងបញ្ជូលលទ្ធផលទៅក្រុមប្រឹក្សា UEFA ធ្វើការសម្រេចថានឹងអនុញ្ញាតរយៈពេលវែងឬបន្តហាមឃាត់។»។ បើតាមសេចក្តីថ្លែងការណ៍ UEFA។ ទោះមានការអនុញ្ញាតឱ្យសាកល្បងក្តី តែ UEFA ក៏បានកំណត់យកក្លិបមួយចំនួនប៉ុណ្ណោះឱ្យសាកល្បង ដូចជានៅអង់គ្លេសមានក្លិប ចំនួន៤ប៉ុណ្ណោះ រួមមាន Chelsea, Tottenham Hotspur, Manchester City, Manchester United ដែលស្ថិតក្នុងគម្រោង ខណៈដែល Liverpool, West Ham United និង Arsenal មិនទទួលការអនុញ្ញាតឡើយ។ ចំណែកប្រទេសអាល្លឺម៉ង់ កីឡដ្ឋានរបស់ក្រុម Borussia Dortmund និង Bayern Munich ជាកីឡដ្ឋានស្ថិតក្នុងគម្រោងនេះផងដែរ ខណៈប្រទេសបារាំង មិនទាន់មានព័ត៌អំពីកីឡដ្ឋាន ដែលទទួលបានសិទ្ធអនុញ្ញាតឱ្យសាកល្បង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_864.txt
|
ភ្នំពេញ៖ មនុស្ស៤រូប ដែលជះឥទ្ធិពលល្អ ឬមិនល្អ ដល់សន្លឹកឆ្នោតគណបក្សប្រជាជនកម្ពុជាកន្លងមក។ សម្ដេច ស ខេង រដ្ឋមន្រ្តីក្រសួងមហាផ្ទៃ ថ្លែងបែបនេះ នៅក្នុងពិធីតែងតាំងលោក ស្វាយ សំអ៊ាង ជាអភិបាលខេត្តស្ទឹងត្រែង ជាផ្លូវការ នៅថ្ងៃទី៤ តុលានេះ។
|
មនុស្សទាំង៤នាក់ ដែលសម្ដេច ស ខេង លើកឡើងនេះ គឺសំដៅទៅលើមេឃុំ ស្មៀន មេប៉ុស្តិ៍ និងមេភូមិ នៅតាមមូលដ្ឋានទាំងអស់ ដែលបម្រើប្រជាពលរដ្ឋមិនល្អ នាំឱ្យពួកគេឃ្នើសចិត្ត រហូតលែងចង់បោះឆ្នោតឱ្យគណបក្សប្រជាជនកម្ពុជា។ ថ្លែងចំពោះមុខថ្នាក់ដឹកនាំខេត្តស្ទឹងត្រែង រដ្ឋមន្រ្តីក្រសួងមហាផ្ទៃ បាននិយាយដូច្នេះថា៖«នៅទីនេះ ខ្ញុំចង់និយាយអំពីតួអង្គ៤នាក់ ដែលមានតួនាទីជះឥទ្ធិពលដល់សំឡេងឆ្នោត ។ មនុស្ស៤នាក់ហ្នឹងអ្នកណាខ្លះ ទី១ ខ្ញុំគិតថាមេឃុំ និងចៅសង្កាត់ ,មនុស្សទី២ ស្មៀនឃុំ-សង្កាត់ មនុស្សទី៣ មេប៉ុស្តិ៍ប៉ូលិស ប៉ុស្តិ៍រដ្ឋបាល និងទី៤ គឺមេភូមិ។ អ៊ីចឹងទេខ្ញុំសុំស្នើថា ក្រុមការងារគណបក្សក្តី ក្រុមការងាររដ្ឋាភិបាលក្តី ក្រុមប្រឹក្សាគណៈអភិបាល ថ្នាក់ដឹកនាំគ្រប់លំដាប់ថ្នាក់ ធ្វើយ៉ាងម៉េចលើកទឹកចិត្តមនុស្សទាំង៤ហ្នឹង ធ្វើការឱ្យបានល្អ ជាមួយប្រជាពលរដ្ឋ»។ សម្ដេច ស ខេង មើលឃើញការដឹកនាំរបស់មន្ត្រីមូលដ្ឋាននេះ គឺសំខាន់ណាស់ ដូច្នេះបើពួកគេធ្វើការមិនល្អនោះ វានឹងនាំគ្រោះឱ្យគណបក្សផងដែរ។ ក្រៅពីតួអង្គទាំង៤នោះ ក៏មានកត្តាថ្នាក់លើដែរ។ «ការពិតហើយមូលហេតុដែលនាំឱ្យជោគជ័យ ឬមិនជោគជ័យ គឺអាចថាមានកត្តាខាងលើ(ថ្នាក់លើ)ដែរ មិនមែនអត់ទេ អាហ្នឹងក៏យើងខិតខំប្រឹងប្រែង តាំងពីខាងលើ ពីស្រុក ពីខេត្ត ពីថ្នាក់កណ្ដាលស្អីខ្លះ ។ ក៏ប៉ុន្តែការបោះឆ្នោតឃុំ-សង្កាត់ គឺ(ពលរដ្ឋ)គាត់មើលហ្នឹងណា គាត់មើលមេភូមិធ្វើការបម្រើឱ្យគាត់បានល្អទេ? គាត់ត្រូវការអត្តសញ្ញាណបណ្ណ គាត់ត្រូវការលិខិតកំណើត ឬសេវាផ្សេងៗ តើមានការយឺតយ៉ាវ ឬមានការលំបាក។ ប៉ុស្តិ៍បូលិសនៅក្នុងឃុំហ្នឹងមានចោរលួច ចោរប្លន់ (ប៉ូលិស) មិនបានគិតគូ មិនបានយកចិត្តទុកដាក់ ឬក៏បញ្ហាផ្សេងៗទៀត កៀបសង្កត់យកលុយយកកាក់ពីប្រជាពលរដ្ឋ។ មេឃុំក៏ដូចគ្នាដែរ»។ នេះបើតាមប្រមុខក្រសួងមហាផ្ទៃ ដែលបានសង្កត់ធ្ងន់ថា សម្ដេចបានរកឃើញបញ្ហាបម្រើផលប្រយោជន៍ពលរដ្ឋ ដែលកើតចេញពីតួអង្គទាំង៤នាក់នេះ នៅតាមមូលដ្ឋានជាច្រើនកន្លែងមកហើយ។ «ប្រជាពលរដ្ឋ គាត់ថា ខ្ញុំមានស្អប់ឯណាថ្នាក់ដឹកនាំកំពូល សម្ដេច ហ៊ុន សែន សម្ដេច ហេង សំរិន សម្ដេច សាយ ឈុំ អីជាដើម។ ប៉ុន្តែបើបោះឆ្នោតឱ្យពួកហ្នឹងទៅ (មេឃុំ-សង្កាត់) ពួកហ្នឹង ដឹកនាំដដែល ធ្វើបាបខ្ញុំដដែល។ ប្រយ័ត្នណា ប្រយ័ត្នកន្លែងហ្នឹង»។ នេះជាការបន្ថែមរបស់សម្ដេច ស ខេង។ ដើម្បីទទួលបានការគាំទ្រពីប្រជាពលរដ្ឋវិញ សម្ដេច ស ខេង បានបញ្ជាឱ្យក្រុមការងារគណបក្ស និងក្រុមការងាររដ្ឋាភិបាល ចុះប្រមូលបញ្ហាប្រឈម អសកម្ម ដូចជាបញ្ហាទំនាស់ដីធ្លីជាដើម យកមកដោះស្រាយជូនពលរដ្ឋ ដោយមិនត្រូវទុកករណីទាំងនោះចោលឡើយ។ ជាពិសេសស្ដាប់មតិ និងដោះស្រាយបញ្ហាពលរដ្ឋគ្រប់ទីកន្លែង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8640.txt
|
ព្រឹត្តិការណ៍បាល់ទាត់ពិភពលោក World Cup 2022 នៅប្រទេសកាតា អាចចាប់ផ្តើមមុនពេលកំណត់មួយថ្ងៃ ប្រសិនបើសហព័ន្ធបាល់ទាត់ពិភពលោក (FIFA) យល់ព្រមលើសំណើរពិធីបើកការប្រកួត និងការប្រកួតដំបូងរបស់ម្ចាស់ផ្ទះនៅថ្ងៃទី ២០ ខែវិច្ឆិកា។ នេះបើតាមប្រភពជិតស្និទ្ធ ប្រាប់ទីភ្នាក់ងារ Reuters ថ្ងៃទី១០ ខែសីហា។
|
គម្រោងផ្លូវការនៃព្រឹត្តិការណ៍ World Cup ក្នុងប្រទេសកាតានាចុងឆ្នាំ ២០២២ នឹងជាថ្ងៃបើកឆាកនៃកម្មវិធីប្រកួត ត្រូវធ្វើឡើងនៅថ្ងៃទី ២១ ខែវិច្ឆិកា ដែលជាជំនួបរវាងម្ចាស់ផ្ទះកាតា ស្វាគមន៍ក្រុមអេក្វាឌ័រ។ សំណើរដែលបានស្នើក្នុងកិច្ចពិភាក្សានេះ នឹងធ្វើឱ្យការប្រកួតក្នុងប្រវត្តិសាស្ត្រនៃ World Cup នឹងមានការប្រកួតពីរកើតឡើង មុនពេលពិធីបើកព្រឹត្តិការណ៍ចាប់ផ្តើម។ ជាធម្មតាកម្មវិធីបើកធ្វើឡើងមុន១ ម៉ោងនៃការប្រកួតដំបូងរបស់ក្រុមម្ចាស់ផ្ទះត្រូវប្រកួត។ ការប្រកួតរវាងក្រុមសេណេហ្គាល់ ទល់ហូឡង់ក្នុងពូល A និងជំនួបរវាងអង់គ្លេសតទល់ជាមួយក្រុមអ៊ីរ៉ង់នៃពូល B នឹងត្រូវធ្វើឡើងមុនកម្មវិធីបើក នៅក្នុងថ្ងៃទី ២១ ខែវិច្ឆិកា។ គម្រោងនេះ ក៏ទទួលបានការយល់ព្រមពីសំណាក់ប្រធានសហព័ន្ធទ្វីបទាំង ៦ ព្រមទាំងលោក Gianni Infantino បើទោះមានការសម្រេចយឺតយ៉ាវ។ តែគេក៏រំពឹងថាសំណើរនេះនឹងទទួលបានការគាំទ្រ។ គិតត្រឹមថ្ងៃទី១២ ខែសីហានេះ គឺនៅសល់ត្រឹមរយៈពេល ១០០ថ្ងៃទៀតប៉ុណ្ណោះ សម្រាប់ដំណើរឆ្ពោះទៅកាន់ព្រឹត្តិការណ៍ប្រកួត World Cup នៅប្រទេសកាតា និងជាលើកទីពីរក្នុងទ្វីបអាស៊ី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8641.txt
|
Robert Lewandowski ជឿជាក់ថាធ្លាប់លេងក្រោមការដឹកនាំរបស់លោក Pep Guardiola នៅក្លិប Bayern Munich ធ្វើឱ្យគេត្រៀមខ្លួនបានយ៉ាងល្អសម្រាប់ការផ្ទេរមកក្រុម Barcelona ដែលស្ថិតក្រោមការគ្រប់គ្រងរបស់ Xavi Hernandez។
|
លោក Guardiola ធ្លាប់ជាអ្នកចាត់ការក្រុម Bayern Munich បីរដូវកាលដោយចាប់ផ្តើមក្នុងឆ្នាំ ២០១៣ និងបញ្ចប់ក្នុងឆ្នាំ ២០១៦ ។ ចំណែក Lewandowski ចូលរួមជាមួយអ្នកចាត់ការសញ្ជាតិអេស្ប៉ាញក្នុងឆ្នាំ ២០១៤ ដោយផ្ទេរពី Borussia Dortmund ជាក្រុមប្រកួតប្រជែងគ្នាខ្លាំងកាលនោះ។ លេងបានត្រឹម ១០០ប្រកួតប៉ុណ្ណោះ ក្រោមការដឹកនាំរបស់ Pep ខ្សែប្រយុទ្ធវ័យ ៣៣ឆ្នាំរូបនេះ អាចរកគ្រាប់បាល់រហូតដល់ទី ៦៧គ្រាប់រាល់កម្មវិធីប្រកួតរបស់ក្រុម។ បញ្ចប់អាជីពនៅ Bayern កាលពីខែកក្កដាកន្លងទៅ Lewandowski រកបានគ្រាប់បាល់ឱ្យក្រុម ៣៤៤គ្រាប់នៅគ្រប់ការប្រកួត ហើយរូបគេក្លាយជាកីឡាករចំណូលថ្មីនៅទឹកដី Spotify Camp Nou ដែលបានរកគ្រាប់បាល់ក្នុងការបង្ហាញខ្លួនលើកដំបូងឱ្យក្រុមអំឡុងការប្រកួតមិត្តភាពទល់ក្រុម Pumas UNAM។ Barca ឈ្នះប្រកួតមិត្តភាពលើក្រុម Pumas UNAM របស់ម៉ិកស៊ិកលទ្ធផល ៦-០។ ស្ថិតក្រោមការដឹកនាំរបស់ Xavi ដែលជាគ្រូបង្វឹកដើម្បីប្រជែងពានរង្វាន់នានា Lewandowski និយាយថា ការប្រកួតប្រជែងនៅរដូវកាលដំបូងឱ្យ Barca គឺមានទម្រង់លេងស្រដៀងការដឹកនាំរបស់អ្នកចាត់ការក្រុម Manchester City លោក Pep ដែរ។ «Xavi គឺស្រដៀងទៅនឹង Guardiola ពួកគាត់ទាំងពីរគឺធ្លាប់ធ្វើការជាមួយគ្នា ហើយការគិតអំពីបាល់ទាត់គឺក្នុងផ្លូវតែមួយដូចគ្នា ទម្រង់លេងគឺរិតតែដូចគ្នា។ សម្រាប់ការចងចាំនិងការគិតរបស់ខ្ញុំនោះគឺ Barca ជាជម្រើសតែមួយគត់ ហើយនេះជាការត្រៀមខ្លួនមួយយ៉ាងល្អបំផុតនៅពេលខ្ញុំលេងនៅ Bayern ព្រោះខ្ញុំធ្លាប់ស្រមៃថាលេងក្រោមការដឹកនាំរបស់ Pep ថ្ងៃណាមួយខ្ញុំនិងលេងឱ្យ Barca។»។ Lewandowski បានសម្រេចចិត្តចាកចេញពី Bayern ទោះនៅសល់កិច្ចសន្យា ១រដូវកាលក្តី ដោយផ្ទេរមកកាន់ Barca ក្នុងតម្លៃខ្លួន ៥០លានដុល្លារ ។ រូបគេអះអាងថាចង់ទទួលបានបទពិសោធន៍ថ្មី ដោយលេងនៅទឹកដីអេស្ប៉ាញ។ សូមជម្រាបថា ខ្សែប្រយុទ្ធវ័យ ៣៣ឆ្នាំនេះ នឹងបង្ហាញខ្លួនក្នុងការប្រកួតក្របខណ្ឌ La Liga លើកដំបូងរបស់គេទល់ក្រុម Rayo Vallecano នៅថ្ងៃទី១៣ ខែសីហា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8642.txt
|
ម្ចាស់ជើងឯកប្រណាំងរថយន្តពិភពលោក Formula One ៤សម័យកាល Sebastian Vettel ប្រកាសចូលនិវត្តន៍ពីអាជីពកីឡាករប្រណាំងនៅចុងបញ្ចប់នៃរដូវកាល ២០២២ នេះ។
|
«នេះជាការសម្រេចចិត្តដ៏ពិបាក។ ខ្ញុំបានចំណាយពេលច្រើនណាស់ ក្នុងការសម្រេចចិត្តចូលនិវត្តន៍នេះ»។ នេះជាការបញ្ជាក់របស់ Vettel ដែលសព្វថ្ងៃបើកឱ្យក្រុម Aston Martin ដោយបន្ថែមថា រូបគេនឹងចំណាយពេលជាមួយគ្រួសារឱ្យបានច្រើន ក្រោយពេលចូលនិវត្តន៍។ អ្នកប្រណាំងសញ្ជាតិអាល្លឺម៉ង់ វ័យ៣៥ឆ្នាំ នឹងចាកចេញពីអាជីពកីឡានេះ ក្នុងនាមជាអ្នកបើកបរដ៏ជោគជ័យបំផុតក្នុងប្រវត្តិសាស្ត្រ F1។ គិតមកដល់ពេលនេះ មានតែ Lewis Hamilton, Michael Schumacher និង Juan Manuel Fangio ប៉ុណ្ណោះដែលបានឈ្នះជើងឯកប្រណាំងរថយន្តពិភពលោក F1ច្រើនជាង Vettel ដែលធ្លាប់ឈ្នះ៤ដង។ Vettel ដែលឈ្នះ F1 ទាំង៤លើកកាលនៅបើកបរឱ្យ Red Bull ចន្លោះឆ្នាំ ២០១០ ដល់ឆ្នាំ ២០១៣ អះអាងថា ខ្លួនរីករាយដែលបានចូលរួមជាមួយ Aston Martin ក្នុងឆ្នាំ ២០២១ និង ២០២២ ទោះលទ្ធផលរបស់ពួកគេមិនបានល្អដូចដែលរំពឹងទុកក៏ដោយ។ អតីតអ្នកប្រណាំងរបស់ Ferrari រូបនេះ ធ្លាក់ទឹកដៃប្រណាំងយ៉ាងខ្លាំងនៅ៣រដូវកាលចុងក្រោយ ចាប់តាំងពីឆ្នាំ២០២០មក។ នៅឆ្នាំ២០២២នេះ Vettel អតីតគូប្រជែងចាស់របស់ Hamilton ឈរនៅលេខរៀងទី១៤ ក្នុងតារាង F1 ដោយមិនទាន់ស្គាល់ជ័យជម្នះនៅឡើយក្រោយការប្រណាំង១២លើក។ «ខ្ញុំសង្ឃឹមថាការងារដែលខ្ញុំបានធ្វើកាលពីឆ្នាំមុន និងកំពុងបន្តធ្វើនៅឆ្នាំនេះនឹងមានប្រយោជន៍ក្នុងការអភិវឌ្ឍន៍ក្រុម Aston Martin ដើម្បីឈ្នះនៅពេលអនាគត ហើយខ្ញុំនឹងប្រឹងប្រែងឱ្យអស់ពីលទ្ធភាព ដែលខ្ញុំអាចធ្វើបាននៅឆ្នាំចុងក្រោយសម្រាប់អាជីពប្រណាំងរបស់ខ្ញុំ»។ នេះជាការបន្ថែមរបស់ Vettel ប្រាប់កាសែត BBC។ ស្របពេលគ្នានេះដែរក្រុម Aston Martin បង្ហើបថាចង់រក្សា Vettel នៅរដូវកាលក្រោយទៀត ប៉ុន្តែរូបគេបានសម្រេចចិត្តចាកចេញពីកីឡាលំដាប់ពិភពលោកនេះទៅហើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8643.txt
|
Emma Raducanu កីឡាការិនីវាយកូនបាល់ (Tennis) និងជាម្ចាស់ការពារតំណែងជើងឯក US Open ថ្ងៃទី៨ ខែសីហា បាននិយាយថា នាងគ្មានសម្ពាធឡើយក្នុងការការពារតំណែងជើងឯករបស់ខ្លួន ខណៈការប្រកួតកម្មវិធី US Open ប្រព្រឹត្តិនាចុងខែសសីហា។
|
កាលឆ្នាំ ២០២១ កីឡាការិនីវ័យ ១៩ឆ្នាំរូបនេះ បានធ្វើឱ្យមានភាពភ្ញាក់ផ្អើលយ៉ាងខ្លាំង ដោយកាលនោះនាងមានចំណាត់ទី ១៥០ ប៉ុណ្ណោះ តែបានប្រកួតឈ្នះកីឡាការិនីដែលមានបទពិសោធន៍ខ្ពស់ជាងរូបនាងជាច្រើន ហើយអាចឈ្នះពានរង្វាន់ Grand Slam លើកដំបូងក្នុងអាជីព គឺពានរង្វាន់នាកម្មវិធី US Open នេះ។ ភាពល្បីល្បាញរបស់នាងបានកើនឡើងខ្លាំងនៅអង់គ្លេស ក្រោយឈ្នះជើងឯក ប៉ុន្តែតាំងពេលនោះមក កីឡាការិនីវ័យ ១៩ឆ្នាំ មិនដែលឈ្នះពានអ្វីផ្សេងទៀតឡើយ។ កាលពីខែឧសភា នាងបានប្រកាសចូលនិវត្តន៍ពីការប្រកួតវាយកូនបាល់ក្នុងទីក្រុងរ៉ូម និងកាលពីខែមុន នាងបានប្រកាសដកខ្លួនពីការប្រកួតក្នុងទីក្រុង Nottingham ព្រមទាំងការប្រកួតនៅ Wimbledon ផងដែរ។ អំឡុងពេលត្រលប់មកកាន់ការប្រកួតវិញ ពោលគឺក្នុងកម្មវិធី Big Apple ប្រទេសអង់គ្លេស Raducanu បានប្រាប់ទៅទូរទស្សន៍ Sky Sports ថានាងគ្មានសម្ពាធអ្វីឡើយ សម្រាប់ការប្រកួតការពារតំណែងជើងឯក US Open។ «សម្ពាធគ្រាន់តែជាអ្វីដែលខ្ញុំបានគិតលើខ្លួនឯង និងអ្វីដែលខ្ញុំបានរំពឺងពីខ្លួនខ្ញុំតែប៉ុណ្ណោះ ហើយខ្ញុំមានអារម្មណ៍ថាមានសម្ពាធគឺនៅពេលដែលធ្វើសន្និសីទកាសែត ព្រោះសំណួរនីមួយៗគឺជាសម្ពាធមកលើខ្ញុំ។ ខ្ញុំរួចរាល់ហើយសម្រាប់ការប្រកួតនៅទីក្រុង New York ទោះជាមានរឿងអ្វីគ្រប់យ៉ាងខ្ញុំនឹងព្យាយាមធ្វើវាឱ្យល្អ ដោយមិនគិតពីលទ្ធផលបែបណាឡើយ ខ្ញុំគ្មានសម្ពាធអ្វីឡើយសម្រាប់រឿងនេះ។»។ Raducanu និយាយបែបនេះ។ កម្មវីធីប្រកួតវាយកូនបាល់ Tennis លំដាប់ថ្នាក់ពិភពលោក US Open នឹងធ្វើឡើងចាប់ពីថ្ងៃទី ២៩ ខែ សីហា រហូតដល់ថ្ងៃទី ១១ ខែ កញ្ញា នៅប្រទេសអាម៉េរិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8644.txt
|
Lewis Hamilton ទទួលបានចំណាត់ថ្នាក់ទី២ជាលើកទីពីរ ក្នុងការប្រណាំងរថយន្ត Formula One នៅទីលានប្រទេសហុងគ្រី Hungarian Grand Prix នៅថ្ងៃទី៣១ ខែកក្កដា។ ម្ចាស់ជើងឯក ៧សម័យនៅតែមានសង្ឃឹមក្នុងការប្រជែងជើងឯក F1 រដូវកាល២០២២នេះ បើទោះម្ចាស់ការពារជើងឯក Max Verstappen បន្តឈ្នះជាលើកទី៨ នៅទីលានទី១៣នេះ។
|
មិនខុសពីសប្តាហ៍មុននាការប្រណាំងនៅ French Grand Prix ប្រទេសបារាំងឡើយ Verstappen របស់ក្រុម Red Bull នៅតែបញ្ចប់ទីមុនគេនៅ Hungarian Grand Prix និងតាមពីក្រោយដោយ Hamilton របស់ក្រុម Mercedes និងមិត្តរួមក្រុម George Russell ដែលធ្វើបានចំណាត់ថ្នាក់ទី៣ដដែល។ មិនទាន់ស្គាល់ជ័យជម្នះនៅឡើយ ប៉ុន្តែការទទួលបានចំណាត់ថ្នាក់ទី២ចំនួនពីរលើកចុងក្រោយនេះ បានធ្វើឱ្យ Hamilton រីករាយ ក្រោយមិនសូវសប្បាយចិត្តនឹងបញ្ហាម៉ាស៊ីនរថយន្ត Mercedes តាំងពីដើមរដូវកាលមក។ អ្នកប្រណាំងសញ្ចាតិអង់គ្លេស វ័យ៣៧ឆ្នាំ បានប្រាប់អ្នកយកព័ត៌មាន ក្រោយការប្រកួតថា៖«ប្រសិនបើយើងអាចរក្សាល្បឿននេះចាប់ពីពាក់កណ្តាលរដូវកាលនេះ ប្រាកដណាស់ថាយើងអាចចាប់ផ្តើមប្រយុទ្ធប្រជែងតំណែង F1 ជាមួយគូប្រជែង Verstappen យ៉ាងពេញទំហឹង»។ បើទោះជា Hamilton បង្ហាញក្តីសង្ឃឹមដូច្នេះមែន ប៉ុន្តែគម្លាតពិន្ទុរបស់គេជាមួយ Verstappen ខុសគ្នាដល់ទៅ ១១២ពិន្ទុឯណោះ ខណៈការប្រណាំងនៅសល់៩លើកទៀតប៉ុណ្ណោះ។ Verstappen អ្នកប្រណាំងសញ្ជាតិហូឡង់ និងជាម្ចាស់ការពារជើងឯក មានពិន្ទុនាំមុខកំពូលតារាង F1 ដោយកើនដល់២៥៨ពិន្ទុ បន្ទាប់ពីឈ្នះជាលើកទី៨ នៅទីលានទី១៣នេះ។ Charles Leclerc របស់ក្រុម Ferrari នៅឈរលេខ២មាន១៧៨ពិន្ទុ តាមពីក្រោយដោយ Sergio Perez មិត្តរួមក្រុម Red Bull ដែលរកបាន១៧៣ពិន្ទុ។ Russell ឡើងទៅកាន់ចំណាត់ថ្នាក់ទី៤វិញ ក្រោយបានលេខ៣នៅទីលានប្រទេសហុងគ្រីនេះ ដោយមានពិន្ទុសរុប១៥៨ពិន្ទុ នាំមុខ Carlos Sainz របស់ក្រុម Ferrari ដែលធ្លាក់ទៅលេខ៥ចំនួន២ពិន្ទុវិញ។ Hamilton នៅរក្សាចំណាត់ថ្នាក់ទី៦ដដែល ប៉ុន្តែកើនពិន្ទុទៅកៀកៗគេចំនួន១៤៦ពិន្ទុ។ ទីលានប្រណាំងបន្ទាប់ និងជាទីលានទី១៤រដូវកាលនេះ នឹងធ្វើឡើងនៅប្រទេសប៊ែលហ្ស៊ិក ក្នុងកម្មវិធីប្រណាំង Belgian Grand Prix ដែលធ្វើឡើងនៅថ្ងៃទី២៨ ខែសីហា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8645.txt
|
គ្រូបង្វឹកក្រុម Bologna របស់លីគកំពូលអ៊ីតាលីលោក Sinisa Mihajlovic ថ្ងៃទី៨ ខែសីហា បានស្នើឱ្យខ្សែប្រយុទ្ធ Marko Arnautovic បន្តស្នាក់នៅជាមួយក្រុម ខណៈក្រុម Manchester United ដាក់គោលដៅចង់បាន។
|
ខ្សែប្រយុទ្ធវ័យ ៣៣ឆ្នាំ បានចូលរួម Bologna រដូវកាល ២០២១-២២ ក្រោយពេលលេងបាន ៣រដូវកាលជាមួយក្រុមនៅប្រទេសចិន Shanghai Port ។ រូបគេគ៏ធ្លាប់ជាកីឡាកររបស់ក្លិប West Ham United ដែរ។ លេងមួយរដូវកាលនៅអ៊ីតាលី Arnautovic រកបាន ១៥គ្រាប់ពីការបង្ហាញខ្លួន ៣៤ប្រកួត ហើយជាកីឡាកររកគ្រាប់បាល់បានច្រើនជាងកីឡាករផ្សេងក្នុងក្រុម។ ក្នុងសន្និសីទកាសែតមុនជំនួបទល់ក្រុម Cosenza ពានរង្វាន់ Coppa Italia ថ្ងៃទី៨ លោក Di Vaio ប្រធានផ្នែកកីឡាប្រចាំក្លិប និយាយថា Arnuatovic កំពុងស្ថិតនៅជំរុំហ្វឹកហាត់ជាមួយក្រុមសម្រាប់ត្រៀមរដូវកាលថ្មី ២០២២-២៣ ។ ប្រធានកីឡារូបនេះ អះអាងថាលុយមិនអាចទិញទឹកចិត្តកីឡាករ Bologna ឡើយ។ លោក Di Vaio ក៏បន្ថែមថាខ្សែប្រយុទ្ធវ័យ ៣៣ឆ្នាំ គឺជាកីឡាករគ្មានតម្លៃខ្លួន។ ក្រោយប្រកួតបានបញ្ចប់ លោក Mihajlovic ជាគ្រូបង្វឹកក៏បានប្រាប់ទៅកាន់ប្រពន្ធផ្សព្វផ្សាយថាលោក ជឿជាក់លើ Arnautovic បន្តនៅជាមួយក្រុមទៀត ហើយក្លិបក៏ធ្វើគ្រប់យ៉ាងដើម្បីរក្សារូបគេ។ «ប្រសិនបើរូបគេសម្រេចចាកចេញវាគឺជារឿងបាត់បង់ដ៏ធំមួយ ខ្ញុំគួរតែសប្បាយចិត្តចំពោះគេ ប៉ុន្តែខ្ញុំគិតថាគេនិងបន្តនៅទីនេះដល់ទីបញ្ចប់។ យើងបាននិយាយគ្នា ពិតណាស់បើគេចង់នៅទីនេះ គេនឹងទទួលបានការហ្វឹកហាត់ដ៏ល្អ ហើយអ្វីដែលគេចង់ធ្វើ តែបើគេទៅនោះយើងនឹងឃើញ មិនដូចអ្វីនៅទីនេះទេ។»។លោក Mihajlovic និយាយបែបនេះ។ បើតាមរបាយការណ៍ពីសំណាក់ភ្នាក់ងារផ្ទាល់របស់ Arnautovic បានបញ្ជាក់ថា Manchester United ដាក់សំណើរទឹកប្រាក់ ៩.៥លានដុល្លារទៅលើក្រុម Bologna សម្រាប់ខ្សែប្រយុទ្ធសញ្ជាតិអូទ្រីសរូបនេះ។ ក្រៅពី Arnautovic ក្រុមបិសាចក្រហមក៏បន្ថែមគោលដៅខ្លួនលើខ្សែបម្រើការពារ Adrien Rabiot របស់ Juventus ខណៈក្តីការចង់បាន Frankie De Jong ពីក្រុម Barcelona កាន់តែមានភាគរយកាន់តែតិចទៅសម្រាប់លោក Erik ten Hag៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8646.txt
|
អាហ្សង់ទីន ស៊ីលី អ៊ុយរូហ្គាយ និង ប៉ារ៉ាហ្គាយ រួមដៃគ្នាដេញថ្លៃធ្វើជាម្ចាស់ផ្ទះព្រឹត្តិការណ៍កីឡាបាល់ទាត់ពិភពលោក FIFA World Cup 2030។ នេះបើតាម CONMEBOL ថ្ងៃទី២ ខែសីហា។
|
ប្រសិនបើកិច្ចរួមសហការរបស់ប្រទេសទាំង ៤នៃទ្វីបអាម៉េរិកខាងត្បូង ជោគជ័យក្នុងការដេញថ្លៃធ្វើជាម្ចាស់ផ្ទះ World Cup នោះ ព្រឹត្តិការណ៍កីឡាលំដាប់ពិភពលោកមួយនេះ នឹងបានវិលត្រលប់ទៅប្រទេសអ៊ុយរូហ្គាយ ក្រោយខកខានជាងមួយសតវត្ស។ អ៊ុយរូហ្គាយធ្លាប់ធ្វើជាម្ចាស់ផ្ទះព្រឹត្តិការណ៍ World Cup ដំបូងគេបង្អស់ក្នុងឆ្នាំ ១៩៣០ ចំណែកឯអាហ្សង់ទីនក៏ធ្លាប់ធ្វើម្ចាស់ផ្ទះ World Cup ឆ្នាំ ១៩៧៨ និង ស៊ីលីធ្លាប់ធ្វើម្ចាស់ផ្ទះក្នុងឆ្នាំ ១៩៦២។ «នេះគឺសុបិននៃទ្វីបមួយ! ការប្រកួត World Cup នេះនឹងមានច្រើនលើកតទៀត ប៉ុន្តែការវិលត្រលប់របស់ពានរង្វាន់មួយនេះក្នុងរយៈពេល ១០០ឆ្នាំ គឺមានតែម្តងប៉ុណ្ណោះ ដូច្នេះវាគួរតែវិលត្រលប់មកផ្ទះវិញ។»។ លោក Alejandro Dominguez ប្រធានសហព័ន្ធបាល់ទាត់ទ្វីបអាម៉េរិកខាងត្បូង CONMEBOL និយាយបែបនេះ ក្នុងកម្មវិធីមួយនាកីឡដ្ឋាន Montevideo Centenario។ មិនត្រឹមតែប៉ុណ្ណោះលោក Dominguez ក៏បានបញ្ជាក់បន្ថែមថាគោលបំណង និងហេតុផលដែល FIFA គួរតែទទួលយកការដេញថ្លៃពីប្រទេសទាំង៤ គឺការដេញថ្លៃ World Cup 2030 នេះធ្វើទៅតាមដូចអ្វីដែល World Cup 2026 ដែលមានប្រទេសអាម៉េរិក កាណាដា និងម៉ិកស៊ិកជាសហម្ចាស់ផ្ទះ។ ចំណែកឯប្រធានសហព័ន្ធបាល់ទាត់អ៊ុយរូហ្គាយលោក Ignacio Alonso ក៏បានបង្ហាញចំណាប់អារម្មណ៍របស់លោកប្រាប់អ្នកកាសែតថា៖«World Cup 2030 គឺជាព្រឹត្តិការណ៍តែមួយគត់ដែលនឹងត្រូវធ្វើឡើងនៅប្រទេសដែលធ្លាប់បានរៀបចំការប្រកួតនេះតាំងពីរយៈពេល ១០០ឆ្នាំមុនមក។»។ មកដល់ពេលនេះ ប្រទេសកំពូលៗប្រចាំទ្វីបអាម៉េរិកខាងត្បូងបានបង្ហាញខ្លួន ដាក់ចំណាប់អារម្មណ៍ក្នុងការប្រជែងដេញថ្លៃធ្វើជាម្ចាស់ផ្ទះ World Cup ក្រោយពេលប្រទេសអេស្ប៉ាញ និងព័រទុយហ្គាល់ ដែលបានបង្ហាញចំណាប់អារម្មណ៍ដេញថ្លៃ ធ្វើជាម្ចាស់ផ្ទះព្រឹត្តិការណ៍កីឡាដ៏ធំមួយនេះ កាលពីខែមុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8647.txt
|
អ្នកគាំទ្រប្រមាណ ៨៧,១៩២នាក់ ចូលទស្សនាការប្រកួតវគ្គផ្តាច់ព្រ័ត្រពានរង្វាន់ UEFA Women Euro 2022 រវាងក្រុមអង់គ្លេស និងអាល្លឺម៉ង់ នាកីឡដ្ឋាន Wembley ថ្ងៃទី៣១ ខែកក្កដា។ នេះជាកំណត់ត្រាថ្មីមួយដែលបំបែកតំណត់ត្រាការប្រកួតចាស់ៗទាំងក្រុមបុរស និងក្រុមនារីនៅក្នុងកីឡដ្ឋាន ដែលជាទឹកដីក្រុមតោកំណាចអង់គ្លេស។
|
ក្រុមនារីអង់គ្លេសក្លាយជាម្ចាស់ជើងឯក Women Euro 2022 លើកដំបូងក្នុងប្រវត្តិសាស្ត្រក្រោយបំបាក់ក្រុមនារីអាល្លឺម៉ង់ជាម្ចាស់ជើងឯក៨សម័យ ដោយលទ្ធផល ២-១។ កាលពីថ្ងៃទី១៦ ខែកក្កដា ជាថ្ងៃប្រកួតបើកឆាករបស់ក្រុមម្ចាស់ផ្ទះនារីអង់គ្លេស ស្វាគមន៍នារីអូទ្រីស នាកីឡដ្ឋាន Old Trafford មានអ្នកចូលទស្សនាប្រមាណ ៦៨,៨៧១នាក់ ដែលជាកំណត់ត្រាចាស់។ ចំណែកកំណត់ត្រាការប្រកួតរបស់ក្រុមបុរសនៃពានរង្វាន់ Euro នេះ មានអ្នកចូលទស្សនាច្រើនជាងគេបំផុតគឺនៅឆ្នាំ ១៩៦៤ ដោយមានមនុស្សប្រមាណ ៧៩,១១៥នាក់ ចូលទស្សនាការប្រកួតវគ្គផ្តាច់ព្រ័ត្ររវាងក្រុម អេស្ប៉ាញ ទល់ក្រុមសហភាពសូវៀត ដែលបច្ចប្បន្នប្ដូរជា រុស្ស៊ី នៅកីឡដ្ឋាន Santiago Bernabeu ទីក្រុងម៉ាឌ្រីដ។ កាលឆ្នាំ ២០២១ ជំនួបវគ្គផ្តាច់ព្រ័ត្រ Euro 2020 រវាងអង់គ្លេស ជាមួយអ៊ីតាលី នាកីឡដ្ឋាន Wembley មានមនុស្សចូលទស្សនាប្រមាណ ៦៧,០០០នាក់ ដោយសហព័ន្ធបាល់ទាត់អង់គ្លេសកាត់បន្ថយចំនួនមកមនុស្សព្រោះបញ្ហា ជំងឺកូវីដ-១៩។ មកដល់ពេលនេះសរុបការចូលរួមរបស់អ្នកគាំទ្រប្រចាំការប្រកួតព្រឹត្តិការណ៍ Euro ទាំងបុរស និងស្ត្រីមានចំនួន ៥៧៤,៨៧៥នាក់នៅអង់គ្លេស ច្រើនជាង២ដងខុសពីឆ្នាំ ២០១៧ ដែលមានអ្នកទស្សនាត្រឹមប្រមាណ ២៤០,០៥៥ ដែលហូឡង់ជាម្ចាស់ផ្ទះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8648.txt
|
ខ្សែប្រយុទ្ធ Karim Benzema ថ្ងៃទី១១ ខែសីហា ក្លាយជាកីឡាករប្រចាំក្លិប Real Madrid ដែលរកបានគ្រាប់បាល់បានច្រើនលំដាប់ទីពីរ ក្រោយស៊ុតមួយគ្រាប់ជួយក្រុមឈ្នះពានរង្វាន់ UEFA Super Cup។ Benzema បំបែកកំណត់ត្រារបស់ Raul អតីតខ្សែប្រយុទ្ធក្រុមអធិរាជស។
|
កាលពីខែឧសភា Real Madrid ឈ្នះ Levante លទ្ធផល ៦-០។ ក្នុងនោះខ្សែប្រយុទ្ធសញ្ជាតិបារាំង Benzema រកបាន១គ្រាប់ ដែលជួយឱ្យរូបគេតាមទាន់កំណត់ត្រាអតីតខ្សែប្រយុទ្ធReal សញ្ជាតិអេស្ប៉ាញ Raul ក្នុងនាមជាកីឡាកររកគ្រាប់បាល់បានច្រើនលំដាប់ទីពីរប្រចាំក្លិប។ ការនៅប្រកបអាជីព Raul បានស៊ុតបញ្ចូលទី ៣២៣ សម្រាប់ Real Madrid ។ ដោយឡែកនាជំនួប Eintracht Frankfurt នៃពាន UEFA Super Cup រដូវកាល ២០២១-២២នេះ Real Madrid បានយកឈ្នះដោយលទ្ធផល ២-០។ ២គ្រាប់ធ្វើបានដោយកីឡាករខ្សែការពារ David Alaba នាទី៣៧ និង Karim Benzema នាទី៦៥ ក្នុងកីឡដ្ឋាន Helsinki។ ជ័យជម្នះគ្រាប់ទីពីរជាការសហការយ៉ាងល្អរវាងដៃគូស្ថិតនៅតំបន់ប្រយុទ្ធរបស់ Real គឺ Vinicius JR បានបញ្ជូនបាល់យ៉ាងល្អទៅ Benzema សម្រេចគ្រាប់បានទីពីរនេះ។ កាលរដូវកាលចាស់ Vinicius JR បានបញ្ជូនបាល់ឱ្យ Benzema ស៊ុតចំនួន ១០លើក នឹងបានក្លាយជាដៃគូតំបន់ប្រយុទ្ធដ៏គ្រោះថ្នាក់សម្រាប់ក្រុម Real Madrid។ ស៊ុត ១គ្រាប់ទល់ Frankfurt និងជាគ្រាប់បាល់ទី ៣២៤ប្រចាំ Real ធ្វើឱ្យ Benzema ក្លាយជាកីឡាករទីពីរដែលស៊ុតគ្រាប់បាល់បានច្រើនជាងគេ បន្ទាប់ពី Ronaldo ដែលជាកីឡាករលំដាប់ទីមួយនៅ Real Madrid ដែលស៊ុតបានរហូតដល់ ៤៥០គ្រាប់អំឡុងពេល ៩ឆ្នាំនៅទឹកដី Santiago Bernabeu តាំងពីឆ្នាំ ២០០៩ ដល់ ២០១៨៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8649.txt
|
ជំនួបក្រុមឥណ្ឌូណេស៊ី PSM Makasaar ត្រូវស្វាគមន៍ក្រុមមកពីម៉ាឡេស៊ី Kedah Derul Aman នាវគ្គពាក់កណ្តាលផ្តាច់ព្រ័ត្រ នៃព្រឹត្តិការណ៍ពានរង្វាន់បាល់ទាត់ Asian Football Confederation Cup 2022(AFC Cup 2022) នាកីឡដ្ឋាន Kapten I Wayan Dipta ម៉ោង ៦៖០០ នាទីល្ងាចថ្ងៃទី៩ ខែសីហា ក្នុងក្រុង Bali ប្រទេសឥណ្ឌូណេស៊ី។
|
PSM Makasaar ស្ថិតក្នុងពូលH ជាមួយTampines Rovers FC និង Kuala lumpur city ។ ពីរប្រកួតចុងក្រោយរបស់គេក្នុងពានរង្វាន់ AFC CUP ស្មើ Kuala lumpur city ០-០ និងឈ្នះTampines Rovers FC ៣-១។ ចំណែក Kedah Derul Aman ស្ថិតក្នុងពូលG មាន Visakha, Bali United និងKaya FC ។ បីប្រកួតចុងក្រោយរបស់គេ ចាញ់ Bali United ២-០, ឈ្នះ ៤-១ និងឈ្នះវិសាខា ៥-១។ សម្រាប់ក្រុមទាំងពីរគឺមិនដែលជួបគ្នាឡើយ ក្នុងព្រឹត្តិការណ៍ពានរង្វាន់ AFC CUP។ ក្នុងជំនួបនេះ គ្រូបង្វឹក PSM Makasaar លោក Bernardo Tavares បានថ្លែងក្នុងសន្និសីទកាសែតមុនការប្រកួតទាំងក្តីសង្ឃឹម ថា៖«កីឡាករ មានមហិច្ឆតាខ្លាំង ដើម្បីទទួលបានលទ្ធផលល្អសម្រាប់ការប្រកួតថ្ងៃស្អែក»។ រីឯគ្រូបង្វឹក Kedah Derul Aman លោក Aidil Sharin Sahak វិញបានបោះសម្តីសម្រាប់ការប្រកួតទាំងជំនឿចិត្តចំពោះកូនក្រុមថា «បទពិសោធនៃការលេងនៅលើទីលានគឺដូចគ្នាវាគឺបានផ្តល់នូវអត្ថប្រយោជន៍បន្តិចបន្តួច ហើយយើងសង្ឃឹមថានឹងមានសំណាងល្អក្នុងការលេងនៅវគ្គជម្រុះលើកនេះ»។ ដោយ៖ហៀក ឆក សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_865.txt
|
កូរ៉េខាងត្បូង នឹងចាប់ផ្តើមទទួលការកក់ការចាក់វ៉ាក់សាំងបង្ការជំងឺកូវីដ-១៩ ពីស្ត្រីមានផ្ទៃពោះនៅសប្តាហ៍នេះ ស្របពេលប្រទេសនេះកំពុងបង្កើនល្បឿនចាក់វ៉ាក់សាំងដើម្បីឈានដល់គោលដៅចាក់វ៉ាក់សាំងដល់មនុស្សពេញវ័យឱ្យបាន៨០ភាគរយនៅចុងខែនេះ។
|
អាជ្ញាធរសុខាភិបាលកូរ៉េខាងត្បូង មើលឃើញថាស្ត្រីមានផ្ទៃពោះ ជាចំណុចគន្លឹះនៃយុទ្ធនាការចាក់វ៉ាក់សាំង៨០ភាគរយនៃប្រជាជនពេញវ័យ។ ក្រុមអាជ្ញាធរ បានអំពាវនាវតាមរយៈការជូនដំណឹងជាសាធារណៈ និងសន្និសីទសារព័ត៌មាននានាឱ្យស្ត្រីមានផ្ទៃពោះត្រៀមចាក់វ៉ាក់សាំង ដោយភ្ជាប់សារព្រមានថា ស្រ្តីមានផ្ទៃពោះមានលទ្ធភាពខ្ពស់ដែលជំងឺនេះអាចវិវត្តទៅសភាពធ្ងន់ធ្ងរនិងអាចស្លាប់ ប្រសិនបើឆ្លងជជំងឺកូវីដ-១៩ ។ យោងតាមរដ្ឋបាលគ្រប់គ្រង និងបង្ការជំងឺកូរ៉េ (KDCA) ស្ត្រីមានផ្ទៃពោះមានសិទ្ធិចុះឈ្មោះចាក់វ៉ាក់សាំងចាប់ពីថ្ងៃទី៨ ខែតុលា សម្រាប់ការចាក់វ៉ាក់សាំងដែលនឹងចាប់ផ្តើមនៅថ្ងៃទី១៨ ខែតុលាដោយប្រើប្រាស់វ៉ាក់សាំងក្រុមហ៊ុន Pfizer ឬ Moderna ។ តាមការបញ្ជាក់ពីលោកស្រី Jeong Eun-kyeong នាយកគ្រប់គ្រង KDCA វ៉ាក់សាំងរបស់ក្រុមហ៊ុនទាំងពីរនេះ មានសុវត្ថិភាពដល់ស្ត្រីមានផ្ទៃពោះហើយអាចកាត់បន្ថយហានិភ័យនៃការឆ្លងជំងឺកូវីដ-១៩។ យ៉ាងណាមិញ មន្រ្តីសុខាភិបាលកូរ៉េខាងត្បូងក៏បានណែនាំឱ្យ អ្នកដែលមានផ្ទៃពោះតិចជាង១២សប្តាហ៍ឱ្យទៅពិគ្រោះជាមួយបុគ្គលិកពេទ្យជាមុន មុនពេលចាក់វ៉ាក់សាំងនេះ។ គួរបញ្ជាក់ថា ក្នុងចំណោមស្ត្រីមានផ្ទៃពោះចំនួន៧៣១នាក់ដែលបានឆ្លងវីរុសនៅក្នុងកូរ៉េខាងត្បូង គិតត្រឹមខែសីហា មានប្រហែល ២ ភាគរយបានវិវត្តចូលដំណាក់កាលធ្ងន់ធ្ងរ។ នេះបើយោងតាម KDCA ។ ប្រហែល៥៤,៥ភាគរយនៃប្រជាជនសរុបជាង៥២លាននាក់ បានទទួលចាក់វ៉ាក់សាំងពេញលេញគិតត្រឹមថ្ងៃទី៥ ខែ តុលា ហើយប្រហែល៦៣ភាគរយនៃមនុស្សពេញវ័យកូរ៉េខាងត្បូង ក៏ចាក់វ៉ាក់សាំងពីរដងដែរ។ អាជ្ញាធរកូរ៉េខាងត្បូងមានបំណងបញ្ចប់គោលដៅចាក់វាក៉សាំងឱ្យបាន៨០ភាគរយនៃមនុស្សពេញវ័យនៅចុងខែតុលា។ បន្ថែមពីនេះទៀត រដ្ឋាភិបាលកូរ៉េខាងត្បូងគ្រោងនឹងចាប់ផ្តើមចាក់វ៉ាក់សាំងដល់កុមារអាយុពី១២ទៅ ១៧ ឆ្នាំនៅខែក្រោយ និងផ្តល់វ៉ាក់សាំងដូសជំរុញដល់មនុស្សដែលមានអាយុចាប់ពី៧៥ឆ្នាំឡើងទៅនិងក្រុមអាទិភាពផ្សេងទៀត នៅសប្តាហ៍ក្រោយ។ កូរ៉េខាងត្បូង បច្ចុប្បន្នបានរាយការណ៍ពីករណីឆ្លងជំងឺកូវីដ-១៩ ជាង៣២ម៉ឺនករណី និងមានអ្នកស្លាប់ចំនួន ២,៥៣៦ នាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8650.txt
|
អ្នកស្រី Yoshimi Yamashita ថ្ងៃទី១ ខែសីហា បានក្លាយជាអាជ្ញាកណ្តាលស្ត្រីកាត់សេចក្តីបាល់ទាត់អាជីពកម្រិតខ្ពស់ដំបូងគេរបស់ជប៉ុន។ អ្នកស្រី Yamashita ក៏បានបង្ហាញអារម្មណ៍រីករាយ ហើយកំពុងត្រៀមខ្លួនសម្រាប់កាត់សេចក្តីនៅព្រឹត្តិការណ៍ World Cup 2022 នៅកាតា។
|
អ្នកស្រី Yamashita វ័យ ៣៦ឆ្នាំ ត្រូវបានសហព័ន្ធបាល់ទាត់ពិភពលោក (FIFA) ជ្រើសរើសឱ្យធ្វើជាអាជ្ញាកណ្តាលកាត់សេចក្តីនៅព្រឹត្តិការណ៍ World Cup នៅប្រទេសកាតានាចុងឆ្នាំ ២០២២ នេះ ជាមួយអ្នកស្រី Stephanie Frappart សញ្ជាតិបារាំង និងអ្នកស្រី Salima Mukansanga សញ្ជាតិរវ៉ានដា។ World Cup 2022 នៅកាតា នឹងមានស្រ្តីជាអាជ្ញាកណ្តាលកាត់សេចក្តី ក្នុងការប្រកួតបាល់ទាត់បុរសដំបូងគេក្នុងប្រវត្តិសាស្ត្រ។ អាជ្ញាកណ្តាលស្រ្តីវ័យ ៣៦ឆ្នាំ រូបនេះ បានចុះកិច្ចសន្យាក្នុងនាមជាអាជ្ញាកណ្តាលកម្រិតខ្ពស់ ជាមួយសហព័ន្ធបាល់ទាត់ជប៉ុន (JFA)។ តួនាទីថ្មីរបស់អ្នកស្រី Yamashita ទទួលបាននេះ គឺ ក្រោយពេលប្រទេសជប៉ុន បានបើកដំណើរការលីគបាល់ទាត់អាជីពស្ត្រី ឬ WE League លើកដំបូង រយៈពេល ១ឆ្នាំ ពោលគឺក្នុងឆ្នាំ ២០២១។ «គោលដៅដ៏ចម្បងចំផុតនោះគឺបានទៅដល់ចំណុចមួយ ដែលអាជ្ញាកណ្តាលជាស្ត្រីនឹងកាត់សេចក្តី ក្នុងការប្រកួតរបស់បុរស អាចនិយាយបានថា នេះវាមិនមែនជារឿងធំឡើយ។ ប៉ុន្តែមកដល់កម្រិតនេះខ្ញុំពិតជាសប្បាយចិត្តក្នុងការបង្ហាញខ្លួន ហើយធ្វើរឿងដ៏អស្ចារ្យមួយនេះ។»។ អ្នកស្រី Yamashita បាននិយាយបែបនេះប្រាប់ទៅអ្នកកាសែត។ មុនឈានដល់ក្លាយជាអាជ្ញាកណ្តាលកាត់សេចក្តីនៅ World Cup អ្នកស្រ្តី Yamashita ធ្លាប់ជាអាជ្ញាកណ្តាលកាត់សេចក្តី ក្នុងការប្រកួតបាល់ទាត់បុរស នៃបានរង្វាន់ AFC Champions League ។ អ្នកស្រីក៏ជាស្ត្រីអាជ្ញាកណ្តាលកាត់សេចក្តីក្នុងពានរង្វាន់ J-League របស់ជប៉ុនដែរ ក្នុងឆ្នាំ ២០២១។ ព្រឹត្តិការណ៍ World Cup 2022 ដែលធ្វើឡើងលើកដំបូងនៅតំបន់មជ្ឈឹមបូពា៍ នឹងចាប់ផ្តើមពីថ្ងៃទី២១ ខែវិច្ឆិកា ដល់ថ្ងៃទី១៨ ខែធ្នូ នឹងមានអាជ្ញាកណ្តាលស្ត្រីកាត់សេកក្តីការប្រកួត ៣រូបក្នុងចំណោមអាជ្ញាកណ្តាលកាត់សេចក្តីជាបុរស ៣៣រូបផ្សេងទៀត។ សម្រាប់ជំនួយការអាជ្ញាកណ្តាល ក៏មានស្រ្តី ៣រូបលើកដំបូងដែរ ក្នុងចំណោមជំនួយការអាជ្ញាកណ្តាលជាបុរសចំនួន ៦៦រូបផ្សេងទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8651.txt
|
នេះ ជាលើកទី២ហើយ ដែលតំបន់អាស៊ីធ្វើម្ចាស់ផ្ទះប្រកួត FIFA World Cup បើគិតចាប់ពីការប្រកួតដំបូងនាឆ្នាំ១៩៣០។ លើកដំបូងនៅឆ្នាំ២០០២ ដោយជប៉ុន និងកូរ៉េខាងត្បូង ធ្វើជាសហម្ចាស់ផ្ទះ ។ តំបន់អាស៊ី បានរង់ចាំអស់២ទសវត្សរ៍ ដើម្បីធ្វើជាម្ចាស់ផ្ទះព្រឹត្តិការណ៍នេះ នៅប្រទេសកាតា។
|
៦ប្រទេសក្នុងតំបន់អាស៊ី ដែលមានកៅអីប្រកួត FIFA World Cup នៅប្រទេសកាតា រួមមាន ម្ចាស់ផ្ទះ កាតា, កូរ៉េខាងត្បូង, អ៊ឺរ៉ង, អារ៉ាប៊ីសាអូឌីត, ជប៉ុន និង អូស្ដ្រាលី។ ការប្រកួតពានរង្វាន់បាល់ទាត់ជើងឯកពិភពលោកលើកទី២២នេះ នឹងត្រូវចាប់ប្រកួតជាផ្លូវការនៅថ្ងៃទី២១ ខែវិច្ឆិកា ដល់ថ្ងៃទី១៨ ខែធ្នូ។ ការប្រកួត ចែកចេញជា៨ពូល និងមាន៤ក្រុមក្នុងពូលនីមួយៗ។ ម្ចាស់ផ្ទះ ប្រទេសកាតា ស្ថិតក្នុងពូល A ជាមួយ ប្រទេសអេក្វាឌ័រ, សេណេហ្គាល់ និងហូឡង់។ កាតា ត្រូវប្រកួតជាមួយ អេក្វាឌ័រ នៅថ្ងៃទី២១ ខែវិច្ឆិកា, ថ្ងៃទី២៥ ជួបជាមួយ សេណេហ្គាល់ និងថ្ងៃទី២៩ ខែវិច្ឆិកា ប្រកួតជាមួយ ហូឡង់។ ប្រទេសកាតា បានចំណាយពេល ៣ឆ្នាំចុងក្រោយនេះ ដើម្បីត្រៀមលក្ខណៈយ៉ាងម៉ត់ចត់ សម្រាប់ព្រឹត្តិការណ៍កម្រិតពិភពលោកនេះ។ អ៊ឺរ៉ង ស្ថិតនៅក្នុងពូល B ជាមួយ អង់គ្លេស, វេលស៍ និង សហរដ្ឋអាមេរិក ហើយត្រូវប្រកួតជាមួយ អង់គ្លេសនៅថ្ងៃទី២១ ខែវិច្ឆិកា, ថ្ងៃទី២៥ ប្រកួតជាមួយ វេលស៍ និងថ្ងៃទី២៩ ខែវិច្ឆិកា ជួបជាមួយ សហរដ្ឋអាមេរិក។ នៅក្នុងពូល C អារ៉ាប៊ីសាអូឌីត ជួបជាមួយ អាហ្សង់ទីន នៅថ្ងៃទី២២ ខែវិច្ឆិការ, ប៉ះ ប៉ូឡូញ នៅថ្ងៃទី២៦ និងប្រកួតជាមួយ មិចស៊ិចកូ នៅថ្ងៃទី៣០ ខែវិច្ចិកា។ អូស្ដ្រាលី ត្រូវប្រកួតជាមួយ បារាំង ប្រទេសការពារតំណែងជើងឯកឆ្នាំ២០១៨ ក្នុងពូល D នៅថ្ងៃទី២២ ខែវិច្ឆិកា, ថ្ងៃទី២៦ ជាមួយ ទុយនីស៊ី និងថ្ងៃទី៣០ ខែវិច្ឆិកា ប៉ះដាណឺម៉ាក។ សម្រាប់ពូល E ជប៉ុន ត្រូវប្រកួតជាមួយ អាឡឺម៉ង នៅថ្ងៃទី២៣ ខែវិច្ឆិកា, ថ្ងៃទី២៧ ខែវិច្ឆិកា ជាមួយ កូស្តារីកា និងថ្ងៃទី១ ខែធ្នូ ប្រកួតជាមួយ អេស្ប៉ាញ។ កូរ៉េខាងត្បូង ត្រូវប៉ះ អ៊ុយរូហ្គាយ នៅថ្ងៃទី២៤ ខែវិច្ឆិកា, ថ្ងៃទី២៨ ប្រកួតជាមួយ ហ្គាណា និងថ្ងៃទី២ ខែធ្នូ ជួបជាមួយ ព័រទុយហ្គាល់។ ដោយឡែក ២ពូលផ្សេងទៀត មិនមានប្រទេសក្នុងតំបន់អាស៊ីទេ។ ពូល F មាន ប្រទេសក្រូអាត ជើងឯករងឆ្នាំ ២០១៨ និង បែលហ្សិក ជ័យលាភីលេខ៣ ជាមួយ ម៉ារ៉ុក និងកាណាដា ខណៈពូ មាន ប្រេស៊ីល ជើងឯក៥សម័យ, ស៊ែប៊ី, ស្វីស និង កាមេរូន។ ក្រោយព្រឹត្តិការណ៍នៅកាតានេះទៅ តំបន់អាស៊ីត្រូវរង់ចាំ ជាង១០ឆ្នាំទៀត ដើម្បីមានសិទ្ធដេញថ្លៃធ្វើជាម្ចាស់ផ្ទះម្ដងទៀត។ ការដេញថ្លៃនេះ អាចធ្វើសម្រាប់ការប្រកួតឆ្នាំ២០៣៤ ឬឆ្នាំ២០៣៨។ សម្ដេច ហ៊ុន សែន ក្នុងនាមជាប្រធានអាស៊ាន បានថ្លែង នាថ្ងៃទី១៥ ខែមិថុនា ក្នុងពិធីទទួលដំណើរគោចរណ៍នៃពាន FIFA នេះ បានជំរុញឲ្យប្រទេសក្នុងតំបន់អាស៊ាន រួមគ្នាដេញថ្លៃធ្វើជាម្ចាស់ផ្ទះ។ នេះ ក៏ស្របពេល ដែលតំបន់អាស៊ីអាគ្នេយ៍ មានអាទិភាពក្នុងការដេញថ្លៃធ្វើម្ចាស់ផ្ទះផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8652.txt
|
Luka Modric ខ្សែបម្រើក្រុម Real Madrid ថ្ងៃទី៩ ខែសីហា បាននិយាយថា អាយុមិនសំខាន់នោះទេ សម្រាប់ការបន្តលេងនៅក្នុងប្រកួតធំៗរបស់គេ ។ កីឡាករសញ្ជាតិក្រូអាស៊ីរូបនេះ ជឿថា ខ្លួននៅតែអាចលេងឱ្យ Real Madrid ក្រោមការដឹកនាំលោក Carlo Ancelotti។
|
ព្រឹត្តិការណ៍ World Cup 2022 នៅប្រទេសកាតា និងលើកដំបូងនៅទឹកដីមជ្ឈឹមបូពា៍ ខិតជិតមកដល់ហើយ ដោយនៅសល់ត្រឹមតែរយៈពេល ១០២ ថ្ងៃទៀតប៉ុណ្ណោះ។ Modric ឈានដល់វ័យ ៣៧ឆ្នាំហើយ នឹងចូលរួមជាមួយក្រុមជម្រើសជាតិក្រូអាស៊ី ក្នុងការប្រកួតព្រឹត្តិការណ៍បាល់ទាត់លំដាប់ពិភពលោក ដោយស្ថិតនៅក្នុងពូល F ជាមួយក្រុម ប៊ែលហ្ស៊ិក កាណាដា និងម៉ារ៉ុក។ ខ្សែបម្រើវ័យ ៣៧ឆ្នាំរូបនេះ ធ្លាប់បានជួយក្រូអាស៊ីឡើងដល់វគ្គផ្តាច់ព្រ័ត្រ ក្នុងការប្រកួត World Cup 2018 នៅរុស្ស៊ី ។ ប៉ុន្តែភ្លាត់ចាញ់ក្រុមបារាំង ៤-២។ ក្រោយជួយក្រុមឡើងដល់វគ្គផ្តាច់ព្រ័ត្រ Modric បានក្លាយជាកីឡាករតែម្នាក់គត់ដែលឈ្នះរង្វាន់ Ballon d’Or ចាប់តាំងពីខ្សែប្រយុទ្ធ Lionel Messi និង Cristiano Ronaldo ដែលប្រជែងគ្នាតាំងពីឆ្នាំ ២០០៧ មក។ ក្នុងសន្និសីទកាសែតមុនជំនួបទល់ក្រុម Eintracht Frankfurt ពានរង្វាន់ UEFA Super Cup ខ្សែបម្រើវ័យចំណាស់ក្រុម Real Madrid និយាយថា អ្នកចាត់ការក្លិប Real លោក Ancelotti នឹងមិនកាត់បន្ថយពេលវេលារបស់ខ្លួន ក្នុងការលេងឱ្យក្រុមឡើយ។ «មិនដូច្នោះឡើយ ខ្ញុំមើលមិនឃើញភាពខុសប្លែកឡើយ ខ្ញុំតែងតែនិយាយថាអាយុមិនសំខាន់នោះទេ អ្នកមិនគួរសម្លឹងមើលត្រឹមតែអាយុឡើយ អ្វីដែលសំខាន់នោះ គឺអ្វីដែលអ្នកអាចបង្ហាញនៅលើទីលានប្រកួត។ ខ្ញុំតែងនិយាយជាមួយគ្រូរាល់ថ្ងៃ តែមិនព្រោះតែរឿងនោះទេ ហើយគ្រូបង្វឹកដឹងថាខ្ញុំចឹងបានពេលវេលាលេង ហើយខ្ញុំមានអារម្មណ៍ល្អនៅពេលបានលេង។»។ Modric និយាយបែបនេះ។ Real Madrid កាលពីរដូវកាលមុនគឺជាក្រុមឈ្នះជើងឯកពានរង្វាន់ក្លិបកំពូលអឺរ៉ុប Champions League ដោយឈ្នះលើ Liverpool លទ្ធផល ១-០ ។ ចំណែកក្រុម Eintracht Frankfurt ជាម្ចាស់ពាន Europa League នឹងត្រូវតទល់គ្នាដណ្តើមពានរង្វាន់ UEFA Super Cup ថ្ងៃទី១០ ឈានចូលទី១១ ខែសីហា វេលាម៉ោង ២យប់រំលងអាធ្រាត្រ (ម៉ោងនៅកម្ពុជា)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8653.txt
|
ប្រេស៊ីលបង្ហាញអារម្មណ៍មិនចង់លេងការប្រកួតបង្រ្គប់កិច្ចចុងក្រោយ ជាមួយអាហ្សង់ទីនឡើយ ដែលជាជំនួបវគ្គជម្រុះ World Cup ទ្វីបអាម៉េរិកខាងត្បូង ដោយលើកហេតុផលខ្លួនកំពុងត្រៀមខ្លួនសម្រាប់ World Cup នៅកាតា។
|
ប្រេស៊ីល និងអាហ្សង់ទីនជាក្រុម លេខ១ និងលេខ២ ដែលបានឈ្នះកៅអីស្វ័យប្រវត្តិពីការប្រកួតជម្រុះទ្វីបអាម៉េរិកខាងត្បូង ទៅកាន់ការប្រកួតព្រឹត្តិការណ៍បាល់ទាត់ពិភពលោក World Cup ដែលនឹងធ្វើឡើងនៅប្រទេសកាតានាចុងឆ្នាំ ២០២២។ ជំនួបរបស់ក្រុមទាំងពីរដែលធ្លាប់បានធ្វើឡើងកាលពី ខែកញ្ញា ឆ្នាំ ២០២១ ត្រូវបានផ្អាកក្រោយការប្រកួតចាប់ផ្តើមបាន ៦នាទី ដោយសារកីឡាករអាហ្សង់ទីន ៤រូបមិនបានធ្វើតេស្តរកជំងឺកូវីដ-១៩ មុនពេលប្រកួត។ ពេលនោះក្រុមមន្ត្រីសុខភិបាលទីក្រុង Sao Paulo បានចូលមកបញ្ឈប់ការប្រកួតដល់ក្នុងកីឡដ្ឋាននោះភ្លាមៗ ដោយសារល្មើសច្បាប់កូវីដ-១៩ ក្នុងប្រទេសប្រស៊ីល។ កាលពីខែឧសភា សហព័ន្ធបាល់ទាត់ពិភពលោក (FIFA) ក៏បានប្រកាសថា ការប្រកួតរបស់ក្រុមទាំងនឹងត្រូវធ្វើឡើងជាថ្មី ដោយកីឡាករអាហ្សង់ទីន ដែលបានបង្កកំហុស កាលឆ្នាំ ២០២១។ មិនត្រឹមតែប៉ុណ្ណោះ FIFA ក៏បានពិន័យលើសហព័ន្ធបាល់ទាត់ប្រទេសទាំងពីរ ហើយឱ្យប្រកួតបង្គ្រប់កិច្ច ទោះជាក្រុមទាំងពីរឈ្នះកៅអីស្វ័យប្រវត្តិក្តី។ លើករណីនេះសហព័ន្ធបាល់ទាត់ប្រេស៊ីល (CBF) និងសហព័ន្ធបាល់ទាត់អាហ្សង់ទីន (AFA) ក៏បានធ្វើពាក្យស្នើឱ្យគិតគូលើករណីប្រកួតខាងលើ ទៅកាន់តុលាការអាជ្ញាកណ្តាលកីឡា (CAS) ជាស្ថាប័នគ្រប់គ្រងលើបញ្ហាប្រទេសទាំងពីរ។ ហេតុផលដែលប្រទេសទាំងពីរមិនចង់ប្រកួតឡើងវិញក៏ ព្រោះខិតជិតដល់ថ្ងៃប្រកួតព្រឹត្តិការណ៍ World Cup ហើយបានចាត់ទុកថាវាជាហានិភ័យមួយ។ ក្នុងសេចក្តីថ្លែងការណ៍ប្រកាសដោយ CBF ប្រធានសហព័ន្ធលោក Ednaldo Rodrigues និយាយថាក្រុម ប្រេស៊ីលមិនចង់លេងក្នុងប្រកួតដែលមានពេលវេលាគៀក World Cup ឡើយព្រោះខ្លាចហានិភ័យ របួសរឺអាចមានការហាមឃាត់នានា។ «យើងនឹងដាក់សំណើរទៅកាន់ FIFA ដូច្នេះប្រកួតមួយនេះនឹងមិនអាចលេងបានឡើយ ខ្ញុំក៏នឹងបង្កើតការស្រង់ចម្លើយពីសំណាក់កីឡាករ គ្រូបង្វឹកព្រមទាំងបុគ្គលិករបស់យើងចំពោះរឿងនេះ។ អ្វីដែលយើងត្រៀមនោះគឺការឈ្នះ World Cup លើកទី៦ របស់យើង ប្រសិនបើក្រុមយើងមូលមតិនោះយើងមិនលេងការប្រកួតបង្គ្រប់នោះទេ។»។លោក Rodrigues បាននិយាយបែបនេះ។ ទោះជាបែបនេះ ដល់ពេលនេះ FIFA នៅមិនទាន់បានសម្រេចថ្ងៃប្រកួតជាក់លាក់របស់ក្រុមទាំងពីរនៅឡើយទេ តែប្រភពជិតនឹង FIFA បំផុតបានឱ្យដឹងថាការប្រកួតនោះអាចធ្វើឡើងក្នុងខែកញ្ញា។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8654.txt
|
អង់គ្លេសបានបង្កើតប្រវត្តិសាស្ត្រថ្មីបន្ទាប់ពីក្រុមកីឡាបាល់ទាត់ស្ត្រីឈ្នះជើងឯក Euro ឆ្នាំ២០២២ ជាលើកដំបូង តាមរយៈការយកឈ្នះគូប្រជែងចាស់អាល្លឺម៉ង់ក្នុងវគ្គផ្តាច់ព្រ័ត្រនៅ Wembley។
|
ក្រោមក្រសែភ្នែកអ្នកទស្សនាដ៏ច្រើនចំនួន ៨៧១៩២នាក់ ជាកំណត់ត្រាក្នុងការប្រកួតវគ្គផ្តាច់ព្រ័ត្របាល់ទាត់ស្ត្រីពានរង្វាន់ទ្វីបអឺរ៉ុបនៅយប់ថ្ងៃទី៣១ ខែកក្កដា កីឡាការិនី Ella Toone ដែលទើបប្តូរចូលនៅនាទី៥៥ បានសម្រេចគ្រាប់បាល់នាំមុខឱ្យអង់គ្លេសនៅនាទី៦២។ ១៧នាទីក្រោយ អាល្លឺម៉ង់រកបានគ្រាប់តាមស្មើវិញ តាមរយៈការស៊ុតបញ្ចូលទីរបស់ Lina Magull។ បញ្ចប់ការប្រកួត៩០នាទីក្រុមទាំងពី ១-១ និងតម្រូវបន្ថែមម៉ោង១៥នាទីពីរដងដើម្បីរកឈ្នះចាញ់។ កីឡាការិនីបម្រុងទីពីររបស់អង់គ្លេស Chloe Kelly ជាអ្នកសម្រេចគ្រាប់ជ័យជម្នះនៅនាទី១១០ ដើម្បីជួយក្រុមតោកំណាចយកឈ្នះឥន្ទ្រីដែកក្នុងលទ្ធផល ២-១។ ជ័យជម្នះនេះបានជួយក្រុមស្ត្រីអង់គ្លេសគ្រងជើងឯកទ្វីបអឺរ៉ុបនៅឆ្នាំ២០២២ ជាលើកដំបូងក្នុងប្រវត្តិសាស្រ្ត និងជាការសងសឹកក្រុមអាល្លឺម៉ង់បានសម្រេចផងដែរ។ អង់គ្លេសធ្លាប់បានត្រឹមរងជើងឯក Euro នៅឆ្នាំ២០០៩ ក្រោយចាញ់អាល្លឺម៉ង់ដែលជាម្ចាស់ជើងឯក៨ម័យកាល ច្រើនជាងគេនៅវគ្គផ្តាច់ព្រ័ត្រក្នុងលទ្ធផល ៦-២។ នេះក៏មានន័យថា ជារយៈពេល ៥៦ឆ្នាំក្រោយ បន្ទាប់ពីក្រុមបុរសអង់គ្លេសបានយកឈ្នះអាល្លឺម៉ង់ក្នុងការប្រកួតវគ្គផ្តាច់ព្រ័ត្របាល់ទាត់ពិភពលោក World Cup ដែលធ្វើឡើងក្នុងប្រទេសអង់គ្លេសឆ្នាំ ១៩៦៦ ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8655.txt
|
បញ្ជីផាកពិន័យដ៏ព្រៃផ្សៃរបស់ Aston Villa សម្រាប់រដូវកាល ២០២២-២៣ ត្រូវបានលេចធ្លាយតាមប្រព័ន្ធអ៊ីនធឺណិត។ ក្រោមការដឹកនាំរបស់អ្នកចាត់ការទូទៅ Steven Gerrard តារាងបញ្ជីពិន័យកីឡាករមានចំនួន១៨ករណីឯណោះ ដែលរួមមានទាំងការពិន័យចំពោះការភ្លេចនំខួបកំណើត និងភ្លេចពាក់ស្បែកជើងផ្ទាត់ចូលងូតទឹកជាដើម។
|
ការផាកពិន័យក្នុងបាល់ទាត់អាជីពបានកើតឡើងយូមកហើយ មិនមែនជារឿងថ្មីនោះទេ។ ប៉ុន្តែ បញ្ជីផាកពិន័យកីឡាកររបស់ក្រុម Aston Villa ដែលបានបែកធ្លាយលើអ៊ីនធឺណិត ពិតជាធ្វើឱ្យអ្នកគាំទ្រកីឡាបាល់ទាត់ភ្ញាក់ផ្អើល។ តើអ្នកចាត់ការទូទៅ Aston Villa លោក Steven Gerrard ពិតជាឃោឃៅមែនឬទេ? នៅក្នុងក្រដាសមួយសន្លឹកដែលកាសែត The Sun ចុះផ្សាយ បានបង្ហាញលក្ខខណ្ឌផាកពិន័យជាប្រាក់ចំនួន១៨ករណី ដែលមានតម្លៃចាប់ពី ៦០ដុល្លារ ដល់១២០០ដុល្លារ។ ទៅចូលរួមប្រជុំដំណើរកម្សាន្តជាក្រុម និងជូបគ្រូបង្វឹកយឺត នៅថ្ងៃប្រកួតជាតម្លៃផាកពិន័យថ្លៃជាងគេ ក្នុងចំណោម១៨ករណី ក្នុងចំនួនទឹកប្រាក់១២០០ដុល្លារ ខណៈសមាជិកក្រុមភ្លេចទិញនំខេកចំថ្ងៃខួបកំណើតរបស់សមាជិកណាម្នាក់ និងត្រូវផាកម្នាក់៦០ដុល្លារដែលជាតម្លៃពិន័យទាបជាងគេ ស្មើនឹងការភ្លេចខោរឹបជើងវែងដែរ។ ទៅហ្វឹកហាត់យឺតពេល ភ្លេចពាក់ប្រព័ន្ធ GPS ពេលហ្វឹកហាត់ ក៏ដូចជាភ្លេចយកអាវហ្វឹកហាត់ចេញពីទីលាន សុទ្ធតែស្ថិតក្នុងបញ្ជីពិន័យរបស់ Aston Villa។ សូម្បីកីឡាករភ្លេចពាក់ស្បែកជើងផ្ទាត់ចូលងូតទឹកក៏ត្រូវផាក១២០ដុល្លារផងដែរ ។នេះជាលក្ខខណផាកពិន័យដ៏តឹងរឹងមែនទែន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8656.txt
|
ក្លិប Bordeaux គេចផុតពីការកាត់ទៅលេងលីគទីបីរបស់បារាំង ដោយសារតែបញ្ហាវិបត្តិហិរញ្ញវត្ថុ មុនពេលបើករដូវកាលថ្មី រយៈពេលតែ ៣ថ្ងៃប៉ុណ្ណោះ។ បើតាមការប្រកួតរបស់សហព័ន្ធបាល់ទាត់បារាំង (FFF) ថ្ងៃទី២៧ ខែកក្កដា។
|
Bordeaux ដែលជាម្ចាស់ជើងឯកលីគកំពូលបារាំង ៦សម័យបានធ្លាក់ទៅកាន់លីគលំដាប់ទីពីររបស់បារាំង Ligue 2 កាលពីរដូវកាលមុន ក្រោយពេលបញ្ចប់ចំណាត់ថ្នាក់បាតតារាងក្របខណ្ឌ Ligue 1។ កាលពីដើមខែកក្កដា ក្លិបល្បីឈ្មោះបារាំងមួយនេះត្រូវបាន ស្ថាប័នឃ្លាំមើលហិរញ្ញវត្ថុរបស់លីគបាល់ទាត់បារាំង DNCG មើលឃើញថា Bordeaux មិនអាចបំពេញកាតព្វកិច្ចហិរញ្ញវិត្ថុ ក្នុងការដោះស្រាយបំណុលរបស់របស់ពួកគេបានទេ នៅរដូវកាលថ្មីខាងមុខ។ ដោយសារមូលហេតុនេះ DNCG និង LFP សម្រេចគ្នាកាត់ Bordeaux ទៅលីគទី៣តែម្តង។ កាលពីថ្ងៃទី២៥ កក្កដា គណៈកម្មាធិការអូឡាំពិកបារាំងបានណែនាំថា ក្លិប Bordeaux គួរតែត្រលប់លេងនៅក្នុងលីគទីពីរវិញ។ «ក្រុមប្រឹក្សាសហព័ន្ធបានសម្រេចចិត្តទទួលនូវការណែនាំនិងសំណើរដែលបានធ្វើឡើងដោយគណៈកម្មាធិកាអូឡាំពិកបារាំង ថ្ងៃទី២៥ ខែកក្កដាឆ្នាំ ២០២២ ស្នើឱ្យក្លិប Bordeaux បន្តលេងនៅក្របខណ្ឌ Ligue 2។ ក្រុមប្រឹក្សា FFF ទាមទារឱ្យស្ថាប័ន DNCG កោះហៅក្លិប Bordeaux ដើម្បីវិនិច្ឆ័យលើវិធានការ ជាបន្ទាន់ចំពោះពួកគេ និងស្នើឱ្យមានការស៊ើបអង្កេតផ្នែកហិរញ្ញវត្ថុរបស់ក្លិបនេះអំឡុងរដូវកាល ២០២២-២៣។»។ នេះបើតាមសេចក្តីថ្លែងការណ៍របស់សហព័ន្ធបាល់ទាត់បារាំងថ្ងៃទី ២៧ កក្កដា។ រដូវកាលថ្មីនៃលីគទីពីរបារាំងនឹងចាប់ផ្តើមនៅថ្ងៃទី៣១ ខែកក្កដា ដោយក្រុម Bordeaux ត្រូវស្វាគមន៍ក្រុម Valenciennes ប៉ុន្តែការប្រកួតនេះ ត្រូវបានដាក់ក្នុងបញ្ជីផ្អាកការប្រកួតបណ្តោះអាសន្ត ដោយស្ថាប័នលីគបាល់ទាត់បារាំង (LFP)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8657.txt
|
លោក Patrick Vieira គ្រូបង្វឹកក្រុម Crystal Palace ថ្ងៃទី៤ ខែសីហា និយាយថាក្រុមនៅ Premier League មិនគួរបញ្ចប់ការលុតជង្គង់មុនការប្រកួតចាប់ផ្តើម ក្នុងការអំពាវនាវឱ្យបញ្ឈប់ការរើសអើងឡើយ។
|
កាលថ្ងៃទី៣ ខែសីហា Premier League បានបញ្ជាក់ថា កីឡាករនឹងមិនចាំបាច់លុតជង្គង់ដើម្បីបង្ហាញពីការប្រឆាំងការរើសអើងពូជសាសន៍ទៀតឡើយ រាល់គ្រប់ការប្រកួតសម្រាប់រដូវកាលថ្មី។ ការលុតជង្គង់នេះនឹងអាចស្ថិតនៅពេលវេលាកើតឡើងជាក់លាក់ណាមួយ។ កាលឆ្នាំ ២០២០ ពាក្យ «Black Lives Matter» ត្រូវបានក្លិបនៅក្របខណ្ឌ Premier League ប្រើនៅលើអាវក្នុងការអំពាវនាវឱ្យបញ្ឈប់ការរើសអើងពូជសាសន៍ ក្រោយពេលបុរសជនជាតិស្បែកខ្មៅមួយរូបឈ្មោះ George Floyd បានស្លាប់ភ្លាមៗនៅប្រទេសអាម៉េរិក។ Floyd ត្រូវបានប៉ូលីសឃាត់ខ្លួនហើយបានយកជង្គង់សង្កត់ករបស់គេរហូតដល់ស្លាប់។ ពេលនោះក្លិបនៅ Premier League ទាំងអស់បានពាក់ស្លាក់សញ្ញាដែលមានពាក្យថា«Black Lives Matter»នៅលើដៃអាវ មុនពេលត្រូវបានផ្លាស់ប្តូរជំនួសដោយសញ្ញាដែលមានពាក្យថា«No Room for Racism» វិញ។ កីឡាករមួយចំនួននៅ Premier League ក្នុងនោះក៏មាន Wilfried Zaha មួយរូបបានស្នើថាឱ្យបញ្ឈប់ការលុតជង្គង់នោះ ដោយរូបគេបានលើកឡើងថា«ទោះបីជាលុតជង្គង់ ឬក៏ឈរ ក៏គ្មានបានប្រយោជន៍ដែរ ព្រោះការរើសអើងនៅតែមាន។»។ យ៉ាងណាមិញទោះត្រូវបានលីគកំណត់មិនចាំបាច់ធ្វើកាយវិការលុតជង្គង់ទៀតក៏ដោយ លោក Vieira គ្រូរបស់ Crystal បានរំពឹងថាកីឡាករក៏យល់ថាការលុតជង្គង់គឺជាសារដាស់តឿនដ៏សំខាន់បំផុតមួយ។ «យើងមិនអាចបញ្ឈប់វាទាំងស្រុងឡើយ ព្រោះនេះគឺជាសេចក្តីថ្លែងការណ៍ដាស់តឿនសំខាន់បំផុតមួយ។ វាពិតជាសំខាន់ណាស់ដែលត្រូវលុតជង្គង់ព្រោះយើងត្រូវប្រឆាំងលើការរើសអើង ហើយរឿងនេះក៏ជាឱកាសមួយក្នុងការបញ្ឈប់វាដែលតម្រូងឱ្យយើងបន្តធ្វើ ហើយវាគឺជារឿងដ៏ត្រឹមត្រូវមួយ។»។ លោក Vieira បាននិយាយក្នុងសន្និសិទកាសែតបែបនេះមុនជំនួបទល់ក្រុម Arsenal។ បើតាមការអះអាងរបស់ Premier League ដដែលការលុតជង្គង់មុនការប្រកួតចាប់ផ្តើមនឹងតម្រូវធ្វើឡើងអំឡុងការប្រកួតដំបូងនៃរដូវកាលថ្មី អំឡុងខែតុលា ដល់ខែមីនា ថ្ងៃប្រកួត«Boxing Day» មុនការប្រកួត World Cup។ មិនត្រឹមតែប៉ុណ្ណោះ Premier League ក៏កំណត់ថ្ងៃនៃការប្រកួតចុងក្រោយ ហើយនឹងនៅជំនួបផ្តាច់ព្រ័ត្រ FA Cup និង EFL Cup។ គួររំលឹកថាក្រុម Crystal Palace នឹងត្រូវបើទ្វារកីឡដ្ឋានស្វាគមន៍ក្រុមកាំភ្លើងធំ Arsenal នៅថ្ងៃទី៥ ឈានចូលថ្ងៃតី៦ វេលាម៉ោង ២ (ម៉ោងនៅកម្ពុជា) រំលងអាធ្រាត្រ ដែលជាការប្រកួតបើកឆាក់ Premier League មុនជំនួប Fulham ទល់ Liverpool៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8658.txt
|
Cristiano Ronaldo ថ្ងៃទី២៩ ខែកក្កដា បានសរសេរសារឆ្លើយតបលើការបង្ហោះមួយនៅក្នុងបណ្តាញសង្គម Instagram ដែលនិយាយថារូបគេនិងភ្នាក់ងារបានស្នើសុំចាកចេញពីក្លិប Manchester United អំឡុងពេលជួបអ្នកចាត់ការលោក Erik ten Hag កាលពីថ្ងៃទី២៦ កក្កដា ។ Ronaldo អះអាងថា ការផ្សព្វផ្សាយទាំងនោះសុទ្ធសឹងតែជារឿងកុហក។
|
ចាប់តាំងពីក្រុមបិសាចក្រហមចាប់ផ្តើមយុទ្ធនាការហ្វឹកហាត់ត្រៀមការប្រកួតរដូវកាលថ្មី រយៈពេលជាង ១ខែមកនេះ ព័ត៌មានអំពីកីឡាករសញ្ជាតិព័រទុយហ្គាល់បានក្លាយជារឿងដ៏ក្តៅបំផុតមួយ ក្រោយពេលលេចឮថារូបបានស្នើសុំក្លិបចាកចេញ។ Ronaldo មិនបានវិលត្រលប់ចូលរួមហ្វឹកហាត់ នឹងរួមដំណើរជាមួយក្រុម សម្រាប់ការប្រកួតមិត្តភាពទេសចរណ៍ឡើយ ដោយលើកហេតុផល បញ្ហាគ្រួសារ។ ហេតុផលដ៏ចម្បងមួយនៃការសុំចាកចេញពីសំណាក់កីឡាករវ័យ ៣៧ឆ្នាំ ក៏ព្រោះ Man United មិនមានកៅអីលេងនៅ Champions League ខណៈដែលរូបគេត្រូវកាត់ថ្លៃប្រាក់ពលកម្ម ២៥ភាគរយថែមទៀត។ យ៉ាងណាមិញកាលពីថ្ងៃទី២៦ កក្កដា Ronaldo និងភ្នាក់ងារគឺលោក Jorge Mendes បានធ្វើដំណើរទៅជំរុំហ្វឹកហាត់ Carrington ដើម្បីជួបអ្នកចាត់ការក្រុមថ្មីលោក Ten Hag ជជែកគ្នារឿងអនាគតនៅក្រុមបិសាចក្រហម ស្របពេលមានវត្តមានលោក Sir Alex Ferguson ក្នុងនោះដែរ។ ពេលថ្មីៗនេះទៀតសោតមានគណនី Instagram មួយដែលមានឈ្មោះថា Cristianoronaldoish បានបង្ហោះសារមួយដោយបានសរសេរថា៖«លោក Mendes ប្រាប់ក្លិប Manchester United ថា Ronaldo ទទូចចង់ចាកចេញ។ ប៉ុន្តែ Mandes អះអាងការចរចាដែលថា Ronaldo អាចទទួលបានសិទ្ធិចាកចេញមានភាគរយតិចបំផុត។ លោក Sir Alex Ferguson ចូលខ្លួនអន្តរាគមន៍ ហើយ United អះអាងថា Ronaldo មិនសម្រាប់លក់ឡើយ។»។ ការបង្ហោះមួយនេះទទួលបានការចាប់អារម្មណ៍ពីសំណាក់ខ្សែប្រយុទ្ធសញ្ជាតិព័រទុយហ្គាល់ ហើយរូបគេបានឆ្លើយតបទៅវិញដោយសរសេរជាមតិ ឬ Comment ថាការផ្សព្វផ្សាយទាំងនោះគឺជាការកុហក។ «មិនអាចទៅរួចឡើយបើសិនពួកគេមិននិយាយអំពីខ្ញុំបានមួយថ្ងៃ បើមិនអ៊ីចឹងពួកគេម្តេចនឹងអាចរកលុយបាននោះ។ អ្នកដឹងហើយថាបើមិននិយាយកុហកខ្លះ នោះអ្នកនឹងមិនអាចទាក់ទាញចំណាប់អារម្មណ៍បានឡើយ។ បន្តធ្វើវាទៀតចុះថ្ងៃណាមួយអ្នកនឹងទទួលបានព៏ត៌មានដ៏ត្រឹមត្រូវ។»។ Ronaldo សរសេរបែបនេះ។ កាលពីថ្ងៃទី២៧ កក្កដា ខ្សែប្រយុទ្ធរូបនេះធ្លាប់បានឆ្លើយតបចំពោះការបង្ហោះអំពីអ្នកគាំទ្រក្រុម Atletico Madrid ដែលបានលើកបដាតវ៉ាចំពោះព័ត៌មានដែលថា ក្លិបអេស្ប៉ាញមួយនេះចង់បាន Ronaldo ចូលរួមក្រុម។ លើបដានោះបានសរសេរថា «មិនស្វាគមន៍ Ronaldo ឡើយ ឬ Ronaldo Not Welcome» ហើយ Ronaldo ក៏បានឆ្លើយតបដោយបានប្រើរូបភាព «សើច»ត្រលប់ទៅវិញផងដែរ។ មកពេលនេះរឿងរ៉ាវទាក់ទងការចាកចេញរបស់ Ronaldo មិនទាន់មានព័ត៌មានផ្លូវការណាមួយឡើយ ខណៈដែលទីផ្សារដោះដូរកីឡាកហៀបនឹងដល់ថ្ងៃបិទ ត្រឹមថ្ងៃទី៣១ កក្កដា។ អំឡុងការប្រកួតមិត្តភាពទេសចរណ៍នានា លោក Ten Hag ក៏ធ្លាប់បានអះអាងដដែលៗថា Ronaldo មិនសម្រាប់លក់ហើយស្ថិតក្នុងគម្រោងរបស់លោកសម្រាប់រដូវកាលថ្មី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8659.txt
|
សហព័ន្ធបាល់ទាត់ពិភពលោក (FIFA) ថ្ងៃទី១១ ខែសីហា សម្រេចផ្លាស់ប្តូរថ្ងៃប្រកួតបើកឆាកដំបូងរបស់ព្រឹត្តិការណ៍ World Cup 2022 មុនការកំណត់ផ្លូវការមួយថ្ងៃ។ ក្រុមម្ចាស់ផ្ទះកាតា នឹងប្តូរមកប្រកួតដំបូងគេវិញទល់ក្រុម អេក្វាឌ័រ ថ្ងៃទី២០ ខែវិច្ឆិកា រួមជាមួយកម្មវិធីបើកព្រឹត្តិការណ៍ដែរ។
|
ថ្ងៃកំណត់ការប្រកួតផ្លូវការ World Cup នៅកាតាត្រូវចាប់ផ្តើមការប្រកួតពីថ្ងៃទី២១ ខែវិច្ឆិកា ដោយក្រុមក្នុងពូល A ត្រូវប្រកួតបើកឆាកដំបូងរវាង សេណេហ្គាល់ ជួប ហូឡង់ មុនការប្រកួតម្ចាស់ផ្ទះកាតា ស្វាគមន៍ អេក្វាឌ័រ និងកម្មវិធីបើក។ «ថ្ងៃប្រកួតបើកឆាកដំបូង FIFA World Cup 2022 នឹងត្រូវធ្វើឡើងជាមួយការប្រារព្ធកម្មវិធីដ៏អស្ចារ្យសម្រាប់ប្រជាជនក្នុងស្រុក និងអ្នកគាំទ្រអន្តរជាតិនានានៅក្នុងប្រទេសកាតា ដោយក្រុមម្ចាស់ផ្ទះស្វាគមន៍ អេក្វាឌ័រ នៅថ្ងៃទី២០ វិច្ឆិកា និងមានតែកាតាប៉ុណ្ណោះដែលត្រូវប្រកួតក្នុងថ្ងៃនោះ។ ការផ្លាស់ប្តូរនេះគឺធ្វើឡើងឱ្យស្របទៅតាមវប្បធម៍ដែល FIFA ធ្លាប់បានធ្វើឡើងជារឿយៗរាងរាល់ ៤ឆ្នាំម្តងមក ដែលកម្មវិធីបើកត្រូវធ្វើឡើងនៅប្រកួតដំបូងរបស់ក្រុមម្ចាស់ផ្ទះ ឬក្រុមការពារជើងឯក។»។ នេះបើតាមសេចក្តីថ្លែងការណ៍ FIFA។ ការសម្រេចចិត្តនេះបានន័យថា ការប្រកួតរវាងក្រុម សេណេហ្គាល់ តទល់ក្រុមហូឡង់នៃពូល A នៅថ្ងៃទី២១ ខែវិច្ឆិកា និងការប្រកួតរវាង អង់គ្លេស ជួប អ៊ីរ៉ង់ក្នុងពូល B នឹងធ្វើក្រោយពេលការប្រកួតរបស់ក្រុមម្ចាស់ផ្ទះវិញ។ ចាប់តាំងឆ្នាំ ២០០៦ មក ប្រទេសអាល្លឺម៉ង់ជាម្ចាស់ផ្ទះ World Cup ត្រូវបាន FIFA តម្រូវឱ្យរៀបចំកម្មវិធីបើកការប្រកួតដំបូងនៃព្រឹត្តិការណ៍ ដោយកាលនោះអាល្លឺម៉ង់ បានឈ្នះក្រុម កូស្តារីកា ដោយលទ្ធផល ៤-២ ។ រីឯតាំងពីឆ្នាំ ១៩៧៤ ដល់ឆ្នាំ ២០០២ ការប្រកួតបើកឆាកដំបូងជាជំនួបរវាងក្រុមការពារតំណែងជើងឯកតែប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_866.txt
|
យន្តហោះចម្បាំងរុស្ស៊ី៧គ្រឿង និងយន្តហោះចម្បាំងចិន២គ្រឿង បានហោះចូលក្នុងរយៈពេលខ្លីទៅក្នុងតំបន់កំណត់អត្តសញ្ញាណការពារដែនអាកាសរបស់កូរ៉េខាងត្បូង ដែលធ្វើឱ្យកូរ៉េខាងត្បូងដាក់ពង្រាយយន្តហោះចម្បាំងនៅថ្ងៃទី ១៩ វិច្ឆិកា ។ នេះបើតាមប្រមុខយោធានៅទីក្រុងសេអ៊ូល។
|
ជាថ្មីម្តងទៀត យន្តហោះចម្បាំងរុស្ស៊ី៧គ្រឿង និងយន្តហោះចម្បាំងចិន២គ្រឿង នៅថ្ងៃទី១៩ វិច្ឆិកា ឆ្នាំ២០២១ ហោះចូលតំបន់ការពារដែនអាកាសរបស់កូរ៉េខាងត្បូងដែលត្រូវបានប៉ាន់ស្មានដោយអគ្គសេនាធិការចម្រុះកូរ៉េខាងត្បូង ថាជាផ្នែកនៃមួយនៃការហ្វឹកហ្វឺនរួមមួយរបស់រុស្ស៊ី និងចិន។ លើសពីនេះ យន្តហោះនីមួយៗបានហោះចូលទៅក្នុងតំបន់ការពារដែនអាកាសរបស់កូរ៉េខាងត្បូង ប្រហែលជា ១០នាទី។ បើតាមការបញ្ជាក់របស់អគ្គសេនាធិការចម្រុះកូរ៉េខាងត្បូងក្នុងសេចក្តីថ្លែងការណ៍មួយ មុនពេលយន្តហោះចម្បាំងទាំងនេះហោះចូល កូរ៉េខាងត្បូងបានដាក់ពង្រាយយន្តហោះចម្បាំង F-15 និង F-16 រួមជាមួយនឹងយន្តហោះដឹកប្រេងក្នុងវិធានការយុទ្ធសាស្ត្រធម្មតាដើម្បីត្រៀមខ្លួនទប់ទល់នឹងឧប្បត្តិហេតុណាមួយ នៅពេលយន្តហោះរុស្ស៊ី និងចិន ហោះចូលតំបន់នោះ ។ «យោធារបស់យើងបានទទួលការឆ្លើយតបពីភាគីចិនថា វាជាការហ្វឹកហ្វឺនធម្មតាតាមរយៈបណ្តាញទំនាក់ទំនងផ្ទាល់របស់កូរ៉េខាងត្បូង-ចិន»។ អគ្គសេនាធិការចម្រុះកូរ៉េខាងត្បូងលើកឡើងបែបនេះបន្ទាប់ពីថា យន្តហោះទាំងនោះពុំបានឈ្លានពានដែនអាកាសកូរ៉េខាងត្បូងនោះឡើយ។ យ៉ាងណាមិញ រុស្ស៊ីថាខ្លួនមិនទទួលស្គាល់តំបន់ការពារដែនអាកាសទេ។ គួរបញ្ជាក់ថា ការលុកលុយនេះកើតឡើងនៅភាគឦសាននៃប្រជុំកោះតូចៗ Dokdo ដែលជាកោះត្រូវបានទាមទារដោយជប៉ុនផងដែរ ហើយត្រូវបានជប៉ុនហៅម្យ៉ាងទៀតថា Takeshima។ កន្លងមក ក្នុងឆ្នាំ២០១៩ យន្តហោះចម្បាំងកូរ៉េខាងត្បូងបានបាញ់ព្រមានជាង៤០០ដង ទៅកាន់យន្តហោះយោធារុស្ស៊ីដែលល្បាតរួមគ្នាជាមួយយន្តហោះយោធាចិន ហើយបានបំពានលើដែនអាកាសក្បែរកោះដែលមានជម្លោះនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8660.txt
|
កីឡាករក្រុម Manchester United ពីររូបរួមមាន Cristiano Ronaldo និង Harry Maguire ក្លាយជាកីឡាករដែលរងការរំលោភបំពានលើបណ្តាញសង្គម Twitter ច្រើនជាងគេកាលពីរដូវកាលមុន។ នេះបើតាមការសិក្សាពីស្ថាប័នគ្រប់គ្រងលើបណ្តាញទូរគមនាគមន៍អង់គ្លេស (Ofcom) ថ្ងៃទី២ ខែសីហា។
|
យ៉ាងហោចណាស់ចំណោម ៣ភាគ៤ នៃកីឡាករបាល់ទាត់នៅ Premier League ទទួលបានការផ្ញើសាររំលោកបំពាន ឬការរើសអើងជាប្រចាំ។ បើតាមរបាយការណ៍ពីវិទ្យាស្ថាន The Alan Turing និង Ofcom ដោយបានប្រើប្រាស់ម៉ាស៊ីនសិក្សាពីបច្ចេកវិទ្យាថ្មីមួយ បានវិភាគឱ្យដឹងថា បានរកឃើញមានសារប្រមាណ ២,៣លាន បានផ្ញើសំដៅលើកីឡាកររបស់ Premier League ដោយផ្ទាល់ក្នុងអំឡុងប្រាំខែដំបូងនៃរដូវកាល ២០២១-២២។ មាស៊ីននោះរកឃើញថាការបង្ហោះជាង ៦០,០០០សារដែលចាត់ទុកថាជាការបំពាន ហើយប្រមាណជាង ៦៨ភាគរាយ គឺសំដៅលើកីឡាករប្រចាំនៅក្រុមកំពូលៗនៅអង់គ្លេសតែម្តង។ សារបំពានជាងពាក់កណ្តាល សំដៅទៅលើកីឡាករ ១២នាក់តែប៉ុណ្ណោះ ដោយក្នុងនោះមានកីឡាកររបស់ក្រុមបិសាចក្រហម Manchester United ៨នាក់ ដោយ Ronaldo ជាគោលដៅធំជាងគេបង្អស់។ Ronaldo ទទួលបានសារបំពានទាំងនោះ ១២,៥២០សារ ចំណែកខ្សែការពារ Maguire ទទួលបានសារបំពាន ៨,៩៥៤សារ និង Marcus Rashford ទទួលបានជាង ២,៥៥៧សារ ព្រមទាំងកីឡាករដដៃផ្សេងទៀត ។ ប្រាប់ទៅកាន់កាសែត BBC Sports លោក Kevin Bakhurst ប្រធានរបស់ Ofcom បានឱ្យដឹងថា ការតាមដាននេះ កំពុងធ្វើឱ្យមានពន្លឺជាថ្មីសម្រាប់ការប្រកួតដ៏អស្ចារ្យប្រចាំអង់គ្លេស ហើយការបំពានលើអ៊ិនធឺណិតនឹងមិនអាចជះផលប៉ះពាល់លើកីឡាទៀតឡើយ។ «ការស្វែងរកនេះគឺជាពន្លឺមួយ ដែលបានបញ្ជាំងនៅត្រង់ទីកន្លែងងងឹតនៃការប្រកួតដ៏ស្រស់ស្អាត និងអស្ចារ្យ។ ការរំលោភបំពានតាមប្រព័ន្ធអ៊ិនធឺណិតនឹងលែងមានវត្តមានក្នុងកីឡាបន្តទៀត ឬនៅក្នុងសង្គមមួយនេះទៀត ហើយយើងនឹងបន្តដោះស្រាយវា យើងក៏ត្រូវការកម្លាំងជាក្រុមមួយផងដែរ។»។លោក Bakhurst និយាយបែបនេះ។ ទោះជាបែបនេះក្តី ក្នុងរបាយការណ៍ដដែលនោះក៏បានបង្ហាញពីការបង្ហោះសារវិជ្ជមានដល់កីឡាករដែរ ដោយក្នុងចំណោមការបង្ហោះទាំង ២,៣លានសារនោះ មាន៥៧ភាគរយដែលនិយាយល្អសំដៅលើកីឡាករ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8661.txt
|
លោក Jurgen Klopp គ្រូបង្វឹកក្រុម Liverpool ថ្ងៃទី២៨ ខែកក្កដា បាននិយាយថា ព្រឹត្តិការណ៍បាល់ទាត់ស្រ្តី Women Euro 2022 ធ្វើឱ្យលោកភ្ញាក់ផ្អើលអំពីគុណភាពនៃការប្រកួតរបស់ក្រុមនារីទាំងអស់។ លោកថែមទាំងសរសើរថា ពួកគេពិតជាមានភាពខ្លាំង និងទម្រង់លេងល្អៗ។
|
ព្រឹត្តិការណ៍ Women Euro 2022 ចាប់ផ្តើមពីថ្ងៃទី១៦ ខែកក្កដា រហូតដល់ ថ្ងៃទី៣០ ខែកក្កដា។ ឆ្លងកាត់ការប្រកួតរយៈពេលជាង ១០ថ្ងៃមកតាំងពីវគ្គចែកពូល រហូតរកឃើញ២ក្រុមចុងក្រោយសម្រាប់វគ្គផ្តាច់ព្រ័ត្រ ព្រឹត្តិការណ៍ប្រចាំប្រទេសអង់គ្លេសមួយនេះ រកបានគ្រាប់បាល់រហូតដល់ទៅ ៩២ ពី ៣០ប្រកួត។ ក្រុមម្ចាស់ផ្ទះតោកំណាចនារីអង់គ្លេស ត្រូវជួបតទល់ជាមួយក្រុមឥន្រ្ទីដែកនារីអាល្លឺម៉ង់ នៅវគ្គផ្តាច់ព្រ័ត្រនាកីឡដ្ឋាន Wembley នៅថ្ងៃទី៣១ ខែកក្កដា ហើយក្រុមទាំងពីរមានកំណត់ត្រាឈ្នះការប្រកួតទាំងអស់ និងរបូតគ្រាប់បាល់ត្រឹមតែ ១គ្រាប់ដូចគ្នា។ តោកំណាចអង់គ្លេសកំពុងសម្លឹងជ័យជម្នះពានរង្វាន់ប្រចាំទ្វីបអឺរ៉ុបលើកដំបូង ខណៈដែលខ្លួនត្រូវប្រជែងជាមួយក្រុមម្ចាស់ជើងឯក ៨សម័យ ឥន្រ្ទីដែកអាល្លឺម៉ង់។ គ្រូបង្វឹកក្រុមហង្សក្រហមបានបង្ហាញចំណាប់អារម្មណ៍ដ៏ភ្ញាក់ផ្អើលលើគុណភាពខ្លាំងរបស់ក្រុមនារី ហើយសរសើរថាក្រុមទាំងអស់ មានទម្រង់លេងល្អរៀងៗខ្លួន។ «ខ្ញុំអាចនិយាយបានថា ខ្ញុំស្រលាញ់បាល់ទាត់ស្រ្តី ពិតជាពិសេសខ្លាំង ហើយគុណភាពនៃការប្រកួតមានភាពខ្លាំងក្លានិងអស្ចារ្យ។ អង់គ្លេស និងអាល្លឺម៉ង់ ពិតជាធ្វើបានល្អនាប៉ុន្មានប្រកួតចុងក្រោយ ហើយនេះជាករប្រកួតផ្តាច់ព្រ័ត្រដ៏អស្ចារ្យ ក្រុមខ្លាំងពីរជួបតទល់គ្នាទៅវិញទៅមក ហើយក្រុមបាល់ទាត់ទាំងអស់ស៊ុតតែមានចំណុចល្អរៀងខ្លួន រយៈពេលប៉ុន្មានឆ្នាំចុងក្រោយនេះ ពួកគេបានបង្ហាញនូវភាពអស្ចារ្យមួយទៅកាន់អ្នកគាំទ្រ។»។លោក Klopp និយាយបែបនេះក្នុងសន្និសីទកាសែតមុនការប្រកួតទល់ក្រុម Manchester City។ ដោយឡែកលោក Klopp នឹងដឹកនាំក្រុមហង្សក្រហម Liverpool ប្រកួតតទល់ជាមួយក្រុមមេឃខៀវ Manchester United ដើម្បីប្រកួតដណ្តើមពានរង្វាន់មុនបើករដូវកាល Community Shield នៅថ្ងៃទី៣០ ខែកក្កដា នាកីឡដ្ឋាន King Power Stadium របស់ក្លិប Leicester City៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8662.txt
|
Mesut Ozil ថ្ងៃទី១៤ ខែកក្កដា បានចុះកិច្ចសន្យាលេងឱ្យក្រុម Istanbul Basaksehir ក្រោយពេលត្រូវបានក្លិប Fenerbahce នៃលីគកំពូលតួកគីបញ្ចប់កិច្ចសន្យារបស់គេមុនពេលកំណត់។
|
អតីតខ្សែបម្រើសញញជាតិអាល្លឺម៉ង់រូបនេះ បានចុះកិច្ចសន្យារយៈពេល ១ឆ្នាំជាមួយក្រុម Basaksehir និងមានជម្រើសលេងបន្ថែម១រដូវកាលទៀត នៅទឹកដីកីឡដ្ឋាន Fatih Terim របស់ក្លិបនេះ។ អំឡុងមានកិច្ចសន្យានៅជាកីឡាកររបស់ Fenerbahce ខ្សែបម្រើវ័យ ៣៣ឆ្នាំនៅសល់កិច្ចសន្យា២រដូវកាលទៀត ដោយត្រូវផុតកំណត់នៅពេលបញ្ចប់រដូវកាល ២០២៣-២៤។ តែ Ozil ត្រូវបានក្លិបដកឈ្មោះចេញពីក្រុមឈុតធំក្នុងខែកាលពីខែមីនា ព្រោះតែការមកដល់របស់គ្រូបង្វឹកថ្មី លោក Jorge Jesus ដែលជាអ្នកដករូបគេចេញ។ គ្រូបង្វឹកថ្មីរូបនោះ ក៏បានអះអាងច្បាស់ៗថា Ozil មិនស្ថិតនៅក្នុងគម្រោងរបស់ក្រុមឡើយ។ ក្រោយមានការបញ្ជាក់ពីការចាកចេញពីក្រុម Fenerbahce ដែលទទួលបានចំណាត់ថ្នាក់លេខ២ កាលរដូវកាលមុន ខ្សែបម្រើរូបនេះបានបង្ហាញអារម្មណ៍សោកស្តាយដោយបានបង្ហោះក្នុងបណ្តាញសង្គម
|
article_8663.txt
|
ក្រុមជម្រើសជាតិអង់គ្លេសនារី ថ្ងៃទី២៧ ខែកក្កដា បានឡើងទៅកាន់វគ្គផ្តាច់ព្រ័ត្រនៃពានរង្វាន់ UEFA Women Euro 2022 ក្រោយទម្លាក់ស៊ុយអែតដោយលទ្ធផល ៤-០ នាកីឡដ្ឋាន Bramall Lane របស់ក្រុម Sheffield United។
|
ក្រុមរហ័សនាមតោកំណាច ដែលមានគ្រូបង្វឹកជាអ្នកស្រី Sarina Wiegman ក្នុងចំណោម ១៩ប្រកួតចុងក្រោយ មិនទាន់ស្គាល់ពាក្យចាញ់ប្រកួតណាមួយឡើយ រួមទាំងព្រឹត្តិការណ៍ Women Euro 2022 នេះ។ នាព្រឹត្តិការណ៍ Women Euro 2022 ក្រុមអង់គ្លេសបានប្រកួតឈ្នះចំនួន ១១ប្រកួតជាប់ៗគ្នា។ លទ្ធផល ៤-០ លើក្រុមនារីស៊ុយអែត ធ្វើបានដោយកីឡាការិនីអង់គ្លេសរួមមាន Beth Mead, Lucy Bronze, Alessia Russo និង Fran Kirby ជាអ្នកស៊ុតបំប៉ោងសំណាញ់ទី។ ស៊ុយអែតដែលបានធ្លាក់ទៅក្រោមថ្វីជើងអង់គ្លេស គឺជាក្រុមម្ចាស់មេដាយមាសអូឡាំពិក ៤សម័យ និងជាក្រុមលំដាប់លេខ២លើពិភពលោក។ ក្រោយទទួលជ័យជម្នះ អង់គ្លេសបានឈានជើងទៅកាន់វគ្គផ្តាច់ព័្រត្រលើកដំបូង ចាប់តាំងពីឆ្នាំ ២០០៩។ ក្នុងសន្និសីទកាសែតក្រោយចប់ការប្រកួតអ្នកស្រី Wiegman ជាគ្រូបង្វឹកនិយាយថា កូនក្រុមធ្វើបានល្អខ្លាំង ហើយកូនក្រុមអាចរកឃើញវិធីសាស្ត្រដើម្បីយកឈ្នះលើស៊ុយអែត។ «ក្រុមទាំងមូលបានរកឃើញវិធីសាស្ត្រយកឈ្នះលើពួកគេ។ ដំបូងឡើយក្រុមយើងមានភាពរអាក់រអួលបន្ទិចបន្តួចនៅត្រង់ចំណុចតំបន់ការពាររបស់យើង។ ប៉ុន្តែយើងអាចធ្វើបានល្អឡើងវិញរហូតកីឡាករលើទីលាន រកឃើញដំណោះស្រាយ ហើយពួកគេក៏អាចរកគ្រាប់បាល់បាន។ នេះជាការជួយនឹងការសហការដ៏ល្អបំផុត។»។ អ្នកស្រី Wiegman និយាយប្រាប់កាសែត BBC Sports បែបនេះ។ ក្រុមអង់គ្លេសនារី នឹងត្រូវរង់ចាំការប្រកួតជំនួបផ្តាច់ព្រ័ត្រនៅថ្ងៃទី៣១ ខែកក្កដា ដោយរង់ចាំលទ្ធផលប្រកួតរវាងក្រុមអាល្លឺម៉ង់និងបារាំង ដែលប្រជែងគ្នានៅវគ្គពាក់កណ្តាលផ្តាច់ព្រ័ត្រ វេលាម៉ោង ២:០០យប់ រំលងអាធ្រាត្រឈានចូលថ្ងៃទី២៨ ខែកក្កដា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8664.txt
|
ឮManchester United នៅថ្ងៃទី១៧ ខែកក្កដា ទិញខ្សែរការពារម្នាក់បន្ថែមទៀតពី Ajax Amsterdam គឺកីឡាករ Lisandro Martinez ក្នុងតម្លៃ ៥៧,៨៧ លានដុល្លារ ជាមួយលក្ខខណ្ឌបូកបន្ថែម១០លានដុល្លារទៀត។ Martinez ជាខ្សែរការពារថ្លៃជាងគេលំដាប់ទី២ របស់ Man Utd បន្ទាប់ពី Harry Maguire។ Robert Lewandowski យល់ព្រមចាកចេញពី Bayern Munich ទៅចូលរួមជាមួយ Barcelona ក្នុងតម្លៃផ្ទេរ ៥០លានដុល្លារ។
|
តាមការចុះផ្សាយរបស់ទីភ្នាក់ងារព័ត៌មាន Reuters ខ្សែការពារសញ្ជាតិអាហ្សង់ទីន Martinez យល់ព្រមចុះកិច្ចសន្យារយៈពេល ៥ ឆ្នាំជាមួយក្លិបរហស្សនាមបិសាចក្រហម និងជម្រើសបន្រែមរយៈពេល ១២ ខែទៀត។ មកកាន់ទឹកដី Old Trafford តាមអតីតអ្នកចាត់ការការខ្លួនលោក Erik ten Hag នៅរដូវកាលថ្មីនេះ Martinez បានក្លាយជាខ្សែរការពារដែលមានតម្លៃថ្លៃលំដាប់ទី២របស់ Man Utd បន្ទាប់ពីខ្សែរការពារអង់គ្លេស Maguire។ Maguire ផ្លាស់ពី Leicester City កាលពីឆ្នាំ២០១៧ ក្នុងតម្លៃកំណត់ត្រា៩៤លានដុល្លារ។ Martinez វ័យ ២៤ ឆ្នាំជាកីឡាករទី៣របស់អ្នកចាត់ការ Erik ten Hag បន្ទាប់ពីទិញបានខ្សែរការពារឆ្វេងសញ្ជាតិហូឡង់ Tyrell Malacia និងខ្សែបម្រើសញ្ជាតិដាណឺម៉ាក Christian Eriksen ដោយគ្មានតម្លៃផ្ទេរ។ ដោយឡែក Lewandowski បានផ្លាស់ពី Bayer Munich ទៅចូលរួម Barcelona ផងដែរ។ ទោះបីខ្សែប្រយុទ្ធសញ្ជាតិប៉ូឡូញរូបនេះមានវ័យ៣៣ឆ្នាំហើយ ប៉ុន្តែការផ្លាស់ពីក្លិបយក្សអាល្លឺម៉ង់ ទៅកាន់ក្លិបយក្សអេស្ប៉ាញនេះ ត្រូវបានកាសែត Dailymail ផ្សាយថាមានតម្លៃផ្ទេររហូតដល់៥០លានដុល្លារឯណោះ។ Lewandowski ដែលបានលាមិត្តរួមក្រុម Bayer Munich កាលពីចុងសប្តាហ៍កន្លងទៅរួចហើយនោះ បានយល់ព្រមចុះកិច្ចសន្យាជាមួយ Barcelona រយៈ៣ឆ្នាំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8665.txt
|
ម្ចាស់ជើងឯក ៣សម័យ ក្រុមបាល់ទាត់អាយុក្រោម១៩ឆ្នាំ ថៃ ត្រូវជួបវៀតណាមដណ្តើមយកលេខ៣ មុនពេលម៉ាឡេស៊ី ត្រូវជួបឡាវ នាវគ្គផ្តាច់ព្រ័ត្រពានរង្វាន់បាល់ទាត់ AFF U-19 CHAMPIONSHIP 2022 នាកីឡដ្ឋាន Patriot Chandrabhaga ថ្ងៃទី១៥ ខែកក្កដា ក្រុងបេកាស៊ី ប្រទេសឥណ្ឌូណេស៊ី។
|
មុនឡើងមកវគ្គផ្ដាច់ព្រ័ត្រនេះ ក្រុមម៉ាឡេស៊ី និងឡាវ ធ្លាប់បានជួបគ្នានៅក្នុងវគ្គជម្រុះពូលB ហើយ ដោយឡាវយកឈ្នះ ១-០ កាលពីថ្ងៃទី១១ កក្កដា ២០២២។ ក្នុងពូល B នេះ ឡាវធ្វើបានយ៉ាងល្អជាងគេ ដោយឈ្នះទាំង៤ប្រកួតជាប់គ្នា មាន១២ពិន្ទុ ហើយឡើងមកទម្លាក់ថៃ នៅវគ្គពាក់កណ្ដាលផ្ដាច់ព្រ័ត្រ ដោយលទ្ធផល ២-០ ទៀតផង។ ចំណែកម៉ាឡេស៊ី ដែលធ្លាប់ប្រកួតចាញ់ឡាវនេះ បានត្រឹមចំណាត់ថ្នាក់លេខ២ នៅពូលB ហើយឡើងមកយកឈ្នះវៀតណាម ដោយលទ្ធផល ៣-០ នាវគ្គពាក់កណ្ដាលផ្ដាច់ព្រ័ត្រ កាលពីថ្ងៃទី១៣ កក្កដា ។ U-19 ឡាវ(ស) ប្រកួតជាមួយម៉ាឡេស៊ី(លឿង)វគ្កជម្រុះក្នុងពូលB (ប្រភព សហព័ន្ធកីឡាបាល់ទាត់ជាតិឡាវ) បើនិយាយពីប្រវត្តិជួបគ្នាវិញ ក្រុមម៉ាឡេស៊ី និងឡាវ ធ្លាប់ជួបគ្នា២លើកមកហើយ ដោយម៉ាឡេស៊ី ឈ្នះឡាវ៤-១ និងស្មើ១-១ ចាប់ពីបង្កើតពាននេះ នៅឆ្នាំ២០២២មក។ ដូច្នេះតើម៉ាឡេស៊ី អាចសងសឹកឡាវ វិញទេ ក្នុងការប្រកួតវគ្គផ្ដាច់ព្រ័ត្រ នាម៉ោង៨ យប់ថ្ងៃទី១៥ កក្កដានេះ? មុនការប្រកួតរវាងក្រុមទាំងពីរ ក៏មានការជួបគ្នាដណ្ដើមយយកលេខ៣ រវាងក្រុមថៃ និងវៀតណាមផងដែរ។ ក្រុមទាំងពីរនេះ សុទ្ធតែធ្វើល្អដូចគ្នា នៅក្នុងពូល A ដែលសម្បូរទៅដោយក្រុមខ្លាំង ប៉ុន្តែបែរជាមកបរាជ័យដូចគ្នា នៅក្នុងវគ្គពាក់កណ្ដាលផ្ដាច់ព្រ័ត្រទៅវិញ។ ក្រុមទាំងពីរនេះ ធ្លាប់ជួបគ្នា៨លើកនៃការប្រកួតពាន់នេះ ដោយថៃឈ្នះ២ ស្មើ៥ និងចាញ់វៀតណាម១លើក។ ជំនួបជាលើកទី៩ តើវៀតណាមអាចឈ្នះថៃ ដើម្បីដណ្ដើមលេខ៣ និងបង្កើនប្រវត្តិសាស្រ្តបន្ថែមទៀតបានទេ? ថៃ និងវៀតណាមត្រូវប្រកួតនៅម៉ោង ៣៖៣០នាទីរសៀល នាកីឡដ្ឋាន Patriot Chandrabhaga ក្រុងបេកាស៊ី ប្រទេសឥណ្ឌូណេស៊ី ៕ ដោយ៖ហៀក ឆក សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8666.txt
|
ក្រុម Manchester United នឹងទទួលបានអត្ថប្រយោជន៍ពីអ្នកចាត់ការថ្មីលោក Erik ten Hag ខណៈ ដែលលោកបានប្រើពាក្យរិះគន់និងប្រើពាក្យមិនសមរម្យដែលកីឡាករមិនចង់ឮ ។ ប៉ុន្តែវានឹងធ្វើឱ្យក្រុមរីកចម្រើន។ នេះបើតាមខ្សែការពារ Diogo Dalot ថ្ងៃទី ២៤ ខែកក្កដា។
|
អំឡុងការប្រកួតមិត្តភាពរវាងក្រុមបិសាចក្រហមក្រហម ទល់ក្រុម Aston Villa នៅប្រទេសអូស្ត្រាលី លោក Ten Hag បានបង្ហាញអារម្មណ៍ខឹងសម្បារ ក្រោយពេលក្រុមបញ្ចប់ការប្រកួតក្នុងលទ្ធផល ២-២។ Aston Villa តាមស្មើដោយការវាយបក ២គ្រាប់នៅវគ្គទីពីរ គ្រូបង្វឹកសញ្ជាតិហូឡង់ថា ការបាត់បង់ការផ្តោតអារម្មណ៍របស់កីឡាករ ជារឿងដែលមិនអាចទទួលយកបាន។ ស្មើ Aston Villa ជាការបង្ហាញភាពរអាក់រអួលនៃក្រុមបិសាចក្រហមកំពុងតែមាន ក្នុងការត្រៀមសម្រាប់រដូវកាលថ្មីក្រោយឈ្នះ៣ប្រកួតជាប់ៗគ្នា។ Dalot និយាយថាវិន័យលោក Ten Hag នឹងផ្តល់ផលក្នុងការកសាងក្រុមឡើងវិញ ខណៈដែលក្រុមមិនចង់បានលទ្ធផល ដូចរដូវកាលមុនដែលបញ្ចប់លេខ៦ឡើយ។ «ទាំងនេះជាវិន័យ យើងត្រូវតែត្រៀមខ្លួនរួចរាល់សម្រាប់រឿងនេះ រួចរាល់សម្រាប់ឮពាក្យមិនសមរម្យនិងអ្វីដែលយើងមិនចង់ឮ។ តែខ្ញុំគិតថាគ្រប់យ៉ាងគឺសម្រាប់តែផលប្រយោជន៍ល្អដល់ក្រុម ព្រោះនេះជារឿងសំខាន់មិនអាចប្រកែកបាន ហើយខ្ញុំរំពឹងថាក្រុមនឹងមានទំនាក់ទំនងកាន់តែល្អខ្លាំងឡើង និងរីកចម្រើនខ្លាំងសម្រាប់រដូវកាលថ្មី។»។ Dalot និយាយបែបនេះប្រាប់អ្នកកាសែតមុនពេលធ្វើដំណើរត្រលប់ទៅទឹកដីអង់គ្លេស។ Manchester United កំពុងធ្វើដំណើរត្រលប់ទៅតំបន់អឺរ៉ុបវិញ ត្រៀមខ្លួនប្រកួតបង្ហើយជំនួបមិត្តភាពក្នុងខែកក្កដានេះ។ Man United នឹងជួបក្រុម Atletico Madrid និងក្រុម Rayo Vallecano មុនពេលរដូវកាលថ្មីចាប់ផ្តើម ហើយនៅថ្ងៃទី៧ ខែសីហា បិសាចក្រហមនឹងត្រូវប្រកួតបើក Premier League ដំបូងទល់ក្រុម Brighton & Hove Albion៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8667.txt
|
យ៉ាងហោចណាស់ ៣ភាគ៤ នៃក្រុមទៅប្រកួត World Cup 2022 ជុំផ្តាច់ព្រ័ត្រនៅប្រទេសកាតា នឹងមានមូលដ្ឋានហ្វឹកហាត់ក្បែគ្នាក្នុងរង្វង់ត្រឹម ១០គីឡូម៉ែត្រប៉ុណ្ណោះ។ នេះបើតាមសហព័ន្ធបាល់ទាត់ពិភពលោក (FIFA) ថ្ងៃទី២៦ ខែកក្កដា។
|
FIFA បានប្រកាសទីកន្លែងស្នាក់នៅ និងទីកន្លែងហ្វឹកហាត់សម្រាប់ក្រុមជម្រើសជាតិទាំង ៣២ នៃការប្រកួតនៅប្រទេសកាតានាចុងឆ្នាំ ២០២២។ ព្រឹត្តិការណ៍ World Cup នៅប្រទេសកាតា នឹងចាប់ផ្តើមប្រកួតពីថ្ងៃទី ២១ ខែវិច្ឆិកា រហូតដល់ថ្ងៃទី១៨ ខែធ្នូ ហើយនឹងលេងនៅតាមកីឡដ្ឋាន ៨ផ្សេងៗគ្នា។ មិនដូចការប្រកួតព្រឹត្តិការណ៍កាលពីមុនៗមកឡើយ ក្រុមទាំងអស់ដែលត្រូវប្រកួតនៅកាតា នឹងស្នាក់នៅក្នុងសណ្ឋាគាររួម ក៏ដូចជាការប្រើប្រាស់ទីកន្លែងហ្វឹកហាត់ដូចគ្នា សម្រាប់ការប្រកួតរយៈពេលជាង១ខែ។ ក្រុមទាំង៣២ ក៏ត្រូវហ្វឹកហាត់នៅជំរុំហ្វឹកហាត់មុន១ថ្ងៃ នៃការប្រកួត។ បើតាម FIFA ក្រុមចំនួន ២៤ ក្នុងចំណោមក្រុមទាំង ៣២ នឹងមានមូលដ្ឋានស្នាក់នៅក្បែៗគ្នា ហើយមូលដ្ឋានទាំងនោះស្ថិតនៅក្បែទីក្រុងឌូហា។ «កីឡាករនឹងមានពេលវេលាបន្ថែមសម្រាប់ហ្វឹកហាត់ និងសម្រាកបានច្រើនជាងមុន អំឡុងពេលការប្រកួតប្រជែង ខណៈពេលដែលការប្រកួតខិតមកដល់ ហើយនេះជាបទពិសោធន៍ដំបូងដ៏រំភើបមួយនៅកាតា។ កីឡាករនិងអ្នកគាំទ្ររបស់ក្រុមទាំង៣២ និងប្រមូលផ្តុំគ្នានៅទីកន្លែងតែមួយនៃប្រទេសកាតា។»។ លោក Colin Smith នាយកប្រតិបត្តិ FIFA និយាយបែបនេះ។ មិនតែប៉ុណ្ណោះសហព័ន្ធបាល់ទាត់កំពូលមួយនេះក៏បានកំណត់ឱ្យក្រុមជម្រើសជាតិទាំង ៣២ ទៅត្រួតពិនិត្យសណ្ឋាគារ និងកន្លែងហ្វឹកហាត់ យ៉ាងហោចណាស់ឱ្យបានមុន ៥ថ្ងៃ មុនពេលការប្រកួតចាប់ផ្តើម។ ដោយឡែកសម្រាប់កន្លែងស្នាក់នៅ FIFA បានអះអាងថា កាតាបានរៀបចំកន្លែងស្នាក់នៅ ដោយមានចាប់តាំងពីលំដាប់សណ្ឋាគាផ្កាយ៤ ផ្កាយ៥ រហូតដល់ផ្ទះវីឡា រមណីយដ្ឋាន និងការស្នាក់នៅមិនមែនជាសណ្ឋាគារ ក្នុងនោះក៏មានកន្លែងស្នាក់នៅតាមសាលាកីឡា ក៏ដូចជាតាមកន្លែងស្នាក់តាមសាលារៀន និងលំនៅដ្ឋានរបស់សកលវិទ្យាល័យ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8668.txt
|
អត្តពលិកជប៉ុន៤ រូបនៅក្នុងព្រឹត្តិការណ៍កីឡាករអត្តពលកម្មពិភពលោក ឬ World Athletics Championship (WAC) ត្រូវបានតេស្តរកឃើញវិជ្ជមានមេរោគកូវីដ-១៩។ នេះបើតាមសហព័ន្ធអត្តពលិកជប៉ុន JAAF ថ្ងៃទី១៩ ខែកក្កដា។ ចំនួនអ្នកឆ្លងកូវីដ-១៩ ក្នុងការប្រកួតកើនឡើងដល់ចំនួន ១៥នាក់។
|
ព្រឹត្តិការណ៍ WAC នៅរដ្ឋ Oregon ប្រទេសអាម៉េរិក បានចាប់ផ្តើមប្រកួតតាំងពីថ្ងៃទី១៥ ខែកក្កដាមក ហើយនឹងត្រូវបិទបញ្ចប់នៅថ្ងៃទី២៤ ខែកក្កដា។ ការផ្ទុះឡើងជំងឺកូវីដ-១៩ កើតឡើងបន្តបន្ទាប់ចាប់តាំងពីថ្ងៃចាប់ផ្តើមព្រឹត្តិការណ៍។ មនុស្សចំនួន៧រូប កាលពីថ្ងៃទី១៦ ខែកក្កដា មានដូចជាអត្តពលិកផ្នែករត់ម៉ារ៉ាតុន២រូប បុគ្គលិកជំនួយការរៀបចំកម្មវិធីប្រកួត ៤រូប និងគ្រូបង្វឹក១រូប។ លុះឈានចូលថ្ងៃទី១៨ មនុស្ស៤រូបផ្សេងទៀតបានរកឃើញឆ្លងកូវីដ ដោយមាន ១រូបជាអត្តពលិករត់ម៉ារ៉ាតុន និងគ្រូបង្វឹក៣រូបបន្ថែមផ្សេងទៀត។ បើតាមការប្រកាសរបស់ JAAF ថ្ងៃទី១៩ អត្តពលិកជប៉ុនចំនួន ៣រូប និងមន្រ្តីគ្រូបង្វឹកជប៉ុន ១រូបឆ្លងជំងឺកូវីដ-១៩។ កីឡាកររត់ប្រណាំង Yuki Koiko ដែលជាម្ចាស់មេដាយមាស នៅព្រឹត្តិការណ៍ Asian Games កាលពីឆ្នាំ ២០១៨ ក៏ស្ថិតក្នុងចំណោមអត្តពលិក២រូបផ្សេងទៀត ដែលបានឆ្លងកូវីដ-១៩។ ក្រុមកីឡាករ រួមទាំងមន្ត្រីបុគ្គលិកការប្រកួត និងគ្រូបង្វឹកដែលបានឆ្លងកូវីដ-១៩ ទាំងនោះនឹងត្រូវបានដាក់ឱ្យនៅដាច់ដោយឡែករយៈពេល ៥ថ្ងៃ ពីការប្រកួតនិងអត្តពលិកដទៃទៀត។ ដោយឡែកកាលពីសប្តាហ៍មុន មជ្ឈមណ្ឌលគ្រប់គ្រង និងបង្ការការពារជំងឺ របស់អាម៉េរិក ក៏បាននិយាយដែរថា ទីក្រុងទាំង ២១ នៃរដ្ឋ Oregon ដែលស្ថិតក្នុងចំណោមរដ្ឋទាំអស់របស់អាម៉េរិក ត្រូវបានចាត់ទុកថាជាទីក្រុងដែលមានហានិភ័យខ្ពស់នៃការឆ្លងមេរោគកូវីដ-១៩ នេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8669.txt
|
Raphinha ខ្សែប្រយុទ្ធ Leeds United នឹងទៅចូលរួមជាមួយ Barcelona បន្ទាប់ពីក្លិបទាំងពីរយល់ព្រមលើកិច្ចព្រមព្រៀងផ្ទេរក្នុងតម្លៃ៥៨លានដុល្លារអាម៉េរិក។ ឯ Chelsea ក៏ខិតជិតទទួលបានខ្សែការពារ Kalidou Koulibaly ពី Napoli ក្រោយទិញយកខ្សែប្រយុទ្ធ Raheem Sterling ពី Manchester City ក្នុងតម្លៃ៥៨លានដុល្លារ។
|
ខ្សែបម្រើសញ្ជាតិប្រេស៊ីល Raphinha ត្រូវបានរាយការណ៍ថាបានយល់ព្រមចុះកិច្ចសន្យារយៈពេល៥ឆ្នាំឱ្យក្រុមយក្សអេស្ប៉ាញ Barcelona។ ក្លិប Leeds និង Barca បានប្រកាសរួមគ្នាថា ខ្សែបម្រើស្លាបវ័យ២៥ឆ្នាំរូបនេះមានការទិញដូររួចរាល់ហើយក្នុងតម្លៃ៥៨លានដុល្លារ និងត្រូវរង់ចាំតែការពិនិត្យសុខភាពប៉ុណ្ណោះ។ តាមរយៈការបង្ហោះលើផេកហ្វេសប៊ុកផ្លូវការរបស់ក្លិបអ្នកមានបុណ្យ Raphinha បានពាក់អាវរបស់ Barcelona រួចហើយ និងស្ថិតនៅជាមួយក្រុមដើម្បីប្រកួតមិត្តភាពកំដៅសាច់ដុំមុនបើករដូវកាលនៅទឹកដីអូស្ត្រាលី។ Raphinha ត្រូវក្រុមនៅលីគកំពូលអង់គ្លេស Leeds ទិញពីក្រុម Rennes នៃលីគកំពូលបារាំងក្នុងតម្លៃ២០លានដុល្លារកាលពីឆ្នាំ២០២០។ ៦៥ប្រកួតនៅ Premier League រដូវកាលមុន អតីតកីឡាករ Sporting Lisbon រូបនេះ ស៊ុតបញ្ចូលទី១៧គ្រាប់ និងបញ្ជូនឱ្យមិត្តរួមក្រុមសម្រេចទីបាន១២លើក។ ដោយឡែក Chelsea វិញគ្រោងនឹងចុះហត្ថលេខាទិញយកខ្សែការពារសញ្ជាតិសេណេហ្គាល់ Kalidou Koulibaly ពី Napoli ក្នុងកិច្ចសន្យារយៈពេល៤ឆ្នាំ បន្ទាប់ពីយកបានខ្សែប្រយុទ្ធ Sterling ពី Man City ក្នុងតម្លៃ៥៩លានដុល្លារ។ Koulibaly ខ្សែការពារដ៏រឹងមាំវ័យ៣១ឆ្នាំរូបនេះ ជាគោលដៅសំខាន់សម្រាប់អ្នកចាត់ការទូទៅលោក Thomas Tuchel ដើម្បីពង្រឹងតំបន់ការពារ ខណៈរូបគេបានទៅដល់ក្រុងឡុងដ៍ហើយដើម្បីពិនិត្យសុខភាព។ មិនតែប៉ុណ្ណោះក្រុមរហស្សនាមតោខៀវ ក៏កំពុងទាក់ទងខ្សែការពារសញ្ជាតិហូឡង់ Nathan Ake របស់ Manchester City ផងដែរ។ ទាំង Koulibaly និង Ake នឹងត្រូវជំនួសកន្លែង Antonio Rudiger និង Andreas Christensen ដែលបានផ្លាស់ទៅ Real Madrid និង Barcelona៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_867.txt
|
ពលរដ្ឋរង់ចាំទទួលការចាក់វ៉ាក់សាំងនៅផ្សារទំនើបមួយកន្លែងនៅទីក្រុង Johannesburg ប្រទេសអាហ្វ្រិកខាងត្បូង កាលពីថ្ងៃសុក្រទី២៦ ខែវិច្ឆិកា ឆ្នាំ២០២១។
|
ប្រធានាធិបតីសហរដ្ឋអាមេរិក លោក Joe Biden បានប្រកាសរឹតត្បិតជើងយន្តហោះពីប្រទេសអាហ្វ្រិកខាងត្បូង និងប្រទេសជិតខាង៧ទៀត ដែលបម្រាមនេះនឹងចូលជាធរមាននៅថ្ងៃច័ន្ទសប្តាហ៍ក្រោយ។ លោក Biden បានប្រកាសកាលពីថ្ងៃសុក្រយ៉ាងដូច្នេះក្រោយពីលោកបានពិគ្រោះជាមួយលោកវេជ្ជបណ្ឌិត Anthony Fauciជានាយកទីប្រឹក្សាខាងសុខាភិបាលរបស់លោក។ លោក Biden បានចាត់វិធានការនេះក្រោយពីអង្គការសុខភាពពិភពលោក (WHO) ចាត់ទុកវីរុសបំប្លែងថ្មីនៃជំងឺកូវីដ១៩នេះ ថាជាវីរុសដ៏គួរឱ្យបារម្ភ និងដាក់ឈ្មោះវាថា Omicron។ ក្រៅពីប្រទេសអាហ្វ្រិកខាងត្បូង ប្រទេស៧ទៀតនៅភាគខាងត្បូងទ្វីបអាហ្វ្រិកដែលត្រូវបិទជើងហោះហើររួមមាន បុតស្វាណា (Botswana) ស៊ីមបាវ៉េ (Zimbabwe) ណាមីប៊ី (Namibia) ឡេសូតូ (Lesotho) Eswatini (អតីតស្វាស៊ីឡង់) ម៉ូសំប៊ិក (Mozambique) និងម៉ាឡាវី (Malawi)។ នៅក្នុងសេចក្តីប្រកាសនោះ លោក Biden ក៏ថ្លែងថាលោកមានសារសំខាន់ពីរដល់ពលរដ្ឋអាមេរិកាំង គឺទី១ សម្រាប់អ្នកចាក់វ៉ាក់សាំងគ្រប់ដូស សូមទៅចាក់ដូសជំរុញ ហើយទី២ សម្រាប់អ្នកមិនទាន់ចាក់វ៉ាក់សាំងឱ្យគ្រប់ដូស សូមទៅចាក់វ៉ាក់សាំង។ លោកប្រធានាធិបតីអាមេរិកក៏បានអំពាវនាវដល់ប្រទេសនានាដែលមានលទ្ធភាពឱ្យបរិច្ចាគវ៉ាក់សាំង។ នៅប្រទេសអាហ្វ្រិកខាងត្បូងក្រុមអ្នកវិទ្យាសាស្ត្រកំពុងប្រញាប់ប្រញាល់ស្រាវជ្រាវដើម្បីកំណត់ឱ្យដឹងថាតើវីរុសបំប្លែងថ្មីដែលគេទើបបានរកឃើញនេះអាចឆ្លងបានយ៉ាងឆាប់រហ័សក្នុងកម្រិតណានិងអាចស៊ាំនឹងវ៉ាក់សាំងក្នុងកម្រិតណា។ ករណីឆ្លងជំងឺកូវីដ១៩បានផ្ទុះឡើងជាថ្មីនៅប្រទេសអាហ្វ្រិកខាងត្បូង។ ខណៈដែលមានករណីផ្ទុះរាលដាលកូវីដ១៩នៅអាហ្វ្រិកខាងត្បូងនេះ ការបំប្លែងជាច្រើនទម្រង់ (mutations) នៃវីរុស Omicron ដែលមានឈ្មោះបច្ចេកទេសដើមថា B 1.1.529 នេះក៏ត្រូវបានគេរកឃើញនៅប្រទេសជិតខាងបុតស្វាណា ក៏ដូចជាក្រុងហុងកុងនៅអាស៊ីដែរ។ វីរុសបំប្លែងថ្មីនេះបាននាំឱ្យចក្រភពអង់គ្លេសនិងប្រទេសមួយចំនួនទៀតបិទជើងហោះហើរឡើងវិញពីប្រទេសមួយចំនួន៦នៅភាគខាងត្បូងទ្វីបអាហ្វ្រិក។ កាណ៍នេះនឹងធ្វើឲ្យប៉ះទង្គិចធ្ងន់ធ្ងរដល់សេដ្ឋកិច្ចប្រទេសទាំងនោះ។ ប៉ុន្តែបើតាមទីភ្នាក់ងារព័ត៌មាន Reuters នៅមុននោះឲ្យដឹងថាអង្គការសុខភាពពិភពលោកបានអំពាវនាវកុំឱ្យមានការបិទជើងយន្តហោះប្រញាប់ប្រញាល់ពេកខណៈមិនទាន់មានទិន្នន័យគ្រប់គ្រាន់អំពីកម្រិតគ្រោះថ្នាក់នៃវីរុសបំប្លែងថ្មីនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8670.txt
|
វិទ្យាស្ថានបាល់ទាត់ជាតិរបស់អែលសាល់វ៉ាឌ័រ (INDES) ថ្ងៃទី២៣ ខែកក្កដា បានផ្អាកការតែងតាំងគណៈកម្មាធិការ និងប្រធានសហព័ន្ធបាល់ទាត់ថ្មី ដែលទំនងជាការបញ្ចៀសទំនាស់ជាមួយសហព័ន្ធកីឡាបាល់ទាត់ពិភពលោក (FIFA) ដែលព្រមានដាក់ទណ្ឌកម្ម។
|
កាលពីសប្តាហ៍មុន តុលាការក្នុងស្រុកមួយដែលមានទំនាក់ទំនងជាមួយ INDES បានសម្រេចព្យួរតួនាទីរបស់មន្ត្រីសហព័ន្ធបាល់ទាត់អែលសាល់វ៉ាឌ័រ (FESFUT) ៧រូប ដោយរួមមានប្រធានសហព័ន្ធមួយរូប ដោយចោទប្រកាន់ថាមិនព្រមកែប្រែច្បាប់តាមលក្ខន្តិកៈថ្មីដែលរដ្ឋាភិបាលអែលសាល់វ៉ាឌ័រតម្រូវ។ INDES ទទួលបានសិទ្ធិអនុញ្ញាតពីតុលាការនោះ ឱ្យតែងតាំងគណៈកម្មាធិការ និងប្រធានសហព័ន្ធបាល់ទាត់ថ្មីដើម្បីរៀបចំការងារកែតម្រូវច្បាប់ថ្មីនេះ។ យ៉ាងណាមិញ FIFA ចោទថា អ្វីដែលកើតឡើង មានការលូកដៃពីរដ្ឋាភិបាលខ្លាំងពេក និងជាការរំលោភបំពានកាតព្វកិច្ចដែលសហព័ន្ធបាល់ពិភពលោកមួយនេះបានដាក់លើ FESFUT។ កាលពីថ្ងៃទី២០ ខែកក្កដា FIFA បានព្រមានបញ្ជូនករណីនេះទៅក្រុមប្រឹក្សា FIFA ឱ្យសម្រេចដាក់ទណ្ឌកម្ម បើមិនបញ្ឈប់ទង្វើទាំងអស់នេះនៅត្រឹមថ្ងៃទី២៥ ខែកក្កដា។ បន្ទាប់ពីរងការព្រមាន ហើយខិតជិតដល់ថ្ងៃដែល FIFA បានកំណត់ INDES ក៏បានសម្រេចផ្អាកការតែងតាំងនោះ ស្របទៅតាមការស្នើសុំពីសំណាក់ក្រុមកីឡាករ អាជ្ញាកណ្តាល និងក្លិបនៅក្នុងស្រុក។ ក្រុមកីឡាករ អាជ្ញាកណ្តាលនិងក្លិបទាំងនោះក៏ស្នើឱ្យមានការរៀបចំធ្វើសមាជពិសេសមួយដើម្បីជ្រើសរើស គណៈកម្មាធិការ និងប្រធានសហព័ន្ធបាល់ទាត់ថ្មីឱ្យស្របតាមច្បាប់ដែល FIFA កំណត់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8671.txt
|
Manchester United បាននាំយកកីឡាករខ្សែការពារ Lisandro Martinez ពីក្រុម Ajax Amsterdam ក្នុងតម្លៃ៦៦លានដុល្លារ កាលពីថ្ងៃទី១៨ ខែកក្កដា។ ខ្សែការពារសញ្ជាតិអាហ្សង់ទីនបានក្លាយជាខ្សែការពារកណ្តាលថ្មីនៅ Premier League ដែលមានកម្ពស់ទាបជាងគេបង្អស់។
|
Lisandro Martinez នឹងឈានជើងចូលទៅក្នុងការប្រកួតប្រជែងនៃលីគកំពូលអង់គ្លេស Premier League ក្នុងនាមជាខ្សែការពារមានកម្ពស់ទាបបំផុត ក្រោយពេលការផ្ទេរទៅកាន់ក្រុមបិសាចក្រហមដែលមានតម្លៃខ្លួន ៦៦លានដុល្លារពី Ajax សម្រេចរួចរាល់ ១០០ ភាគរយ។ កីឡាករវ័យ ២៤ឆ្នាំ នឹងចុះកិច្ចសន្យារយៈពេល៥ឆ្នាំ ជាមួយក្លិប។ កីឡាករជម្រើសជាតិអាហ្សង់ទីនរូបនេះមានកម្ពស់ត្រឹមតែ១.៧៥ម៉ែត្រ និងលេងនៅតំបន់ការពារកណ្តាលអំឡុងស្ថិតក្រោមជាកូនក្រុមរបស់លោក Erik ten Hag នៅក្លិប Ajax ក៏ដូចជាក្រុមជម្រើសជាតិអាហ្សង់ទីន។ កម្ពស់ទាបមិនមែនជាបញ្ហាសម្រាប់ Martinez ឡើយដោយកាលនៅក្លិប Ajax រូបគេបង្ហាញទម្រង់លេងនៅតំបន់ការពារបានយ៉ាងល្អជាមួយភាពរហ័សរហួនរបស់គេផ្ទាល់។ ខាងក្រោមនេះជាខ្សែការពារដែលមានកម្ពស់ទាបទាំង ១០រូបសម្រាបការប្រកួតក្របខណ្ឌ Premier League រដូវកាលក្រោយ៖ ១. Lisandro Martinez វ័យ ២៤ឆ្នាំ លេងឱ្យក្រុម Manchester United មានកម្ពស់ ១.៧៥ម៉ែត្រ។ ២. Cesar Azpilicueta វ័យ ៣២ឆ្នាំ លេងឱ្យក្រុម Chelsea មានកម្ពស់ ១.៧៨ម៉ែត្រ។ ៣. Nathan Ake វ័យ ២៧ឆ្នាំ លេងឱ្យក្រុម Manchester City មានកម្ពស់ ១.៨០ម៉ែត្រ។ ៤. Thiago Silva វ័យ ៣៧ឆ្នាំ លេងឱ្យក្រុម Chelsea មានកម្ពស់ ១.៨១ម៉ែត្រ។ ៥. Marc Guehi វ័យ ២២ឆ្នាំ លេងឱ្យក្រុម Crystal Palace មានកម្ពស់ ១.៨២ម៉ែត្រ។ ៦. Calum Chambers វ័យ ២៧ឆ្នាំ លេងឱ្យក្រុម Aston Villa មានកម្ពស់ ១.៨២ម៉ែត្រ។ ៧. Malang Sarr វ័យ ២៣ឆ្នាំ លេងឱ្យក្រុម Chelsea មានកម្ពស់ ១.៨២ម៉ែត្រ។ ៨. Ezri Konsa វ័យ ២៤ឆ្នាំ លេងឱ្យក្រុម Aston Villa មានកម្ពស់ ១.៨៣ម៉ែត្រ។ ៩. Ben Godfrey វ័យ ២៤ឆ្នាំ លេងឱ្យក្រុម Everton មានកម្ពស់ ១.៨៤ម៉ែត្រ។ ១០. Japhet Tanganga វ័យ ២៣ឆ្នាំ លេងឱ្យក្រុម Tottenham Hotspur មានកម្ពស់ ១.៨៤ម៉ែត្រ៕ ខាងក្រោមនេះជាខ្សែការពារដែលមានកម្ពស់ទាបទាំង ១០រូបសម្រាបការប្រកួតក្របខណ្ឌ Premier League រដូវកាលក្រោយ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8672.txt
|
ប្រធានស្ថាប័នការកំសាន្តកីឡាចំបាប់ពិភពលោក (WWE) លោក Vince McMahon ថ្ងៃទី២២ ខែកក្កដា បានប្រកាសចូលនិវត្តន៍ពីតួនាទី ប្រធានក្រុមហ៊ុន និងនាយកប្រតិបត្តិ ក្រោយរងការចោទថា បានប្រព្រឹត្តអំពើខុសច្បាប់។
|
បើតាមរបាយការណ៍កាសែត Wall Street Journal លោក McMahon វ័យ ៧៦ឆ្នាំ ត្រូវបានក្រុមប្រឹក្សាស្ថាប័ន WWE ស៊ើបអង្កេតលើរឿង បានចំណាយប្រាក់ប្រមាណជាង ១២លានដុល្លារក្នុងរយៈពេល ១៦ឆ្នាំចុងក្រោយ ដើម្បីបិទបាំងការប្រព្រឹត្តខុសច្បាប់លើរឿងផ្លូវភេទ និងភាពមិនស្មោះត្រង់ជាមួយក្រុមហ៊ុន។ លោក Vince McMahon កាន់កាប់តំណែងនៅពីក្រោយស្ថាប័នកំសាន្តដ៏ធំប្រចាំពិភពលោកមួយនេះ ចាប់តាំងពីឆ្នាំ ១៩៨០ ក្រោយពេលលោកបានបញ្ចប់អាជីពជាកីឡាករចំបាប់ក្នុងស្ថាប័នមួយនេះមក។ WWE បានប្រែក្លាយពីក្រុមហ៊ុនឧស្សាហកម្មកម្មវិធីកំសាន្តក្នុងស្រុកមួយ ទៅជាក្រុមហ៊ុនកម្មវិធីកំសាន្តបែបកីឡាចំបាប់ធំបំផុតលំដាប់ទីមួយលើសកលលោក ដែលមានចំណូលទំហំទឹកប្រាក់ប្រមាណ ១ពាន់លានដុល្លារត្រឹមឆ្នាំ ២០២១។ រឿងរ៉ាវរបស់លោក McMahon បានក្លាយជាអត្ថបទដ៏ក្តៅបំផុតមួយប្រចាំបណ្តាញសង្គម
|
article_8673.txt
|
Sadio Mane ជាប់ជាកីឡាករឆ្នើមប្រចាំឆ្នាំ ២០២២ ប្រចាំតំបន់អាហ្វ្រិក (African Footballer of Year) និងជាលើកទី២ក្នុងអាជីពកីឡាករបាល់ទាត់។
|
Mane ខ្សែប្រយុទ្ធសញ្ជាតិសេណេហ្គាល់ ទៅទទួលពាននេះនៅថ្ងៃទី២១ ខែកក្កដា ដែលធ្វើឡើងនៅសណ្ឋាគាសូហ្វីតេល ក្នុងក្រុងរ៉ាបាតប្រទេសម៉ារ៉ុក។ កីឡាករវ័យ៣០ឆ្នាំ ដែលទើបផ្លាស់ទៅចូលរួមជាមួយ Bayern Munich នៅរដូវកាលថ្មីនេះ បានប្រជែងឈ្នះអតីតមិត្តរួមក្រុម Liverpool កីឡាករ Mohamed Salah និងមិត្តរួមជាតិ Edouard Mendy អ្នកចាំទី Chelsea ក្នុងការបោះឆ្នោតរើសកីឡាករឆ្នើមប្រចាំឆ្នាំរបស់អាហ្វ្រិកឆ្នាំ២០២២។ ភាពលេចធ្លោរបស់ Mane កើតឡើងតាមរយៈការជួយក្រុមជម្រើសជាតិសេណេហ្គាល់ឈ្នះពានរង្វាន់អាហ្វ្រិក Africa Cup of Nations ជាលើកដំបូង និងជួយក្រុមឡើងទៅកាន់វគ្គផ្តាច់ព្រ័ត្រ FIFA World Cup នៅកាតាចុងឆ្នាំនេះ។ សម្រាប់ក្លិប Mane បានជួយហង្សក្រហមឈ្នះ FA Cup និង League Cup និងឈានដល់វគ្គផ្តាច់ព្រ័ត្រ Champions League នៅរដូវកាលមុន។ នេះក៏ជាការគ្រងតំណែង African Footballer of Year ជាលើកទីពីរក្នុងអាជីពរបស់ Mane ផងដែរ។ អតីតកីឡាករ Southampton រូបនេះ ជាប់ជាកីឡាករឆ្នើមប្រចាំតំបន់អាហ្វ្រិកលើកដំបូងនៅឆ្នាំ២០១៩ ក្រោយរូបគេជួយ Liverpool លើកពាន Premier League រដូវកាលនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8674.txt
|
សហព័ន្ធបាល់ទាត់ពិភពលោក (FIFA) ចេញសេចក្តីព្រមានដាក់ទណ្ឌកម្ម និងព្យួរសហព័ន្ធបាល់ទាត់អែលសាល់វ៉ាឌ័រ (FESFUT) ប្រសិនបើរដ្ឋាភិបាលប្រទេសនេះ ហ៊ានដកប្រធានសហព័ន្ធពេលបច្ចុប្បន្នចេញ និងតែងតាំងមន្ត្រីថ្មីដែលរើសដោយដៃខ្លួនឯង។ នេះបើតាមការផ្សាយទីភ្នាក់ងារសារព័ត៌មាន Reuters ថ្ងៃទី២១ ខែកក្កដា។
|
រឿងហេតុនាំឱ្យ FIFA ព្រមានដាក់ទណ្ឌកម្មលើស្ថាប័នកីឡាប្រទេសអែលសាល់វ៉ាឌ័របែបនេះ ដោយសារ កាលពីសប្តាហ៍មុន ក្រុមមន្ត្រីនៃ FESFUT ចំនួន៧នាក់ ត្រូវបានព្យួរភារកិច្ចការងារពីសំណាក់តុលាការក្នុងស្រុក។ ក្រុមមន្រី្តទាំង ៧នាក់ ដែលត្រូវបានព្យួរការងារនោះរួមមានប្រធាន FESFUT លោក Hugo Carrillo។ ក្រុមមន្ត្រីទាំងនោះ ត្រូវបានតុលាការចោទប្រកាន់ពីបទមិនគោរពតាមគោលការណ៍ឱ្យកែសម្រួលច្បាប់លក្ខន្តិកៈថ្មីរបស់ FESFUT ។ មិនត្រឹមតែប៉ុណ្ណោះតុលាការ ក៏បានអនុម័តផ្តល់សិទ្ធិដល់ស្ថាប័នកីឡាមួយដែលស្ថិតក្រោមការគ្រប់គ្រងរបស់រដ្ឋាភិបាល (INDES) ឱ្យចាត់ចែងតែងតាំងមន្ត្រីខ្លួនណាម្នាក់ទៅគ្រប់គ្រង FESFUT ហើយរៀបចំកែប្រែច្បាបថ្មីឱ្យស្របតាមច្បាប់របសរដ្ឋាភិបាលអែលសាល់វ៉ាឌ័រដែលទើបចែងថ្មីនោះ។ លិខិត FIFA មួយច្បាប់ដែលចេញផ្សាយដោយ FESFUT ថ្ងៃទី២០ ខែកក្កដា បានលើកឡើងថាកា រតែងតាំងមន្ត្រីថ្មីនោះ គឺស្ថិតនៅក្រៅរចនាសម្ព័ន្ធច្បាប់ និងបទប្បញ្ញាត្តិដែលអាចអនុវត្តបានចំពោះសហប័ន្ធ។ លិខិតនោះបានបញ្ជាក់ពីការទទួលស្គាល់តែមន្ត្រីដែលគេកំពុងព្យួរតែប៉ុណ្ណោះ។ «FIFA និង CONCACAF បានយល់ដឹងពីអង្គហេតុដែលបានកើតឡើងទាំងអស់នោះ ហើយរឿងនោះមានការជ្រៀតជ្រែកហួសហេតុក្នុងកិច្ចការរបស់សហព័ន្ធ និងបានរំលោភកាតព្វកិច្ចដែលបានដាក់លើ FESFUT នៅក្នុងលក្ខន្តិកៈរបស់ FIFA។» FIFA បានអះអាងបន្ថែមថា ប្រសិនបើគណៈកម្មាធិការដែលបានតែងតាំងដោយ INDES នោះមិនព្រមដកខ្លួនពីតំណែងឱ្យបានមុនថ្ងៃទី២៥ ខែកក្កដា នោះករណីខាងលើនឹងបញ្ជូនទៅកាន់ក្រុមប្រឹក្សា FIFA ដែលនឹងសម្រេចចិត្តព្យួរសហព័ន្ធអែលសាល់វ៉ាឌ័រ (FESFUT) ទាំងស្រុង។ ក្រោយការប្រកាសរបស់ FIFA មិនបានប៉ុន្មាននាទីប្រធានរបស់ INDES លោក Yamil Bukele បានបដិសេធចំពោះការចោទប្រកាន់របស់ FIFA ហើយលោកថា នឹងការពារមិនឱ្យមានការដាក់ទណ្ឌកម្មពី FIFA ឡើយ។ ជាវិធានការ FESFUT អាចបាត់បង់សិទ្ធិជាសមាជិករបស់ FIFA ហើយនឹងមិនទទួលបានការអនុញ្ញាតឱ្យចូលរួមប្រកួតក្នុងពានរង្វាន់អន្តរជាតិនានាដូចជាពានរង្វាន់ League of Nations, CONCACAF Gold Cup និងការប្រកួត World Cup ជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8675.txt
|
Cristiano Ronaldo និងភ្នាក់ងារដែលជាលោក Jorge Mendez បានទៅជួបលោក Erik ten Hag ជាអ្នកចាត់ការថ្មីដើម្បីពិភាក្សារឿងអនាគតរបស់ខ្លួន ជាមួយក្លិបបិសាចក្រហម Manchester United។ នេះបើតាមការផ្សាយទូរទស្សន៍ Sky Sports ថ្ងៃទី២៦ ខែកក្កដា។
|
ខ្សែប្រយុទ្ធវ័យ ៣៧ឆ្នាំ បានស្នើសុំក្លិបចាកចេញ ហើយរូបគេមិនបានចូលរួមហ្វឹកហាត់ជាមួយក្រុម សម្រាប់ត្រៀមបើកររដូវកាលថ្មី នៅប្រទេសថៃនិងអូស្ត្រាលីឡើយ ព្រោះហេតុផលគ្រួសារ។ ចំណែកហេតុផលដ៏ចម្បងនៃការសុំចាកចេញផ្សេងទៀត គឺក្រុមបិសាចក្រហមគ្មានកៅអី UEFA Champions League ខណៈប្រាក់ពលកម្មរបស់ Ronaldo ក៏ត្រូវកាត់ ២៥ភាគរយ។ និយាយក្នុងសន្និសីទកាសែតនៅថៃ លោក Ten Hag អះអាងថាខ្សែប្រយុទ្ធវ័យ ៣៧ឆ្នាំ មិនសម្រាប់លក់ឡើយ ព្រោះស្ថិតក្នុងគម្រោងរបស់លោក។ Ronaldo ចូលរួម Man United ម្តងទៀតរដូវកាល ២០២១-២២ ក្រោយរួមរស់ជាមួយ Real Madrid និង Juventus។ អវត្តមាន Ronaldo សម្រាប់ការប្រកួតមិត្តភាពជាមួយក្រុម Man United និងការហ្វឹកហាត់នៅទីលាន Carrington ក្លាយជាមន្ទិលរបស់អ្នកគាំទ្រ ជុំវិញរឿងអនាគតរូបគេ ដ្បិតកាសែតជាច្រើនផ្សាយថា រូបគេត្រូវបានក្លិបធំៗដូចជា Chelsea, Bayern Munich និង Atletico Madrid ចាប់អារម្មណ៍។ ប៉ុន្តែមកដល់ពេលនេះ មិនមានសំណើណាមួយសម្រាប់រូបគេឡើយ។ ទោះបែបនេះក្តីមកដល់ថ្ងៃទី២៦ នេះ Ronaldo ត្រូវបានគេរាយការណ៍ថា បានធ្វើដំណើរទៅកាន់ទីក្រុង Manchester ទំនងដើម្បីជួបពិភាក្សាជាមួយអ្នកចាត់ការថ្មីលោក Ten Hag លើរឿងអនាគតជាមួយក្លិប ខណៈដែលកិច្ចសន្យារបស់គេនៅសល់១ រដូវកាលទៀតជាមួយជម្រើសបន្តមួយរដូវកាលបន្ថែម។ ទីផ្សារដោះដូរកីឡាករនឹងបិទនៅ៥ ថ្ងៃបន្ទាប់ ពោលគឺត្រឹមថ្ងៃទី៣១ ខែកក្កដា ខណៈដែលអនាគតម្ចាស់ពាន Ballon d’Or ៥សម័យកំពុងស្ថិតក្នុងភាពមិនច្បាស់លាស់ថា ស្នាក់នៅបន្តជាមួយ Man United ឬចាកចេញស្វែងរកក្លិបថ្មី។ គួរបញ្ជាក់ថា Man United នឹងត្រូវប្រកួតមិត្តភាពទល់ក្រុម Atletico Madrid នៅប្រទេសន័រវែសនៅថ្ងៃទី៣០ កក្កដា និងជួបក្រុម Rayo Vallecano ថ្ងៃទី៣១ កក្កដា មុនត្រៀមប្រកួតបើករដូវកាលថ្មី Premier League នៅថ្ងៃទី៧ ខែសីហា ជួបក្រុម Brighton & Hove Albion៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8676.txt
|
Novak Djokovic នឹងមិនអាចចូលរួមប្រកួតកីឡាវាយកូនបាល់ពានរង្វាន់ US Open ឆ្នាំ២០២២ បានទេ ដោយសាររូបគេមិនបានចាក់វ៉ាក់សាំងបង្កាជំងឺកូវីដ-១៩។
|
កីឡាករសញ្ជាតិស៊ែប៊ីរូបនេះ បានខកខានការប្រកួត Australian Open រួចមកហើយនៅដើមឆ្នាំនេះ ដោយសារតែបញ្ហាមិនបានចាក់វ៉ាក់សាំងនេះ។ យ៉ាងណាក៏ដោយ Djokovic ត្រូវបានអនុញ្ញាតឱ្យលេងក្នុងកម្មវិធី French Open និង Wimbledon ដោយឈ្នះ Wimbledon ជាលើកទី៧ក្នុងអាជីព បើទោះមិនបានចាក់វ៉ាក់សាំងក្តី។ ផ្ទុយទៅវិញ បើទោះមានឈ្មោះក្នុងបញ្ជីប្រកួតពានរង្វាន់ US Open ដែលនឹងធ្វើឡើងនៅថ្ងៃទី២៩ ខែសីហា រួចហើយក្តី Djokovic ទំនងមិនអាចចូលរួមព្រឹត្តិការណ៍នេះទេ បន្ទាប់ពីសហព័ន្ធកីឡាវាយកូនបាល់អាម៉េរិក (USTA) បញ្ជាក់ថាខ្លួនត្រូវគោរពគោលនយោបាយរបស់រដ្ឋាភិបាលអាម៉េរិកដែលហាមមិនឱ្យជនបរទេសមិនបានចាក់វ៉ាក់សាំងចូលប្រទេសខ្លួន។ នៅក្នុងសេចក្តីប្រកាសមួយរបស់ USTA សរសេរថា Djokovic ម្ចាស់ពាន Grand Slam ២១សម័យមានឈ្មោះក្នុងបញ្ជី ITF Grand Slam ដែលមានសិទ្ធិចាប់ឆ្នោតរើសគូប្រកួតនៅ US Open ដោយស្វ័យប្រវត្តិ។ បើទោះដូច្នេះក្តី USTA ត្រូវគោរពគោលជំហររបស់រដ្ឋាភិបាលអាម៉េរិកទាក់ទងនឹងការរិតត្បិតធ្វើដំណើរចូលទៅក្នុងប្រទេសលើជនណាដែលមិនបានចាក់វ៉ាក់សាំង។ នេះមានន័យថា Djokovic វ័យ៣៥ឆ្នាំ និងជាកីឡាករវាយកូនបាល់លំដាប់ទី៧ពិភពលោកនាពេលបច្ចុប្បន្ន មានភាគរយខ្ពស់មិនអាចចូលរួមកីឡាវាយកូនបាល់កម្រិត Grand Slam នៅទឹកដីអាម៉េរិកឆ្នាំ២០២២នេះបានទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8677.txt
|
Luis Suarez អតីតខ្សែប្រយុទ្ធឆ្នើម Liverpool និង Barcelona ព្រមព្រៀងត្រឡប់ទៅចូលរួមជាមួយក្រុមចាស់ដំបូងបំផុត Nacional ក្នុងប្រទេសកំណើតអ៊ុយរ៉ូហ្គាយវិញ ក្រោយចប់កិច្ចសន្យាជាមួយ Atletico Madrid។
|
ខ្សែប្រយុទ្ធវ័យ៣៥ឆ្នាំសញ្ចាតិអ៊ុយរ៉ូហ្គាយ បានក្លាយជាកីឡាករទំនេរគ្មានតម្លៃផ្ទេរ បន្ទាប់ពីចាកចេញពី Atletico Madrid ដោយកិច្ចសន្យាផុតកំណត់នៅរដូវកាលថ្មីនេះ។ បើតាមការផ្សាយរបស់កាសែត BBC កីឡាករ Suarez នឹងវិលត្រឡប់ទៅក្លិបចាស់ក្នុងអាជីពរបស់ខ្លួន Nacional នៃលីគកំពូលអ៊ុយរ៉ូហ្គាយ Primera División ដែលស្ថិតក្នុងប្រទេសកំណើត។ តាមរយៈវីដេអូឃ្លីបមួយដែលបានបង្ហោះនៅលើប្រព័ន្ធផ្សព្វផ្សាយសង្គម Suarez និយាយថា៖«យើងសង្ឃឹមថានឹងឈានដល់កិច្ចព្រមព្រៀងជាមួយ Nacional ដែលយើងទាំងអស់គ្នាចង់បាន។ ខ្ញុំសូមអរគុណចំពោះក្តីស្រលាញ់ដ៏អស្ចារ្យចំពោះខ្ញុំ និងក្រុមគ្រួសាររបស់ខ្ញុំប៉ុន្មានថ្ងៃចុងក្រោយនេះ»។ នាការប្រកួតនៅ Primera División ថ្មីៗនេះ អ្នកគាំទ្រ Nacional ប្រហែល២ម៉ឺននាក់បានពាក់ម៉ាស់ដែលមានរូប Suarez ដោយជឿជាក់ថាខ្សែប្រយុទ្ធរូបនេះទៅជួយក្រុមចាស់ឆាប់ៗ។ Suarez បង្ហាញខ្លួនក្នុងអាជីពជាកីឡាករបាល់ទាត់ដំបូងជាមួយ Nacional នៅអាយុ១៨ឆ្នាំ ក្នុងឆ្នាំ២០០៥ ដោយជួយក្រុមឈ្នះពានរង្វាន់លីគអ៊ុយរ៉ូហ្គាយ មុនពេលផ្លាស់ទៅកាន់ក្រុមនៅទ្វីបអឺរ៉ុប Groningen នៅលីគកំពូហូឡង់នៅឆ្នាំ២០០៦។ នៅ Groningen មួយរដូវកាល Suarez បានផ្លាស់ទៅ Ajax នៅឆ្នាំ២០០៧ មុនបន្តទៅចូលរួមជាមួយ Liverpool នៅឆ្នាំ២០១១។ នៅហង្សក្រហមបាន៣រដូវកាល ខ្សែប្រយុទ្ធវ័យ៣៥ឆ្នាំនេះ ត្រូវបាន Barcelona ទិញយកទៅរួមក្រុមនៅឆ្នាំ២០១៤។ Barcelona ជាក្រុមជោគជ័យបំផុតសម្រាប់ Suarez ក្នុងអាជីពបាល់ទាត់ ដោយឈ្នះពាន La Liga រួមគ្នាចំនួន៤សម័យ Copa del Rey ៤សម័យ និង Champions League មួយលើកផង។ ឆ្នាំ២០២០ រូបគេបានចូលរួមជាមួយ Atlético Madrid ដោយរួមរស់បាន២រដូវកាល និងជួយក្រុមនេះឈ្នះជើងឯក La Liga នៅរដូវកាល ២០២០-២១៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8678.txt
|
ស្ថាប័នអត្តពលកម្មពិភពលោក World Athletics (WA) នឹងដាក់ឱ្យប្រើប្រាស់សិទ្ធិប្រកួតឡើងវិញ ឬ Repechage លើវិញ្ញាសាររត់ចម្ងាយឯកត្តជនចម្ងាយចាប់ពី ២០០ម៉ែត្ររហូតដល់ ១៥០០ម៉ែត្រ នៅព្រឹត្តិការណ៍កីឡាអូឡាំពិកទីក្រុងប៉ារីសឆ្នាំ ២០២៤។ នេះបើតាម WA ថ្ងៃទី២៥ ខែកក្កដា។
|
ការប្រើសិទ្ធិប្រកួតឡើងវិញ ឬ «Repechage»នេះ នឹងឱ្យអត្តពលិកប្រើប្រាស់ ក្រោយពេលការប្រកួតជម្រុះបឋមជុំដំបូងរួចរាល់ ដើម្បីផ្តល់សិទ្ធិដល់អត្តពលិកដែលបានធ្លាក់ពីការប្រកួតជម្រុះនោះ សម្រាប់ឱកាសទីពីរ ដើម្បីអាចឆ្លងទៅវគ្គជម្រុះជុំបន្ទាប់។ សិទ្ធិប្រកួតឡើងវិញនេះ ធ្លាប់បានប្រើប្រាស់កន្លងមកហើយ នៅកីឡាអូឡាំពិកលើវិញ្ញាសារដូចជា កីឡាចំបាប់ និងតេក្វាន់ដូ។ សេចក្តីណែនាំស្តីពី សិទ្ធិប្រកួតឡើងវិញ ក៏ទទួលបានការអនុម័តដោយស្វ័យប្រវត្តិពីសំណាក់ក្រុមប្រឹក្សាអត្តពលកម្មពិភពលោក (WA) ហើយសិទ្ធិនេះនឹងត្រូវប្រើសម្រាប់វិញ្ញាសាររត់ចម្ងាយឆ្លងឧបសគ្គ ឬ (Hurdles Race)។ សម្រាប់ការប្រកួតរត់ចង្ងាយបឋមឯកត្តជនចម្ងាយ ១០០ម៉ែត្រ សិទ្ធិប្រកួតឡើងវិញនេះ មិនត្រូវបានអនុញ្ញាតឱ្យប្រើប្រាស់ឡើយ។ «ក្នុងលក្ខន្តិកៈនៃទម្រង់ សិទ្ធិប្រកួតឡើងវិញ អត្តពលិកដែលមិនជាប់វគ្គជម្រុះបឋមជុំទីមួយ នឹងទទួលបានឱកាសលើកទីពីរ ក្នុងការប្រកួតជម្រុះ ដើម្បីអាចជាប់ទៅកាន់វគ្គជម្រុះពាក់កណ្តាលផ្តាច់ព្រ័ត្រ ដោយត្រូវចូលរួមការប្រកួតប្រជែងជាមួយអត្តពលិក ដែលធ្លាក់ពីការប្រកួតជុំដំបូងដូចគ្នា។ នេះក៏ជាវិធីសាស្ត្រថ្មីដែលផ្លាស់ប្តូរពីប្រព័ន្ធចាស់ ដែលកំណត់យកអត្តពលិកណា ដែលពេលវេលាល្អជាងគេពីជុំទីមួយទៅជុំបន្ត។» បើតាមសេចក្តីថ្លែងការណ៍ WA លើកឡើងបែបនេះ។ ដោយឡែកបើតាមលោក Sebastian Coe ប្រធាន WA បានឱ្យដឹងថា ការសម្រេចចិត្ត នេះធ្វើឡើងក្រោយពេលមានការពីគ្រោះយោបល់ជាមួយក្រុមអត្តពលិក និងប្រព័ន្ធផ្សព្វផ្សាយនានា។ «យើងជឿថានេះនឹងធ្វើឱ្យដំណើរការប្រកួតទទួលបាននូវវឌ្ឍនភាពកាន់តែខ្លាំងឡើងសម្រាប់ក្រុមអត្តពលិក ក៏ដូចជាការរំពឹងទុកពីសំណាក់អ្នកគាំទ្រ និងប្រព័ន្ធផ្សព្វផ្សាយនានា។ សិទ្ធិនៃការប្រកួតឡើងវិញនេះ នឹងផ្តល់ឱកាសសម្រាប់ការបង្ហាញខ្លួនកាន់តែច្រើនដល់អត្តពលិកក្នុងព្រឹត្តិការណ៍អូឡាំពិក ហើយវាក៏នឹងត្រូវកំណត់តាមពេលវេលាច្បាស់លាស់ប្រកួតនៃគម្រោងកីឡាអូឡាំពិក ដែលជាការចូលរួមចំណែកដោយការយកចិត្តរបស់យើងផ្ទាល់។»។ ប្រធាន WA បាននិយាយបែបនេះ។ គួររំលឹកថា ព្រឹត្តិការណ៍កីឡាអូឡាំពិករដូវក្តៅទីក្រុងប៉ារីស នឹងធ្វើឡើងចាប់ពីថ្ងៃទី ២៦ ខែកក្កដា រហូតដល់ថ្ងៃទី ១១ខែសីហា ឆ្នាំ ២០២៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8679.txt
|
ទីក្រុងតូក្យូ បានឈ្នះការដេញថ្លៃធ្វើម្ចាស់ផ្ទះព្រឹត្តិការណ៍អត្តពលកម្មពិភពលោក ឬ World Athletics (WA) 2025 ពីប្រទេសសិង្ហបុរី, ទីក្រុង ណៃរ៉ូប៊ី ប្រទេសកេនយ៉ា និងតំបន់ស៊ីលីសៀរបស់សាធារណរដ្ឋឆែក។ នេះបើតាមលោក Sebastian Coe ប្រធានសហព័ន្ធអត្តពលកម្មពិភពលោក World Athletics នៅថ្ងៃទី១៤ ខែកក្កដា។
|
ទីក្រុងតូក្យូ នឹងវិលត្រលប់រៀបចំព្រឹត្តិការណ៍កីឡាលំដាប់ពិភពលោកសារជាថ្មីម្តងទៀត ក្រោយពេលទីក្រុងស្ថិតដ៏ធំបំផុតក្នុងប្រទេសជប៉ុនមួយនេះ ធ្លាប់បានធ្វើជាម្ចាស់ផ្ទះព្រឹត្តិការណ៍កីឡាអូឡាំពិករដូវក្តៅ ក្នុងឆ្នាំ ២០២០។ ព្រឹត្តិការណ៍អូឡាំពិកតូក្យូត្រូវបានសហព័ន្ធអត្តពលិកជប៉ុន (JAAF) រៀបចំដោយមានការបិទខ្ទប់ ដោយសារបញ្ហាជំងឺកូវីដ-១៩។ «ទីក្រុងតូក្យូបានទទួលការពេញចិត្ត សម្រាប់ការផ្តល់ការដេញថ្លៃធ្វើម្ចាស់ផ្ទះយ៉ាងទាក់ទាញរបស់ពួកគេ។ ខ្ញុំសង្ឃឹមថា នេះនឹងដូចជាការរះពន្លឺភ្លឺឡើងជាថ្មីដល់ជប៉ុន ក្នុងពេលដែលពួកគេបានប្រារព្ធខួប ១០០ឆ្នាំនៃការបង្កើតសហព័ន្ធអត្តពលិកជប៉ុន JAAF ក្នុងឆ្នាំ ២០២៥ ដោយការនាំយកព្រឹត្តិការណ៍ពិភពលោកត្រលប់ទៅកាន់ប្រទេសជនក្នុងទីក្រុងតូក្យូ។»។ លោក Sebastian Coe បាននិយាយបែបនេះ ក្រោយមានការសម្រេចពីសំណាក់ក្រុមប្រឹក្សាគ្រប់គ្រង (WA)។ ប្រទេសជប៉ុន ធ្វើជាម្ចាស់ផ្ទះព្រឹត្តិការណ៍ World Athletics នេះលើកដំបូងក្នុងឆ្នាំ ១៩៩១ ទីក្រុងតូក្យូ និងលើកទីពីរក្នុងឆ្នាំ ២០០៧ ទីក្រុងអូសាកា។ កាលពីខែមីនា សិង្ហបុរី បានដេញថ្លៃធ្វើជាម្ចាស់ផ្ទះព្រឹត្តិការណ៍អត្តពលកម្មពិភពលោក ក្នុងឆ្នាំ ២០២៥ ដោយរំពឹងថា វានឹងក្លាយជាព្រឹត្តិការណ៍កីឡាករពិភពលោកលើកដំបូងក្នុងតំបន់អាស៊ីអាគ្នេហ៍។ នេះបើតាមគេហទំព័រ Sport Singapore (SportSG) ។ បើតាមគេហទំព័រកីឡាករ Sport Singapore ដដែលនេះ នាថ្ងៃទី១៥ ខែកក្កដា ប្រទេសសិង្ហបុរី បរាជ័យក្នុងការដេញថ្លៃនេះ ដោយសារការប្រជែងពីសំណាក់ទីក្រុង តូក្យូ ។ ប្រទេសតំបន់អាស៊ីអាគ្នេយ៍មួយនេះ បានប្តេជ្ញានឹងធ្វើម្ចាស់ផ្ទះព្រឹត្តិការណ៍កីឡាករលំដាប់ពិភពលោកនានា ឱ្យបានជោគជ័យនៅពេលបន្ទាប់ទៀត។ កន្លងមក សិង្ហបុរីធ្លាប់បានរៀបចំព្រឹត្តិការណ៍កីឡាធំៗជាច្រើនដូចជា កីឡាអូឡាំពិកយុវជន ឬ Youth Olympic ក្នុងឆ្នាំ ២០១០, កីឡាអាស៊ីអាគ្នេយ៍ឆ្នាំ ២០១៥, កីឡារប្រណាំងម៉ូតូ GP Championship និងការប្រណាំងរថយន្ត Formula 1។ ទីក្រុង Budapest ប្រទេសហុងគ្រី ជាអ្នកទទួលរៀបចំព្រឹត្តិការណ៍ World Athletics ក្នុងឆ្នាំ ២០២៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_868.txt
|
កងទ័ពជើងទឹកអាម៉េរិក នៅថ្ងៃទី ៧ ខែតុលា អះអាងថា នាវាមុជទឹកដើរដោយថាមពលនុយក្លេអ៊ែរមួយគ្រឿង បានរងការខូចខាតបន្ទាប់ពីប៉ះទង្គិចជាមួយវត្ថុមិនស្គាល់អត្តសញ្ញាណ ខណៈប្រតិបត្តិការនៅក្រោមទឹកនៅតំបន់ឥណ្ឌូ-ប៉ាស៊ីហ្វិក។ នាវិកអាម៉េរិក១៥នាក់បានរងរបួសស្រាល ឯនាវាមុជទឹកនៅដំណើរការជាធម្មតា។
|
បើតាមសេចក្ដីថ្លែងការណ៍កងទ័ពជើងទឹកអាម៉េរិក នាវាមុជទឹកដោយដើរដោយថាមពលនុយក្លេអ៊ែរ USS Connecticut បានជួបឧប្បត្តិហេតុនៅពីថ្ងៃទី២ ខែតុលា ខណៈកំពុងប្រតិបត្តិការនៅដែនទឹកអន្តរជាតិក្នុងតំបន់ឥណ្ឌូ-ប៉ាស៊ីហ្វិក។ យ៉ាងណាមិញ នាវាមុជទឹកនេះ មិនរងផលប៉ះពាល់ធ្ងន់ធ្ងរឡើយ។ «នាវាមុជទឹក នៅតែស្ថិតក្នុងស្ថានភាពសុវត្ថិភាព និងស្ថិរភាព។ ម៉ាស៊ីនកម្លាំងថាមពលនុយក្លេអ៊ែររបស់នាវា USS Connecticut មិនត្រូវបានប៉ះពាល់ទេ ហើយនៅតែដំណើរការបានពេញលេញ»។ កងទ័ពជើងទឹកអាម៉េរិកបញ្ជាក់បែបនេះ ទំហំនៃការខូចខាតរបស់នាវា កំពុងត្រូវបានពិនិត្យ និងស្ថិតក្រោមការស៊ើបអង្កេតបន្ត។ មន្ត្រីអាម៉េរិកបញ្ជាក់ថា នាវិកចំនួន១៥នាក់រងរបួសស្រាលពេលនាវារងការប៉ះទង្គិច។ ខណៈទ័ពជើងទឹកអាម៉េរិក មិនបានបង្ហាញទីតាំងជាក់លាក់ សារព័ត៌មាន USNI ដែលជាគេហទំព័រមានឯកទេសខាងព័ត៌មានកងទ័ពជើងទឹក រាយការណ៍ថា នាវាមុជទឹកខាងលើ បានធ្វើប្រតិបត្តិការនៅសមុទ្រចិនខាងត្បូង និងមានទិសដៅឆ្ពោះទៅមូលដ្ឋានអាម៉េរិកនៅហ្កាម។ គួរបញ្ជាក់ថា នាវាមុជទឹកអាម៉េរិក USS Connecticut បានធ្វើប្រតិបត្តិការនៅក្នុងដែនទឹក នៅជុំវិញសមុទ្រចិនខាងត្បូង ខណៈដែលអាម៉េរិក និងសម្ព័ន្ធមិត្ត កំពុងធ្វើសមយុទ្ធយោធារួមគ្នា។ សមយុទ្ធនេះ មាននាវាមកពីអាម៉េរិក ចក្រភពអង់គ្លេស ជប៉ុន អូស្ត្រាលី កាណាដា និងហូឡង់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8680.txt
|
ក្រុមជម្រើសជាតិនារីអាល្លឺម៉ង់ ថ្ងៃទី២៨ ខែកក្កដា ឈ្នះកៅអីទៅវគ្គផ្តាច់ព្រ័ត្រនៃព្រឹត្តិការណ៍ UEFA Women Euro 2022 ក្រោយយកឈ្នះលើក្រុមនារីបារាំង លទ្ធផល ២-១។ អាល្លឺម៉ង់ ជួបម្ចាស់ផ្ទះអង់គ្លេស វគ្គផ្តាច់ព្រ័ត្រ។
|
៣គ្រាប់បំប៉ោងសំណាញ់ទីគ្នានេះ ស៊ុតសឹងតែរកបានដោយកីឡាការិនីរបស់ក្រុមអាល្លឺម៉ង់ទាំងអស់ ដោយកីឡាការិនី Alexander Popp ស៊ុត២គ្រាប់នៅនាទី ៤០ និង ៧៦។ ចំណែក១គ្រាប់របស់បារាំងជា ក៏ការភ្លាត់ស្នៀតចូលទីខ្លួនឯង ពីសំណាក់កីឡាការិនីចាំទី Merle Frohms អាល្លឺម៉ង់ នាទី៤៤។ លេងក្នុងព្រឹត្តិការណ៍ Euro លើកដំបូងក្នុងវ័យ ៣១ឆ្នាំ កីឡាការិនី Popp ដែលជួយក្រុមអាល្លឺម៉ង់ ឡើងវគ្គផ្តាច់ព្រ័ត្រ ហើយគ្រាប់បាល់ជាងពាក់កណ្តាលរបស់ក្រុម សុទ្ធសឹងរកបានដោយកីឡាការិនីរូបនេះ។ ក្រោយជួយក្រុមឆ្លងទៅវគ្គបន្ទាប់ កីឡាការិនី Popp និយាយថា ៖«ខ្ញុំទទួលស្គាល់ថា ខ្ញុំមានអារម្មណ៍រំជួលចិត្តខ្លាំង ដែលបានជួយក្រុមមកដល់ចំណុចនេះ ។ មិនត្រឹមតែប៉ុណ្ណោះខ្ញុំដឹងអំពីវិធីសាស្ត្រដែលនាំក្រុមមកដល់ទីនេះ។ មកដល់ទីនេះ វាគឺជាឱកាសមួយសម្រាប់ខ្ញុំ ដែលបានបង្ហាញទម្រង់លេងបានល្អ ខ្ញុំពិតជាមានមោទនភាពខ្លាំង ហើយពេលនេះខ្ញុំបានក្លាយជាកីឡាករដ៏គួរឱ្យភ័យម្នាក់ ដូចកាលពីមុនអ៊ីចឹង។»។ សូមជម្រាបថា ជំនួបវគ្គផ្តាច់ព្រ័ត្រព្រឹត្តិការណ៍ Women Euro 2022 នឹងធ្វើឡើងនៅថ្ងៃទី ៣១ ខែកក្កដា រវាងក្រុមជម្រើសជាតិនារីអង់គ្លេស ទល់ក្រុមអាល្លឺម៉ង់ វេលាម៉ោង ១១យប់ (ម៉ោងនៅកម្ពុជា) នាកីឡដ្ឋាន Wembley៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8681.txt
|
ប្រធានាធិបតីបារាំង អេម៉ានុយអែល ម៉ាក្រុង រៀបចំកិច្ចប្រជុំជាមួយរដ្ឋមន្ត្រី នៅថ្ងៃទី២៥ ខែកក្កដា ដើម្បីដោះស្រាយបញ្ហាដែលកំពុងគ្របដណ្តប់លើការត្រៀមធ្វើជាម្ចាស់ផ្ទះព្រឹត្តិការណ៍កីឡាអូឡាំពិក រដូវក្តៅ ទីក្រុងប៉ារីស ឆ្នាំ ២០២៤។ នេះបើតាមទីភ្នាក់ងារសារព័ត៌មាន AFP ថ្ងៃទី២៥ ខែកក្កដា។
|
ព្រឹត្តិការណ៍កីឡាអូឡាំពិករដូវក្តៅទីក្រុងប៉ារីស នឹងធ្វើឡើងចាប់ពីថ្ងៃទី ២៦ ខែកក្កដា រហូតដល់ថ្ងៃទី ១១ខែសីហា ឆ្នាំ ២០២៤។ កីឡាអូឡាំពិកបានក្លាយជាបញ្ហាចំណុចរួមមួយ សម្រាប់រដ្ឋាភិបាលបារាំង ដែលចង់ឱ្យព្រឹត្តិការណ៍កីឡាដ៏ធំលំដាប់ថ្នាក់ពិភពលោកមួយនេះ មានភាពទំនើប ផាសុខភាព សុវត្ថិភាព ព្រមទាំងបើកចំហចំពោះពិភពលោក។ រយៈពេលត្រឹមតែ២ឆ្នាំទៀតប៉ុណ្ណោះ ដែលព្រឹត្តិការណ៍ត្រូវចាប់ផ្តើមឡើង ប៉ុន្តែបញ្ហាប្រឈមផ្សេងៗក៏បានកើតឡើងសម្រាប់បារាំងដែរ។ មិនត្រឹមតែការចំណាយលើការរៀបចំនោះទេ តែក៏មានការព្រួយបារម្ភខ្លាំងអំពីរឿងរៀបចំសុវត្ថិភាពសណ្តាប់ធ្នាប់ ក៏ជារឿងចម្បងផងដែរ។ កាលពីខែឧសភា កេរិ៍្តឈ្មោះប្រទេសបារាំងក្នុងនាមជាម្ចាស់ផ្ទះមួយ ដែលគួរឱ្យទុកចិត្តបំផុត បានរងភាពអាម៉ាស់ជាខ្លាំង អំឡុងពេលព្រឹត្តិការណ៍ UEFA Champions League រវាងក្រុម Liverpool ទល់ Real Madrid ក្រោយមានការប៉ះទង្គិចរវាងអ្នកគាំទ្រ Liverpool ជាមួយមន្ត្រីប៉ូលីស។ ប្រទេសបារាំងរងការរិះគន់ថា បានប្រើប្រាស់កម្លាំងអាជ្ញាធរធ្ងន់ធ្ងរលើអ្នកគាំទ្រ។ «នេះជាឱកាសសម្រាប់រដ្ឋមន្ត្រីនានា ក្នុងការកត់សំគាល់ថា កន្លែងណាដែលជាចំណុចខ្សោយ ហើយគំនិតជាច្រើននឹងត្រូវបានបញ្ចេញ នឹងត្រូវដឹងពីពេលវេលាសម្រាប់ជំហ៊ានបន្តបន្ទាប។»នេះបើតាមមន្ត្រីស្និទប្រធានាធិបតីបារាំងម្នាក់ ដែលសុំមិនបញ្ចេញឈ្មោះ។ កិច្ចប្រជុំនាវិមានអ៊ីលីស៊ី (Elysee) មានការចូលរួមពីសំណាក់រដ្ឋមន្រ្តីសំខាន់ៗដូចជា រដ្ឋមន្ត្រីក្រសួងមហាផ្ទៃបារាំងលោក Gerald Darmanin និងរដ្ឋមន្រ្តីក្រសួងកីឡាអ្នកស្រី Amelie Oudea-Castera។ នាកិច្ចប្រជុំនោះទៀតសោត ប្រធានបទស្តីពីការព្រួយបារម្ភលើកត្តាសុវត្ថិភាព ជាពិសេសលើចក្ខុវិស័យសម្រាប់ព្រឹត្តិការណ៍អូឡាំពិកនឹងត្រូវបានយកមកពិភាក្សា ។ មិនត្រឹមប៉ុណ្ណោះក៏មានពិភាក្សាអំពី ការរៀបចំកម្មវិធីបើកនៅតាមតំបន់ដងទន្លេ Seine ដែលផ្លាស់ពីការរៀបចំកម្មវិធីនៅតាមកីឡដ្ឋានផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8682.txt
|
លីគកីឡាបាល់ទាត់កំពូលអង់គ្លេស Premier League និងលីគអង់គ្លេ Football League នៅថ្ងៃទី២៥ ខែកក្កដាប្រកាសដាក់ទណ្ឌកម្មតឹងរ៉ឹង លើអ្នកគាំទ្រណាចូលអ៊ុកឡុកក្នុងទីលានអំឡុងពេលប្រកួត និងការប្រើគ្រាប់បែកផ្សែងក្នុងកីឡដ្ឋានជាដើម។ អ្នកល្មើសអាចឈានដល់ជាប់គុក និងហាមចូលទស្សនាប្រកួតមួយជីវិត។
|
ភាពអាណាធិបតេយ្យរបស់អ្នកគាំទ្របានកើតឡើងគួរកត់សម្គាល់នៅលីគអង់គ្លេសរដូវកាលមុន តាមរយៈការអបអរការឈ្នះពានរបស់ក្រុមពួកគេ អបអរការគេចផុតពីការកាត់ចោល និងអបអរការឡើងទៅកាន់លីគកំពូលជាដើម។ អ្នកគាំទ្រទាំងនោះបានចូលលុកលុយពេញទីលានតែម្តង។ អំពើហិង្សាជាច្រើនករណីក៏បានកើតឡើងនៅលើទីលាន រួមទាំងបញ្ហាពាក់ព័ន្ធនឹងអ្នកចាត់ការ Crystal Palace លោក Patrick Vieira និង Billy Sharp ខ្សែប្រយុទ្ធ Sheffield United ដែលត្រូវបានអ្នកគាំទ្រវាយបន្ទាប់ពីប្រកួតចាញ់ Nottingham Forest នៅវគ្គជម្រុះ Play-off។ គ្រាប់បែកផ្សែង និងកាំជ្រួចជាដើម ដែលត្រូវបានប្រើប្រាស់ជាយូរមកហើយ នៅក្នុងការប្រកួតនៅតំបន់អឺរ៉ុប និងកន្លែងផ្សេងទៀតលើពិភពលោក ដែលធ្លាប់ជាករណីកម្រនៅអង់គ្លេស ។ ប៉ុន្តែបានកើនឡើងញឹកញាប់ក្នុងរយៈពេលចុងក្រោយនេះ។ ដើម្បីបង្កាករណីនេះកើតឡើងទៀត លីគ និងសហព័ន្ធកីឡាបាល់ទាត់អង់គ្លេស (FA) នឹងចាត់វិធានការតឹងរឹងចាប់ពីដើមរដូវកាលថ្មីនេះទៅ។ «ជនល្មើសដែលបានកំណត់អត្តសញ្ញាណទាំងអស់នឹងត្រូវក្លិបរាយការណ៍ទៅប៉ូលីស ហើយពួកគេអាចរងការកាត់ទោសតាមកំណត់ត្រាព្រហ្មទណ្ឌអចិន្ត្រៃយ៍ ដែលអាចប៉ះពាល់ដល់ការងារ និងដាក់ពន្ធនាគារជាដើម»។ នេះជាការបញ្ជាក់របស់ Premier League និង FA។ ដោយឡែក អ្នកគាំទ្ររូបណាដែលរត់ចូលទីលាន និងប្រើកាំជ្រួចផ្សែង អាចត្រូវរងការហាមប្រាមពីក្លិបផ្ទាល់តែម្តង ដោយបម្រាមនោះ អាចឈានដល់ហាមអ្នកគាំទ្រចូលទស្សនាមួយជីវិត ហើយពិសេសអ្នកល្មើសជាកុមារ អាចឈានដល់ការហាមប្រាមដល់អាណាព្យាបាលពួកគេថែមទៀតផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8683.txt
|
ក្លិប Barcelona បានលក់សិទ្ធិទូរទស្សន៍ផ្សាយ La Liga របស់ខ្លួនចំនួន១៥ភាគរយសម្រាប់រយៈពេល ២៥ឆ្នាំបន្ថែមទៀតទៅឱ្យក្រុមហ៊ុនវិនិយោគអាម៉េរិក Sixth Street។ នេះបើតាមការប្រកាសរបស់ក្លិបនៅថ្ងៃទី ២២ ខែកក្កដា។
|
បើតាមរបាយការណ៍កាសែត Financial Times សិទ្ធិទូរទស្សន៍១៥ភាគរយនោះមានតម្លៃប្រមាណ ៣០០លានអឺរ៉ូ (៣០៥លានដុល្លារ) ។ ក្រុមហ៊ុន Sixth Street បានទិញសិទ្ធិទូរទស្សន៍ពី Barca រហូតដល់ទៅ២៥ភាគរយសម្រាប់រយៈពេល ២៥ឆ្នាំ ដោយការទិញលើកទីមួយចំនួន ១០ភាគរយដែលមានតម្លៃ ២០៧,៥លានអឺរ៉ូ (២០៩លានដុល្លារ) កាលពីថ្ងៃទី ៣០ ខែមិថុនា។ ក្រុមហ៊ុនវិនិយោគអាម៉េរិក Six Street នេះ ក៏មានទំនាក់ទំនងជាមួយក្រុម Real Madrid ដែលគូប្រជែងក្នុងប្រទេសអេស្ប៉ាញផងដែរ។ «យើងកំពុងបន្តធ្វើដំណើរទៅមុខជាមួយគម្រោងយុទ្ធសាស្ត្ររបស់យើង ហើយយើងបានសម្រេចនៅការចុះកិច្ចព្រមព្រៀងបន្ថែមជាមួយក្រុមហ៊ុន Sixth Street ដែលបានជួយផ្តល់ដើមទុន និងជាកម្លាំងចិត្តដ៏មានអត្ថន័យដល់ពួកយើង។ ឆ្លងកាត់រយៈពេលប៉ុន្មានសប្តាហ៍មកនេះ យើងជាមួយក្រុមហ៊ុន Sixth Street មានទំនាក់ទំនងគ្នាយ៉ាងល្អ ក្នុងភាពជាដៃគូរដើម្បីសម្រេចនូវបំណងនៃផលប្រយោជន៍រួមមួយនេះ។»។ ប្រធានក្លិប Barca លោក Joan Laporta បាននិយាយបែបនេះក្នុងសន្និសីទសារព័ត៌មាន។ ជាមួយកិច្ចព្រមព្រៀងកាលពីលើកទីមួយ តម្លៃ ២០៩លានដុល្លារ ក្រុមរហ័សមានអ្នកមានបុណ្យបាននាំយកកីឡាករចំណូលថ្មីចំនួន ៤រូប ដូចជាខ្សែបម្រើ Frank Kessie ពីក្រុម AC Milan ខ្សែបម្រើ Raphinha ពី Leeds United ខ្សែការពារ Andreas Christensen និងខ្សែប្រយុទ្ធ Robert Lewandowski ពីក្រុម Bayern Munich។ កាលពីខែមិថុនា Barca ធ្លាប់បានប្រកាសលក់សិទ្ធិអាជ្ញាប័ណ្ណទិញលក់ទំនិញរបស់ក្លិប ដែលមានតម្លៃចន្លោះ ២១០-៣១៥លានដុល្លារ។ កាលពីខែមីនា Barca បានចុះកិច្ចសន្យាជាមួយក្រុមហ៊ុនតន្ត្រី Spotify តម្លៃជាង ៣០០លានដុល្លារ ដែលជាម្ចាស់ឧបត្ថម្ភថ្មីនៅលើអាវរបស់កីឡាករក្នុងក្រុម និងកិច្ចសន្យាប្តូរឈ្មោះកីឡដ្ឋានទៅជា Spotify Camp Nou៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8684.txt
|
Cristiano Ronaldo មិនយល់ព្រមទទួលសំណើរផ្ទេរពីសំណាក់ក្លិបមួយ នៅអារ៉ាប៊ីសាអូឌីត ដែលហ៊ានផ្តល់ប្រាក់ឈ្នួល ២៥០លានដុល្លារ សម្រាប់រយៈពេល២រដូវកាល។
|
កាលពីដើមខែកក្កដានេះ Ronaldo បានបង្ហាញបំណងចង់ចាកចេញពី Man Utd នៅរដូវកាលថ្មីនេះ ប្រសិនបើខ្លួន និងបិសាចក្រហមទទួលបានការផ្តល់ជូនសមរម្យមួយ។ ក្រោយការប្រកាសនេះ មានក្លិបជាច្រើននៅអឺរ៉ុបចាប់អារម្មណ៍ដូចជា Bayern Munich និង Chelsea ជាដើម។ យ៉ាងណាក៏ដោយ ប្រធានក្រុមជម្រើសជាតិព័រទុយហ្កាល់រូបនេះ ហាក់ជួបការលំបាកក្នុងការស្វែងរកក្លិបស័ក្តិសម ស្របពេល Chelsea ក៏បានបោះបង់ការចង់បានរូបគេទៅហើយដែរ។ បើតាមការចុះផ្សាយរបស់កាសែត Mirror នៅថ្ងៃទី១៣ ខែកក្កដា មានក្លិបមួយនៃលីគកំពូលអារ៉ាប៊ីសាអូឌីត បានដាក់សំណើដេញថ្លៃចង់បាន Ronaldo ពី Old Trafford ដោយផ្តល់ថ្លៃពលកម្ម ២៥០ លានដុល្លារក្នុងរយៈពេល២ឆ្នាំ ដែលស្មើនឹង ២,៣៧លានដុល្លារក្នុងមួយសប្តាហ៍។ ក្នុងលក្ខខណ្ឌខាងលើ ប្រសិនបើ Man Utd យល់ព្រមលើសំណើនេះ នោះក្លិបយក្សអង់គ្លេសមួយនេះ នឹងទទួលបានថ្លៃផ្ទេរ ៣០លានដុល្លារផងដែរ។ យ៉ាងណាក៏ដោយ សារព័ត៌មានកីឡា ESPN បានអះអាងថា Ronaldo បដិសេធសំណើរបស់ក្លិបនៅអារ៉ាប៊ីសាអូឌីត ទោះផ្តល់ប្រាក់ឈ្នួលច្រើនកប់ពពកដូច្នេះក៏ដោយ។ បើតាមការចុះផ្សាយរបស់សារព័ត៌មានល្បីៗជាច្រើន ម្ចាស់ពាន Ballon d'Or ៥សម័យចង់ចាកចេញពី Man Utd ដ្បិតក្រុមមិនបានលេង Champions League ហើយអតីតសមាជិក Real Madrid និង Juventus រូបនេះ បដិសេធក្រុមនៅអារ៉ាប៊ីសាអូឌីត ព្រោះមិនមែនជាក្រុម ដែលមានកៅអីនៅក្របខណ្ឌកំពូលអឺរ៉ុប។ Ronaldo វ័យ៣៧ឆ្នាំ បានត្រឡប់ទៅកាន់ Old Trafford ពី Juventus វិញនៅឆ្នាំ២០២១។ ៣០ប្រកួត Ronaldo ស៊ុតបញ្ចូលទីបាន១៨គ្រាប់សម្រាប់ក្រុមរហស្សនាមបិសាចក្រហមនៅរដូវកាលកាលមុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8685.txt
|
កម្មវិធីបើកនៃព្រឹត្តិការណ៍កីឡាអូឡាំពិករដូវក្តៅទីក្រុង Los Angeles ឆ្នាំ ២០២៨ ត្រូវធ្វើឡើងនៅថ្ងៃទី១៤ ខែកក្កដា ហើយកម្មវិធីបិទបញ្ចប់ព្រឹត្តិការណ៍អូឡាំពិកនេះនឹងធ្វើឡើងនៅថ្ងៃទី៣០ ខែកក្កដា។ បើតាមការប្រកាសរបស់អ្នករៀបចំកម្មវិធី (LA28) ថ្ងៃទី១៨ ខែកក្កដា ឆ្នាំ ២០២២។
|
ក្រោយព្រឹត្តិការណ៍អូឡាំពិករដូវកាលក្តៅក្នុងទីក្រុង Los Angeles ឆ្នាំ ២០២៨ បានបញ្ចប់រយៈពេលមួយខែ ទីក្រុងស្ថិតនៅប្រទេសអាម៉េរិកមួយនេះនឹងបន្តរៀបចំព្រឹត្តិការណ៍កីឡាប៉ារ៉ាឡាំពិកមួយទៀត។ ប៉ារ៉ាឡាំពិកឆ្នាំ ២០២៨ នឹងធ្វើឡើងចាប់ពីថ្ងៃទី១៥ ខែសីហា និងបញ្ចប់ទៅវិញនៅថ្ងៃទី២៧ ខែឆ្នាំដដែល។ «ថ្ងៃនេះជាថ្ងៃដែលរាប់ថយក្រោយជាផ្លូវការនៃដំណើរទៅកាន់ព្រឹត្តិការណ៍អូឡាំពិក និងប៉ារ៉ាឡាំពិក ទីក្រុង Los Angeles នៅឆ្នាំ ២០២៨។ ព្រឹត្តិការណ៍ LA28 នេះនឹងមិនដូចការរៀបចំកម្មវិធីពីមុនៗមកឡើយ ព្រឹត្តិការណ៍នេះនឹងបង្ហាញទីកន្លែងប្រកួត កីឡដ្ឋានលំដាប់ពិភពលោក វប្បធម៌ទៅកាន់អត្តពលិក និងអ្នកគាំទ្រ ហើយវាក៏សម្រេចក្តីសុបិនរបស់អត្តពលិកអាម៉េរិកទាំងអស់។» ប្រធានរៀបចំព្រឹត្តិការណ៍លោកស្រី Janet Evans និយាយបែបនេះក្នុងសេចក្តីថ្លែងការណ៍។ លោកស្រី Janet Evans ធ្លាប់ជាអតីតអត្តពលិកផ្នែកហែលទឹករបស់អាម៉េរិក ហើយលោកស្រីក៏ធ្លាប់បានឈ្នះមេដាយមាសអូឡាំពិក ៥លើកផ្នែកវិញ្ញាសារហែលទឹកនេះផងដែរ។ បច្ចុប្បន្នអ្នកស្រីជាប្រធានអត្តពលិកនិងជាប្រធានព្រឹត្តិការណ៍ LA28។ លោកស្រី Evans ក៏បានអះអាងបន្ថែមថា ទីក្រុង Los Angeles បានសន្យាប្រើប្រាស់កីឡដ្ឋានដ៏គួរឱ្យចាប់ ក៏ដូចជាទីកន្លែងស្នាក់នៅរបស់អត្តពលិក និងប្រព័ន្ធផ្សព្វផ្សាយនានា។ ការរៀបចំទាំងអស់នោះអាចជួយដល់ការកាត់បន្ថយការចំណាយ និងការប៉ះពាល់ដល់បរិស្ថាន ដើម្បីអាចទាក់ទាញការជ្រើសរើសពីគណៈកម្មាធិការអូឡាំពិកបានបែបនេះ។ ចំណែកលោក Thomas Bach ប្រធានគណៈកម្មាធិការអូឡាំពិកអន្តរជាតិ ក៏បាននិយាយថា លោកចាប់អារម្មណ៍និងរីករាយយ៉ាងខ្លាំងចំពោះដំណើរការគម្រោងនៃការរៀបចំ ការបង្កើតថ្មីរបស់អ្នករៀបចំ LA28 នេះជាលើកទី៣ ហើយដែលទីក្រុង Los Angeles ធ្វើជាម្ចាស់ផ្ទះរៀបចំព្រឹត្តិការណ៍អូឡាំពិកនេះ ដោយលើកទី១ នៅឆ្នាំ ១៩៣២ និងលើកទី២ នៅឆ្នាំ ១៩៨៤។ នេះក៏ជាលើកដំបូងសម្រាប់ទីក្រុងនៅភាគខាងត្បូងរដ្ឋកាលីហ្វ័រញ៉ាមួយនេះសម្រាប់ការរៀបចំកីឡាប៉ារ៉ាអូឡាំពិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8686.txt
|
កាតានឹងប្រើយន្តហោះគ្មានមនុស្សបើក ឬ ដ្រូន (Drone) ដើម្បីជួយការពារសុវត្ថិភាពនៅតាមកីឡដ្ឋានប្រកួតនីមួយៗក្នុងព្រឹត្តិការណ៍ World Cup នាចុងឆ្នាំ ២០២២ ។ នេះបើតាមការផ្សាយរបស់កាសែត BBC Sports ថ្ងៃទី២៣ ខែកក្កដា។
|
តាមសេចក្តីថ្លែងការណ៍នៅថ្ងៃទី២៣ ខែកក្កដា ក្រុមហ៊ុនបច្ចេកវិទ្យា Fortem Technologiesបញ្ជាក់ថា ខ្លួនចុះកិច្ចព្រមព្រៀងជាមួយក្រសួងមហាផ្ទៃកាតា ក្នុងការផ្តល់យន្តហោះគ្មានមនុស្សបើកដើម្បីការពារនិងប្រឆាំង ការវាយប្រហារដែលអាចកើតមានពីសំណាក់ការប្រើដ្រូននៅតាមកីឡដ្ឋានរៀបចំការប្រកួត។ ដ្រូនរបស់ក្រុមហ៊ុនបច្ចេកវិទ្យាអាម៉េរិកមួយនេះ មានលទ្ធភាពស្ទាក់ចាប់ និងបាញ់ទម្លាក់ដ្រូនតូចៗផ្សេងទៀតដោយការប្រើសំណាញ់ ហើយវាមានរ៉ាដាដើម្បីកំណត់ទីតាំងដោយផ្ទាល់លើអាកាសមុនពេលតាមចាប់ហើយបាញ់ទម្លាក់។ The Fortem Drone ជាច្រើន នឹងដាក់ពង្រាយនៅក្បែកីឡដ្ឋានទាំង៨ នៃព្រឹត្តិការណ៍ World Cup 2022 នៅប្រទេសកាតា។ «កិច្ចព្រមព្រៀងនេះបានឆ្លុះបញ្ចាំងពីការភ័យខ្លាចកាន់តែខ្លាំងឡើងអំពីសក្តានុពលនៃការវាយប្រហារពីការប្រើប្រាស់យន្តហោះគ្មានមនុស្សបើកដែលកើតឡើងជាទូទៅ។» Fortem Technologies លើកឡើងបែបនេះ។ The Fortem Drone ពេលបច្ចុប្បន្ន ក៏កំពុងមានការប្រើប្រាស់នៅតាមអាកាសយានដ្ឋានជាច្រើននៅក្នុងប្រទេសអង់គ្លេសផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8687.txt
|
អតីតអ្នកចាំទីក្រុមជម្រើសជាតិនារីអាម៉េរិក Hope Solo ត្រូវបានកាត់ទោសឱ្យជាប់ព័ន្ធនាគារយៈពេល២ឆ្នាំ បន្ទាប់ពីរងការចោទប្រកាន់ពីតុលាការ ថាបើកបរដោយមានសារធាតុស្រវឹង។
|
កាលពីខែមីនា អតីតអ្នកចាំទីរូបនេះ ត្រូវបានឃាត់ខ្លួន ក្រោយពេលមន្ត្រីប៉ូលីសបានឃើញនាងសន្លប់ក្រោយរថយន្តផ្ទាល់ខ្លួន នៅចំណតរថយន្តហាងលក់ទំនិញមួយកន្លែង ក្នុងភាគខាងជើងរដ្ឋ Carolina ខណៈដែលទុកឱ្យកូនភ្លោះ មានអាយុ២ឆ្នាំចោលក្នុងរថយន្ត។ Solo ត្រូវបានមន្រី្តប៉ូលីសធ្វើតេស្តឈាមរកឃើញមានកម្រិតអាល់កុលលើស៣ដង នៃច្បាប់ដែលបានកំណត់ និងបានប្រើប្រាស់សារធាតុញៀន THCខ្លាំងលើសកម្រិត។ កាលពីថ្ងៃទី ២៥ កក្កដា Hope Solo ដែលជាអតីតអ្នកចាំទីបាល់ទាត់អាម៉េរិក ត្រូវបានតុលាការនាទីក្រុង Forsyth កាត់ទោសឱ្យជាប់ព័ន្ធនាគារយៈពេល២ឆ្នាំ ចំពោះការប្រព្រឹត្តិខុសច្បាប់លើរឿងទាំងអស់នេះ។ នេះបើតាមការផ្សាយកាសែត Winston-Salem Journal។ អតីតអ្នកចាំទីវ័យ ៤០ឆ្នាំរូបនេះ បានសារភាពកំហុសចំពោះការបើកបរអំឡុងពេលបញ្ហាសេពគ្រឿងស្រវឹង។ Solo ក៏បានអះអាងថា ពេលនេះនាងកំពុងត្រលប់មកភាពល្អប្រសើរ ក្រោយពេលទទួលបានការព្យាបាលគ្រឿងស្រវឹង។ «ខ្ញុំបានមើលស្រាលនូវអ្វីដែលជាផ្នែកមួយបានបំផ្លិចបំផ្លាញស្មារតីពីការសេពគ្រឿងស្រវឹងក្នុងជីវិតខ្ញុំ។ ខ្ញុំបានបង្កើតកំហុសដ៏ធំ ហើយវាក៏ជារឿងអាក្រក់បំផុតក្នុងជីវិតខ្ញុំផ្ទាល់ វាពិតជាពេលវេលាដ៏វែងឆ្ងាយ ប៉ុន្តែខ្ញុំក៏កំពុងវិលត្រលប់មកវិញបន្តិចម្តងពីការព្យាបាលគ្រឿងស្រវឹងនេះ។»។ Hope Solo បានលើកឡើងបែបនេះលើបណ្តាញសង្គម Instagram។ អំឡុងកាលនៅជាកីឡាការិនី Solo បានជួយក្រុមជម្រើសជាតិនារីអាម៉េរិក ឈ្នះមេដាយមាសអូឡាំពិកឆ្នាំ២០០៨ និងឆ្នាំ ២០១២ ហើយក៏ជួយក្រុមឱ្យឈ្នះបានរង្វាន់លំដាប់ពិភពលោក World Cup ក្នុងឆ្នាំ ២០១៥ ផងដែរ។ Solo ដែលរៀបការជាមួយអតីតកីឡាករបាល់បោះលីគ NFL លោក Jerramy Stevans ក៏ធ្លាប់មានរឿងអាស្រូវផ្លូវច្បាប់កាលពីមុនដែរ។ ក្នុងឆ្នាំ ២០១៤ នាងត្រូវបានចាប់ខ្លួននៅក្នុងផ្ទះនាទីរដ្ឋ វ៉ាស៊ីនតោន ចំពោះវាយតបលើប្អូនស្រីបង្កើត និងក្មួយប្រុសអាយុ ១៧ឆ្នាំម្នាក់ ក្នុងពិធីជួបជុំគ្រួសារ។ ប៉ុន្តែពេលនោះ Hope Solo ថា នាងការពារខ្លួនតែប៉ុណ្ណោះ ហើយករណីនោះក៏ត្រូវបានច្រានចោល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8688.txt
|
សហព័ន្ធកីឡាបាល់ទាត់អឺរ៉ុប (UEFA) ថ្ងៃទី២០ ខែកក្កដា ប្រកាសពីការរកឃើញករណីរើសអើង និងបំពានលើកីឡាការិនីលើបណ្តាញសង្គមអ៊ិនធឺណិតជាង ២៩០ករណីអំឡុងការប្រកួតវគ្គសន្សំពិន្ទុក្នុងពូលនៃព្រឹត្តិការណ៍ UEFA Women Euro 2022។
|
ព្រឹត្តិការណ៍ UEFA Women Euro 2022 នៅប្រទេសអង់គ្លេសចាប់ផ្តើមការប្រកួតនៅថ្ងៃទី៧ ខែកក្កដា ដែលជាការប្រកួតវគ្គសន្សំពិន្ទុក្នុងពូល ហើយការប្រកួតវគ្គនេះបានបញ្ចប់កាលពីថ្ងៃទី១៩ ខែកក្កដា។ ក្រុមអង់គ្លេស បារាំង ប៊ែលហ្ស៊ិក អាល្លឺម៉ង់ អូទ្រីស អេស្ប៉ាញ ស៊ុយអែត ហូឡង់ ជាក្រុមឡើងទៅកាន់វគ្គ៨ក្រុមចុងក្រោយ។ កាលពីដើមខែកក្កដា UEFA ធ្លាប់បានប្រកាសថា ខ្លួននឹងរៀបចំដាក់ឱ្យប្រើប្រាស់គម្រោងកម្មវិធីថ្មីមួយ ដើម្បីតាមដាន ការរាយការណ៍ និងស្វែងរកដំណោះស្រាយលើបញ្ហានៃការរើសអើង និងការរំលោភបំពានអំឡុងព្រឹត្តិការណ៍ Women Euro 2022។ បើតាម UEFA ក្នុងចំណោមការរើសអើង និងការរំលោភបំពានជាង ២៩០ករណីដែលបានបង្ហោះ ត្រូវបានក្រុមហ៊ុនបណ្តាញសង្គមលុបចេញបានប្រមាណ៥៥ភាគរយរួចរាល់ហើយ។ ក្រុមជម្រើសជាតិនារីអង់គ្លេស ជាគោលដៅរងការរើសអើង និងការរំលោភបំពានខ្លាំងបំផុតពីការបង្អស់លើបណ្តាញសង្គម ហើយក្រុមដែលរងគ្រោះបន្ទាប់មានដូចជា អេស្ប៉ាញ បារាំង និងអ៊ីតាលី។ បើតាមរបាយការណ៍ UEFA ការបង្ហោះសារទាំងអស់នោះ បានសំដៅទៅលើការប្រកួតប្រជែងជាង៣៩ភាគរយ ខណៈពេលសំដៅលើកីឡាការិនីជាង ១៩ភាគរយ, ២០ភាគរយលើគណនីរបស់ក្រុមនីមួយៗ និង១៧ភាគរយទៀត សំដៅលើគ្រូបង្វឹក។ ចំណែកការបង្ហោះសារបំពានដោយមានការដាក់រូបទង់ជាតិឬក៏ទង់សំគាល់ផ្សេងៗក្នុងចំណោមការបង្ហោះទាំង ២៩០ករណីនោះទៀតសោត មានប្រមាណ៧០ភាគរយ ហើយប្រមាណ ២០ភាគរយជាការបង្ហោះទាក់ទងការរួមភេទ។ ទន្ទឹមនឹងនេះ ការបង្ហោះសារបែររើសអើងពូជសាសន៍មាន ៦ភាគរយ និងលើមនុស្សស្រលាញ់ភេទដូចគ្នាមាន ៤ភាគរយ។ ក្នុងសេចក្តីថ្លែងការណ៍របស់ UEFA អ្នកស្រី Michele Uva ប្រធានផ្នែកកីឡាបាល់ទាត់ និងបណ្តាញសង្គមរបស់ UEFA និយាយថា សហព័ន្ធបាល់ទាត់អឺរ៉ុបពិតជារីករាយចំពោះគម្រោងកម្មវិធីប្រឆាំងនិងការរើសអើង និងការរំលោភបំពាននេះ ដំណើរការបានយ៉ាងរលូន។ «វាពិតជារឿងដ៏ល្អមួយដែលគម្រោងមួយនេះកំពុងដំណើរការ ហើយខ្ញុំរីករាយដែលអាចរកឃើញផលប៉ះពាល់ជាក់ស្តែងនៅត្រឹមវគ្គចែកពូលនេះ។ ការបង្ហោះដោយរំលោភបំពានទាំងនោះត្រូវបានលុបចេញ និងគណនីដែលបង្ហោះត្រូវបានបិទ ហើយយើងសង្ឃឹមថាកម្មវិធីនេះនឹងជួយការពារដល់ក្រុមកីឡាករ គ្រូបង្វឹក អាជ្ញាកណ្តាល ពីសំណាក់ UEFA។»។ អ្នកស្រី Michelel Uva និយាយបែបនេះ។ គួររំលឹកថា កាលពីខែមិថុនា របាយការណ៍មួយដែលបានប្រកាសពីសំណាក់សហព័ន្ធបាល់ទាត់ពិភពលោក (FIFA) និងសហព័ន្ធកីឡាករបាល់ទាត់ពិភពលោក (Fifpro) បានរកឃើញថា ការរើសអើងពូជសាសន៍ និងការរំលោភបំពានលើកីឡាករតាមបណ្តាញសង្គមអំឡុងការប្រកួត Euro 2020 និងការប្រកួត Africa Cup of Nations 2022 មានរហូតដល់ទៅ ៥០ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8689.txt
|
ម្ចាស់ផ្ទះហ្វីលីពីន ឈ្នះពានលើកដំបូងក្រោយយកបំបាក់ម្ចាស់ជើងឯក៤សម័យកាលថៃ ក្នុងវគ្គផ្តាច់ព្រ័ត្រពានរង្វាន់បាល់ទាត់ AFF WOMEN’S CHAMPIONSHIP 2022 កាលពីល្ងាចថ្ងៃទី១៧ កក្កដា នាកីឡដ្ឋាន Rizal Memorial ក្រុងម៉ានីល។ មីយ៉ាន់ម៉ា ប្រជែងបានលេខ៣ ពីវៀតណាម។
|
ក្រុមជម្រើសជាតិនារីមីយ៉ាន់ម៉ា បង្កើតកំណត់ត្រាថ្មីសម្រាប់ប្រវត្តិសាស្ត្រខ្លួន ក្រោយយកឈ្នះវៀតណាម ៤-៣ នាជំនួបលើកទី១២ ប្រទេសហ្វីលីពីន។ ការជួបគ្នា១១លើកកន្លងមក មីយ៉ាន់ម៉ា ពុំដែលឈ្នះវៀតណាមឡើយ ។ នាកីឡដ្ឋានដដែលនេះដែរម្ចាស់ផ្ទះហ្វីលីពីន បើកទំព័រថ្មីក្នុងទឹកដីខ្លួន ដោយបំបាក់ម្ចាស់ជើងឯក៤សម័យថៃក្នុងលទ្ធផល ៣-០ នាជំនួបលើកទី៨រវាងក្រុមទាំងពីរក្នុងព្រឹត្តិការណ៍ AFF WOMEN’S ដែលបានបង្កើតតាំងពីឆ្នាំ២០០២ មក។ នេះក៏ជាលើកទី១ដែរ ដែលម្ចាស់ផ្ទះអាចយកឈ្នះភ្ញៀវបាន។ គួបញ្ជាក់បន្ថែមថា ហ្វីលីពីន គ្រងដំណែងជើងឯក រីឯថៃជើងឯករង មីយ៉ាន់ម៉ាលេខ៣ និងវៀតណាមបានត្រឹមលេខ៤។ កីឡាការិនីហ្វីលីពីន Sarina Bolden ជាអ្នកទាត់បាល់បញ្ចូលទីច្រើនជាងគេដោយមាន ៨គ្រាប់ ខណៈខ្សែប្រយុទ្ធវៀតណាម Hyunh Nhu មាន៧គ្រប់។ សម្រាប់ការប្រកួតពាននេះដែរ មានគ្រាប់បាល់រហូតដល់ទៅ ១០៨គ្រាប់ក្នុង២៩ប្រកួត៕ ហ្វីលីពីន(ក្រហម) អបអរគ្រាប់បាល់ទាត់បញ្ចូលទីក្រុមថៃ(ខៀវ) នាជំនួបវគ្គផ្តាច់ព្រ័ត្រ(រូបពី៖ Phillipine) ហៀក ឆក ហ្វីលីពីន(ក្រហម) អបអរគ្រាប់បាល់ទាត់បញ្ចូលទីក្រុមថៃ(ខៀវ) នាជំនួបវគ្គផ្តាច់ព្រ័ត្រ(រូបពី៖ Phillipine) សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_869.txt
|
រដ្ឋាភិបាលចិន នៅថ្ងៃទី៨ ខែតុលា បង្ហាញអារម្មណ៍ខឹងសម្បារ និងទិតៀនដំណើរទស្សនកិច្ចរបស់សមាជិកព្រឹទ្ធសភាបារាំងមួយក្រុម ទៅកាន់កោះតៃវ៉ាន់ និងហ៊ានហៅកោះនេះថា ជាប្រទេសថែមទៀត។ ដោយចាត់ទុកថា ទស្សនកិច្ចនេះនឹងធ្វើឱ្យប៉ះពាល់ទំនាក់ទំនងទ្វេភាគីរវាងចិន និងបារាំង ក្រុងប៉េកាំងក៏បានស្នើឱ្យបារាំង គោរពអធិបតេយ្យ និងបូរណភាពដែនដីខ្លួនឱ្យបានខ្ជាប់ខ្ជួនផងដែរ។
|
សមាជិកព្រឹទ្ធសភាបារាំងមួយក្រុម ដែលដឹកនាំដោយលោក Alain Richard អតីតរដ្ឋមន្រ្តីការពារជាតិបារាំង និងជាសមាជិកព្រឹទ្ធសភាបារាំងផង បានធ្វើទស្សនកិច្ចនៅតៃវ៉ាន់រយៈពេល ៥ថ្ងៃ ដោយមកដល់ដែនកោះមួយនេះ តាំងពីថ្ងៃទី៦ ខែតុលា។ ក្នុងសុន្ទរកថាមួយ បន្ទាប់ពីជំនួបជាមួយអ្នកស្រី Tsai Ing-wen ប្រធានាធិបតីតៃវ៉ាន់ លោក Richard បានហៅកោះតៃវ៉ាន់ ជាប្រទេសពេញៗមាត់ ដែលការណ៍នេះបានធ្វើឱ្យចិនខឹងសម្បារជាខ្លាំងដែរ។ សម្រាប់ចិន កោះតៃវ៉ាន់ គឺជាអាណាខេត្តមួយរបស់ខ្លួនប៉ុណ្ណោះ ហើយមហាអំណាចនេះថែមទាំងទាមទារឲ្យបណ្តាប្រទេសដទៃគោរពគោលការណ៍ «ចិនតែមួយ» ដែរ។ ជាការឆ្លើយតប អ្នកនាំពាក្យក្រសួងការបរទេសចិន លោក Zhao Lijian បានតបនឹងអតីតរដ្ឋមន្រ្តីការពារជាតិបារាំងថា ពាក្យសម្តីរបស់លោក Richard បានធ្វើឡើងលើសពីផលប្រយោជន៍ផ្ទាល់ខ្លួន និងបំផ្លាញទំនាក់ទំនងរវាងរដ្ឋាភិបាលក្រុងប៉េកាំង និងប៉ារីស។ មន្រ្តីជាន់ខ្ពស់ចិនរូបនេះ ក៏បានបន្តផងដែរថា ការហៅតៃវ៉ាន់ជាប្រទេស គឺខុសនឹងការអនុវត្តអន្តរជាតិ ហើយបារាំងគួរតែគោរពអធិបតេយ្យ និងបូរណភាពដែនដីចិន។ ចំណែកស្ថានទូតចិនប្រចាំនៅទីក្រុងប៉ារីសវិញ បានព្រមានទស្សនកិច្ចរបស់សមាជិកព្រឹទ្ធសភាបារាំង ថា ទង្វើបែបនោះ នឹងបំផ្លាញមុខមាត់របស់បារាំង។ ខុសពីអង់គ្លេស អាមេរិក និងអូស្រ្តាលីជាដើម បារាំង កន្លងមក មិនសូវរិះគន់ចិនប៉ុន្មានឡើយ ទាក់ទិននឹងបញ្ហាហុងកុង ស៊ីនជាំង និងសមុទ្រចិនខាងត្បូង ហើយថែមទាំងស្និទ្ធជាមួយរដ្ឋាភិបាលក្រុងប៉េកាំងថែមទៀត។ ចាប់តាំងពីឡើងកាន់តំណែងជាប្រធានាធិបតី លោក អេម៉ានុយអែល ម៉ាក្រុង បានធ្វើទស្សនកិច្ចចំនួនពីរលើកនៅចិន។ កន្លងទៅ ចិនបានបញ្ជូនយន្តហោះចម្បាំងរបស់ខ្លួនជាច្រើនគ្រឿងឱ្យហោះមកកៀកដែនកោះតៃវ៉ាន់ ដែលធ្វើឱ្យយោធាកោះមួយនេះ បញ្ជូនយន្តហោះខ្លួនទៅព្រមាន និងពង្រាយប្រព័ន្ធខែលការពារមីស៊ីល ដើម្បីតាមដាន ក៏ដូចជាការពារខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8690.txt
|
ខែកក្កដា នេះ បន្ទាប់ពីជំនួបដណ្តើមលេខ៣រវាងមីយ៉ាន់ម៉ា និងវៀតណាម។
|
មីយ៉ាន់ម៉ា បរាជ័យក្រោមថ្វីជើងថៃ ២-០ នាវគ្គពាក់កណ្តាលផ្តាច់ព្រ័ត្រខណៈវៀតណាម ចាញ់ហ្វីលីពីន ០-៤។ ក្រុមទាំងពីរវិលមកជួបគ្នាម្តងទៀតនៅវគ្គផ្តាច់ព្រ័ត្រ ក្រោយមីយ៉ាន់ម៉ា ចាញ់វៀតណាម ០-៤ ក្នុងវគ្គជម្រុះក្នុងពូល។ មុននឹងឡើងមកដល់វគ្គនេះ មីយ៉ាន់ម៉ា បានយកឈ្នះលើទីម័រខាងកើត ៧-០ ឈ្នះកម្ពុជា ៣-០ ឈ្នះឡាវ ៣-១ ចាញ់វៀតណាម ០-៤ និងចាញ់ថៃ០-២ ខណៈវៀតណាម ឈ្នះកម្ពុជា ៣-០ ឈ្នះឡាវ ៥-០ ឈ្នះមីយ៉ាន់ម៉ា៤-០ និងចាញ់ហ្វីលីពីន ០-៤។ ក្រុមបាល់ទាត់នារីកម្ពុជា(អាវខៀវ) ប្រកួតជាមួយវៀតណាម(ក្រហម) ជួបគ្នា១១លើក មីយ៉ាន់ម៉ាពុំទាន់ស្គាល់ពាក្យឈ្នះម្ចាស់ជើងឯក ៣សម័យឡើយ។នេះជាជំនួបលើកទី១២ រវាងក្រុមទាំងពីរក្នុងព្រឹត្តិការណ៍AFF WOMEN’S ដោយ៣ប្រកួតចុងក្រោយ វៀតណាមឈ្នះ ៤-០, ១-០ និង៤-០ ការប្រកួតនឹងចាប់ផ្តើមនៅម៉ោង៣ល្ងាច ថ្ងៃទី១៧ ខែកក្កដា នាកីឡដ្ឋានRizal Memorial ក្រុងម៉ានីល ប្រទេសហ្វីលីពីន។ ឈានដល់ម៉ោង៦និង៣០នាទី នាកីឡដ្ឋានដដែលម្ចាស់ជើងឯក៤សម័យថៃ ត្រូវប៉ះម្ចាស់ផ្ទះហ្វីលីពីនដើម្បីដណ្តើមដំណែងជើងឯកពាន AFF WOMEN’S។ ជួបគ្នា៧លើកម្ចាស់ផ្ទះពុំដែលស្គាល់ពាក្យឈ្នះភ្ញៀវឡើយ។ ៣ប្រកួតចុងក្រោយថៃឈ្នះ ៤-២, ៣-០ និង ១-០។ ៣ប្រកួតចុងក្រោយរបស់ម្ចាស់ផ្ទះ ឈ្នះឥណ្ឌូណេស៊ី ៤-១ ចាញ់ថៃ១-០ និងឈ្នះវៀតណាម ៤-០ ខណៈថៃ៣ប្រកួតកន្លងមក ឈ្នះម៉ាឡេស៊ី ៤-០ ឈ្នះហ្វីលីពីន១-០ និងឈ្នះមីយ៉ាន់ម៉ា ២-០៕ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8691.txt
|
ក្របខណ្ឌ Premier League នឹងត្រូវគ្រប់គ្រងដោយមានប្រធានជាស្ត្រីលើកដំបូង ក្នុងប្រវត្តិសាស្រ្តគឺលោកស្រី Alison Brittain ដែលចូលកាន់កាប់តំណែងកំពូលនេះចាប់ពីឆ្នាំ ២០២៣ តទៅ ក្រោយពេលក្លិបទាំងអស់ បានបោះឆ្នោតគាំទ្រជាឯកច្ឆ័ន្ទ។ នេះបើតាមលីគកំពូលអង់គ្លេស ថ្ងៃទី២៦ ខែកក្កដា។
|
លោកស្រី Brittain គឺជាប្រធាន និងជានាយកប្រតិបត្តិ ក្រុមហ៊ុនបដិសណ្ឋារកិច្ចដ៏ធំជាងគេបង្អស់ប្រចាំអង់គ្លេស Whitbread ។ មិនត្រឹមតែប៉ុណ្ណោះ អ្នកស្រីក៏ជាប្រធានក្រុមហ៊ុនលក់គ្រឿងសង្ហារីមដ៏ធំ ប្រចាំអង់គ្លេស Dunelm។ អនាគតប្រធានថ្មី Premier League រូបនេះនឹងលាលែងពីតំណែងនៅក្រុមហ៊ុន Whitbread នាដើមឆ្នាំ ២០២៣។ លោកស្រីចូលកាន់តំណែងជាប្រធានបណ្ណោះអាសន្ន Premier League ក្រោយពេលលោក Peter McCormick ដែលកាន់តំណែងតពីលោក Gary Hoffman បានលាលែងពីតំណែង បន្ទាប់ពីមានតវ៉ាពីក្លិបផ្សេងៗលើបញ្ហាការកាន់កាប់ក្លិប Newcastle United ពីសំណាក់សម្ព័ន្ធអារ៉ាប៊ីសាអូឌីត។ «ខ្ញុំបានក្លាយជាអ្នកគាំទ្របាល់ទាត់តាំងពីនៅតូច ហើយខ្ញុំក៏ធ្លាប់ស្រមៃថានឹងអាចត្រូវបានតែងតាំងជាប្រធាននៃ Premier League។ វានឹងក្លាយជាឯកសិទ្ធិពិតប្រាកដក្នុងការអភិវឌ្ឍនផែនការសម្រាប់អនាគត និងធ្វើការងារយ៉ាងល្អជាមួយម្ចាស់ភាគហ៊ុនផ្សេងទៀតចំពោះការប្រកួត ដើម្បីធានាបាននូវនិរន្តរភាពនៃភាពជោគជ័យរយៈពេលវែងនៃ Premier League។»។ លោកស្រី Brittain វ័យ៥៧ឆ្នាំនិយាយបែបននេះ។ នាយកប្រតិបត្តិ Premier League លោក Richard Masters បានឱ្យដឹងថា លោករីករាយចំពោះការចូលរួមរបស់លោកស្រី Brittain ព្រោះលោកស្រីបានជះឥទ្ធិពលវិជ្ជមានដល់ស្ថាប័ន ដែលលោកស្រីធ្លាប់បានចូលរួមពីមុនៗមក។ ជាស្រ្តីដែលនឹងកាន់តំណែងលីគកំពូលអង់គ្លេសលើកដំបូង លោកស្រី Alison Brittain ធ្លាប់កាន់តួនាទីជាន់ខ្ពស់មួយនៅក្នុងឧស្សាហកម្មធនាគាអង់គ្លេស ។ មិនត្រឹមប៉ុណ្ណោះលោកស្រីធ្លាប់បម្រើការជានាយកផ្នែកលក់នៃស្ថាប័នហិរញ្ញវត្ថុអង់គ្លេស Lloyds Banking Group និងជានាយកក្រុមប្រឹក្សាធនាគា Santander UK។ គួររំលឹកថា រដូវកាលថ្មី Premier League នឹងចាប់ផ្តើមនៅថ្ងៃទី៦ ខែសីហា ដោយក្រុម Fulham នឹងទទួលស្វាគមន៍នាប្រកួតបើកឆាកទល់ Liverpool ដំបូងគេបង្អស់នៅវេលាម៉ោង ៦:៣០ (ម៉ោងនៅកម្ពុជា)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8692.txt
|
ខ្សែបម្រើសញ្ជាតិព័រទុយហ្គាល់ Bruno Fernandes ថ្ងៃទី២០ ខែកក្កដា បាននិយាយថា រូបគេគាំទ្រយ៉ាងខ្លាំងចំពោះការដាក់វិន័យលើការមិនគោរពពេលវេលារបស់កីឡាករ ពីសំណាក់អ្នកចាត់ការថ្មីលោក Erik ten Hag។ Bruno អះអាងថា កាលពីមុនក្រុមមានការខ្វះខាត និងគ្មានវិន័យត្រឹមត្រូវឡើយ។
|
Manchester United ពីមួយរដូវកាលទៅមួយរដូវកាល មានទម្រង់លេងមិនល្អយ៉ាងខ្លាំង បើគិតចាប់ពីការចាកចេញរបស់ Sir Alex Ferguson រយៈពេល១០ឆ្នាំរួចមក។ ក្រុមបិសាចក្រហមបានខកខានការឈ្នះពានរង្វាន់ Premier League រយៈពេល ១០រដូវកាលមកហើយ ។ ដោយឡែកចាប់តាំងពីឆ្នាំ ២០១៧ មក ក្រុមយក្សអង់គ្លេសមួយនេះ មិនដែលស្គាល់រស់ជាតិលើកពានរង្វាន់ណាមួយម្តងឡើយប្រចាំអង់គ្លេស និងតំបន់អឺរ៉ុប។ រដូវកាល ២០២១-២២ ជារដូវកាលដ៏អាក្រក់បំផុត ដោយ Man United បានបញ្ចប់ចំណាត់ថ្នាក់នៅ Premier League ត្រឹមលេខ៦ ជាមួយពិន្ទុទាបបំផុតក្នុងប្រវត្តិសាស្ត្រមានត្រឹម ៥៨ពិន្ទុ ហើយក្រុមធ្លាក់ទៅលេងពានរង្វាន់ Europa League នៅរដូវកាលក្រោយ។ ក្រុមបិសាចក្រហមត្រូវបានអ្នកវិភាគកីឡាជាច្រើន លើកឡើងថា Man United បានបាត់បង់ទម្រង់លេងជាក្រុម និងជាក្រុមគ្មានវិន័យច្បាស់លាស់។ ចាប់តាំងពីលោក Ten Hag ជាអ្នកចាត់ការថ្មី ជំនួសគ្រូបង្វឹកបណ្តោះអាសន្នលោក Ralf Rangnick មក ក្រុមមានការផ្លាស់ប្ដូរទម្រង់លេងថ្មី។ កីឡាករវ័យ ២៧ឆ្នាំ Bruno ថា អ្នកចាត់ការថ្មីរូបនេះ បានជំរុញឱ្យកីឡាកររៀនគោរពពេលវេលារបស់ក្រុម និងវិន័យតឹងរឹងបំផុត។ «យើងបានបាត់បង់រឿងទាំងនេះមួយរយៈពេលរួមទាំងវិន័យ ព្រោះវាជារឿងដ៏សំខាន់សម្រាប់ក្រុម ហើយវិន័យមិនមែនមានត្រឹមតែអ្វីដែលធ្វើតែពេលប្រកួតឡើយ លើទីលានយើងមានតួនាទីដែលត្រូវធ្វើ វាក៏ដូចជានៅក្រៅទីលានដែរ។ កុំមកយឺតពេលប្រជុំ កុំយឺតពេលហូបអាហារ ទាំងនេះជារឿងដែលសំខាន់បង្អស់ ព្រោះប្រសិនបើអ្នកគ្រប់គ្នាមកទាន់ពេល និងអ្នកខ្លះមកយឺត នោះពួកគេនឹងរងការពិន័យ។»។ Bruno Fernandes បាននិយាយប្រាប់អ្នកកាសែតបែបនេះ ពេលធ្វើដំណើរទៅដល់ទីក្រុង Perth ភាគខាងលិកប្រទេសអូស្ត្រាលី។ សូមជម្រាបថា Manchester United នឹងត្រូវប្រកួតជំនួបមិត្តភាពទេសចរណ៍ទី៤របស់ខ្លួននៅក្នុងទីក្រុង Perth ប្រទេសអូស្តា្រលី ដោយត្រូវជួបតទល់ជាក្រុម Aston Villa ដែលដឹកនាំដោយលោក Steven Gerard នៅថ្ងៃទី២៣ ខែកក្កដាវេលា ម៉ោង ៥:៤៥ ល្ងាច (ម៉ោងនៅកម្ពុជា) នាកីឡដ្ឋាន Optus Stadium៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8693.txt
|
ខ្សែប្រយុទ្ធសញ្ជាតិស៊ុយអែត Zlatan Ibrahimovic នឹងបន្តលេងនៅក្លិបម្ចាស់ជើងឯក Serie A រដូវកាល ២០២១-២២ មួយរដូវកាលបន្ថែមទៀត រហូតដល់វ័យ ៤១ឆ្នាំ ក្រោយពេលយល់ព្រមលើសំណើបន្តកិច្ចសន្យា១ឆ្នាំទៀត។ បើតាមក្លិប AC Milan ថ្ងៃទី១៨ ខែកក្កដា។
|
កីឡាករដែលមានវ័យ ៤០ឆ្នាំរូបនេះ បានវិលត្រលប់ទៅកាន់ទឹកដី San Siro Stadium កាលពីខែធ្នូ ឆ្នាំ ២០១៩ ក្រោយពេលចាកចេញពីក្លិប LA Galaxy នៅលីគកំពូលអាម៉េរិក Major League Soccer។ Zlatan បានរួមចំណែកជួយក្រុមមួយនេះ លើកពានរង្វាន់លីគកំពូលអ៊ីតាលី លើកដំបូងរបស់ខ្លួន ក្នុងរយៈពេល ១១ឆ្នាំ ។ AC Milan ឈ្នះពានរង្វាន់ Serie A រដូវកាល ២០២១-២២។ ដោយសាររងរបួស Zlatan Ibrahimovic កាលពីរដូវកាលមុន បានបង្ហាញខ្លួនឱ្យក្រុមបានត្រឹមតែ ១២ប្រកួតប៉ុណ្ណោះ ដោយរកបាន៨គ្រាប់ឱ្យក្រុម ។ ប៉ុន្តែកីឡាករនៅតំបន់ប្រយុទ្ធជួរមុខ រួមមាន Rafael Leao និង Olivier Giroud រកបាន ១៤គ្រាប់ស្មើគ្នា ជំនួស Zlatan ក្នុងការត្រួសត្រាយផ្លូវ ដល់ការលើកពាន។ «AC Milan ពិតជាមានកិត្តិយសក្នុងការប្រកាសការចុះកិច្ចសន្យាថ្មីរបស់ Zlatan Ibrahimovic រហូតដល់ថ្ងៃ៣០ ខែមិថុនា ឆ្នាំ ២០២៣។ ខ្សែប្រយុទ្ធសញ្ជាតិស៊ុយអែតរូបនេះ នឹងបន្តប្រើប្រាស់អាវលេខ១១ ប្រចាំក្រុមដដែល។»។ ក្លិប AC Milan ប្រកាសបែបនេះ ក្នុងសេចក្តីថ្លែងការណ៍ដ៏ខ្លីមួយ។ យ៉ាងណាមិញព័ត៌មានផ្សេងនៃកិច្ចសន្យា មិនត្រូវបានបង្ហាញឡើយ ។ ប៉ុន្តែបើតាមប្រភពជិតស្និតនៃក្លិបអ៊ីតាលីមួយនេះ បានបង្ហើបថា Zlatan យល់ព្រមការកាត់បន្ថយតម្លៃពលកម្មដែលរូបគេទទួលបាន ដើម្បីអាចបន្តលេងរហូតដល់ឆ្នាំ ២០២៣ បាន។ Zlatan ត្រូវបានក្លិបរំពឹងថា នឹងត្រលប់ជួយក្រុមវិញនៅក្នុងខែមករា ដើមឆ្នាំ ២០២៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8694.txt
|
ខ្សែប្រយុទ្ធ Romelu Lukaku ថ្ងៃទី១៤ ខែកក្កដា បានអះអាងនៅពេលបង្ហាញខ្លួនឡើងវិញឱ្យក្លិប Inter Milan ដោយលើកឡើងថា ការចាកចេញពីក្រុមយក្សអ៊ីតាលីវិលត្រលប់ទៅកាន់ Chelsea រដូវកាលមុន គឺជាកំហុសដ៏ធំ។
|
«ក្លិបមួយនៅពេលនេះ តើអ្នកដឹងទេខ្ញុំបានចាកចេញ ហើយវាបានក្លាយជាកំហុសដ៏ធំ។ អ្វីដែលយើងបានធ្វើនៅទីនេះ ទាំងក្នុងបន្ទប់ផ្លាស់សម្លៀកបំបាក់ នៅលើទីលាន ទីនេះពិតជាមានទំនាក់ទំនងល្អខ្លាំងណាស់ ហើយពិតជាសំខាន់ដល់ខ្ញុំ ។ ទីនេះគឺសុទ្ធសឹងតែជាមនុស្សដ៏ត្រឹមត្រូវដល់រូបខ្ញុំ យើងលេងនៅទីនេះជាក្រុមតែមួយចិត្តតែមួយ។»។ Lukaku បាននិយាយបែបនេះអំឡុងពេលបង្ហាញខ្លួន។ Lukaku វ័យ ២៩ឆ្នាំ ក្រោយពេលផ្ទេរពីក្រុម Manchester United ទៅកាន់ Inter Milan ក្នុងរដូវកាល ២០១៩-២០ និង ២០២០-២១ រូបគេបានជួយក្រុមអ៊ីតាលីឈ្នះពានរង្វាន់ Serie A ដោយការរកបានគ្រាប់បាល់ចំនួន ៦៤គ្រាប់ពីការបង្ហាញខ្លួនចំនួន ៩៥ប្រកួត ក្នុងចំណោម២រដូវកាលនេះ។ ក្រោយពេលបង្ហាញទម្រង់លេងល្អខ្លាំងនៅអ៊ីតាលី ក្លិប Chelsea ដែលជាក្លិបចាស់របស់គេ បានសម្លឹងឃើញរូបគេម្តងទៀត ហើយក៏បាននាំគេនេះមកកាន់ទឹកដី Stamford Bridge វិញក្នុងរដូវកាល ២០២១-២២។ Romelu Lukaku បានវិលត្រលប់ទៅ Chelsea ក្នុងតម្លៃ ១០៨លានដុល្លារ ដែលជាកំណត់ត្រាក្លិបនៅអង់គ្លេសមួយនេះ។ ខ្សែប្រយុទ្ធសញ្ជាតិបែលហ្សិកវិលត្រលប់ទៅ Premier League ដោយការខកចិត្ត ដោយពិបាកក្នុងការស្វែងរកកៅអី ១១នាក់ដំបូងក្រោមការដឹកនាំរបស់ Thomas Tuchel និងការស្វែងរកគ្រាប់បញ្ចូលទីមិនដូចកាលលេងនៅអ៊ីតាលី។ Lukaku រកបានត្រឹមតែ ៨គ្រាប់ប៉ុណ្ណោះពីការបង្ហាញខ្លួនត្រឹមតែ ២៦ប្រកួត។ ចំណែកឯលោក Tuchel ក៏បានឆ្លើយតបទាក់ទងនឹងរឿង Lukaku ប្រាប់ទៅកាន់ទូរទស្សន៍ Sky Sports ក្រោយពេលរូបគេបានវិលត្រលប់ទៅកាន់ក្លិប Inter Milan ថា Lukaku អាចមិនត្រលប់មក Chelsea វិញឡើយបន្ទាប់ពីពេលខ្ចីជើងរួច។ មិនត្រឹមតែប៉ុណ្ណោះគ្រូបង្វឹកវ័យ ៤៨ឆ្នាំរូបនេះ ក៏បានបញ្ជាក់បន្ថែមថា ការចាកចេញរបស់ខ្សែប្រយុទ្ធវ័យ ២៩ឆ្នាំនេះ ទទួលបានការអនុញ្ញាតពីសំណាក់ម្ចាស់ក្លិបថ្មីផ្ទាល់ ស្របតាមអ្វីដែល Lukaku ចង់បាន។ Chelsea ទើបតែទទួលបានខ្សែប្រយុទ្ធថ្មីគឺ Raheem Sterling ពីក្រុមមេឃខៀវ Manchester City ជំនួស Romelu Lukaku នៅតំបន់ប្រយុទ្ធ នៅរដូវកាលក្រោយ ប្រសិនបើគ្មានកីឡាករចំណូលថ្មីបន្ថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8695.txt
|
លេងបានមួយប្រកួតឱ្យ Juventus ខ្សែបម្រើ Paul Pogba ត្រូវបានក្លិបនៅថ្ងៃទី២៥ ខែកក្កដា ប្រកាសថា នឹងអវត្តមាន នាជំនួបមិត្តភាពទល់ក្រុម Barcelona នាទីក្រុងដាឡាស ក្នុងរដ្ឋតិចសាស់ ដោយសារតែរងរបួសជង្គង់អំឡុងហ្វឹកហាត់។
|
ក្លិបយក្សអ៊ីតាលីមួយនេះ មិនបានបញ្ជាក់អំពីពេលវេលានៃការជាពីរបួសរបស់ Pogba បានឡើយ ប៉ុន្តែក្លិបបានអះអាងបន្ថែមថា ខ្សែបម្រើវ័យ ២៩ឆ្នាំ នឹងជួបក្រុមគ្រូពេទ្យបច្ចេកទេស ដើម្បីតាមដានលើបញ្ហារបួសក្នុងពេលឆាប់ និងទទួលការព្យាបាល។ «ក្រោយពេលទទួលបានការពន្យល់ចំពោះការឈឺចុកចាប់លើជង្គង់ខាងស្តាំ Paul Pogba បានទទួលការពិនិត្យដោយឆ្លុះកាំរស្មី ដោយលទ្ធផលបង្ហាញថាមានដំបៅក្នុងសរសៃរពួក្រោយ ឬ (Meniscus Injury)។»។ បើតាមសេចក្តីថ្លែងការណ៍ក្លិប Juventus។ កីឡាករជម្រើសជាតិបារាំងរូបនេះ ទើបចាកចេញពីក្រុម Manchester United ក្រោយរួមរស់រយៈពេល ៦ឆ្នាំ ហើយបានវិលត្រលប់ចូលរួមជាមួយក្រុម Juventus ក្នុងនាមកីឡាករគ្មានតម្លៃខ្លួន។ ខ្សែបម្រើវ័យ ២៩ឆ្នាំនឹងអាចអវត្តមាននៅប្រកួតដំបូងរបស់ក្លិបសេះបង្កង់។ Juventus នឹងទទួលស្វាគមន៍ក្រុម Sassuolo នៅថ្ងៃទី១៥ ខែសីហា នៃជំនួបបើកឆាកសម្រាប់ពានរង្វាន់លីគកំពូលអ៊ីតាលី Serie A៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8696.txt
|
ចិននឹងរៀបចំធ្វើម្ចាស់ផ្ទះព្រឹត្តិការណ៍កីឡាអាស៊ី Asian Games 2022 នៅឆ្នាំ ២០២៣ នៅទីក្រុងហាងចូវ បន្ទាប់ពីពន្យារពេលគ្មានកំណត់ ដោយសារវិបត្តិកូវីដ-១៩។ នេះបើតាមការអះអាងរបស់អ្នករៀបចំនៅថ្ងៃទី១៩ ខែកក្កដា។
|
បើតាមការផ្សាយរបស់ទីភ្នាក់ងារព័ត៌មាន AFP ក្រុមប្រឹក្សាអូឡាំពិកអាស៊ី (OCA) ប្រកាសថា Asian Games នឹងដំណើរការចាប់ពីថ្ងៃទី២៣ ខែកញ្ញា ដល់ថ្ងៃទី៨ ខែតុលា ឆ្នាំ២០២៣។ ដើមឡើយ ព្រឹត្តិការណ៍កីឡាអាស៊ីលើកទី១៩ ដែលធ្វើឡើងនៅក្រុងហាងចូវ ត្រូវធ្វើនៅថ្ងៃទី១០ រហូតដល់ ២៥ ខែកញ្ញាឆ្នាំ២០២២ ប៉ុន្តែត្រូវផ្អាកទៅវិញ ដ្បិតជំងឺឆ្លងកូវីដ-១៩ នៅរាលដាលខ្លាំងនៅឡើយ។ ក្រុងហាងចូវ មានចម្ងាយពីទីក្រុងសៀងហៃដែលផ្ទុះជំងឺខ្លាំងឡើងវិញត្រឹម២០០គីឡូម៉ែត្រ ហើយត្រូវបិទខ្ទប់រយៈពេលជាច្រើនខែនៅដើមឆ្នាំ២០២២ ដើម្បីការពារមិនឱ្យកូវីដ-១៩រាលដាលខ្លាំងថែមទៀត។ OCA បញ្ជាក់ជុំវិញការសម្រេចចិត្តរៀបចំ Asian Games នៅចន្លោះខែកញ្ញា និងតុលាឆ្នាំ២០២៣ ព្រោះដើម្បីជៀសវាងប៉ះពាល់ជាមួយព្រឹត្តិការណ៍កីឡាអន្តរជាតិសំខាន់ៗផ្សេងទៀត។ Asian Games ដែលជាធម្មតាមានអត្តពលិកជាងមួយម៉ឺននាក់ក្នុងតំបន់អាស៊ីចូលរួម ជឿជាក់ថានឹងដំណើរការរលូន ស្របពេលម្ចាស់ផ្ទះចិនប្តេជ្ញាចិត្តក្នុងការលុបបំបាត់ការរីករាលដាលកូវីដ-១៩ ក្នុងស្រុកតាមរយៈការបិទខ្ទប់ប្រទេសនេះ។ មួយវិញទៀត ក្រុងហាងចូវ ដែលមានប្រជាជនប្រមានជាង១២លាននាក់ស្ថិតនៅភាគខាងកើតប្រទេសចិន បានសាងសង់ទីកន្លែងប្រកួតដល់ទៅ ៥៦ សម្រាប់ព្រឹត្តិការណ៍កីឡាអាស៊ី Asian Games និង Asian Para Games 2022 នេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8697.txt
|
លោក Erik ten Hag ថ្ងៃទី១៨ ខែកក្កដា បាននិយាយថា Harry Maguire គួរតែបង្ហាញថារូបគេជាកីឡាករម្នាក់ដែលមានសមត្ថភាពខ្ពស់ និងទម្រង់លេងល្អ ដើម្បីប្រជែងកៅអីជម្រើស ១១នាក់ដំបូងក្នុងក្រុម និងជាបេះដូងនៃតំបន់ការពាររបស់ Manchester United។
|
កាលពីរដូវកាលឆ្នាំ ២០២១-២២ Maguire ក្លាយជាកីឡាករមួយរូប ដែលរងការរិះគន់យ៉ាងខ្លាំង ទាំងក្នុងទីលាន និងក្រៅទីលាន ព្រោះមានទម្រង់លេងមិនល្អ។ ក្នុងនោះក៏មានមតិផ្សេងៗគ្នាពីសំណាក់អ្នកគាំទ្រ Man United បានលើកឡើងស្នើក្លិបឱ្យផ្លាស់ប្តូរតំណែងប្រធានក្រុមរបស់គេ ឱ្យទៅអ្នកចាំទី David de Gea ឬក៏ Cristiano Ronaldo។ ទោះបែបនេះក្តី លោក Ten Hag បានការពារខ្សែការពារសញ្ជាតិអង់គ្លេសរូបនេះ ដោយបាននិយាយក្នុងសន្និសីទកាសែតមុនការប្រកួតមិត្តភាពនៅប្រទេសថៃថា Maguire នៅតែសាកសមជាប្រធានក្រុមបិសាចក្រហម។ នាពេលថ្មីៗនេះទៀតសោត Man United ទើបតែប្រកាសជាផ្លូវការក្នុងការចុះកិច្ចសន្យាក្នុងតម្លៃ ៦៧លានអឺរ៉ូ (៦៧.៨លានដុល្លារ) ជាមួយកីឡាករចំណូលថ្មីជាខ្សែការពារ Lisandro Martinez ពីក្រុម Ajax Amsterdam។ Martinez ធ្លាប់ជាកូនក្រុមរបស់លោក Ten Hag អំឡុងលោកដឹកនាំ Ajax មុនផ្លាស់មកដឹកនាំ Man United ហើយរូបគេជាខ្សែការពារកំពូលទី៥ ប្រចាំនៅក្លិបយក្សអង់គ្លេសមួយនេះ។ ទន្ទឹមនឹងការពារតួនាទី Maguire ហើយនោះ អ្នកចាត់ការហូឡង់នេះ ក៏បានព្រមានថា លោកមិនធានាឡើយចំពោះ Maguire នៅជម្រើសដំបូងសម្រាប់រដូវកាលថ្មី។ «យើងមានខ្សែការពារគោលដ៏ល្អ ហើយ Harry គឺជាម្នាក់ក្នុងចំណោមនោះ គេអាចលេងបានទាំងទីតាំងស្តាំនិងឆ្វេងបាន។ គេអាចបង្ហាញទម្រង់ដ៏ល្អកាលពេលកន្លងទៅ ដូច្នេះគេក៏អាចបង្ហាញទម្រង់ល្អបន្តទៀតនាពេលបច្ចុប្បន្ននិងពេលអនាគត។ ប៉ុន្តែក្នុងនោះក៏ Harry មានការប្រកួតប្រជែងដ៏ខ្លាំងដែលជាអ្វី Man United ត្រូវការសម្រាប់តំណែងស្ថិតនៅតំបន់ការពារនេះ។»។ លោក Ten Hag និយាយបែបនេះក្នុងសន្និសីទកាសែតក្នុងទីក្រុងម៊ែលបន។ អ្នកចាត់ការវ័យ ៥២ឆ្នាំ ក៏បានអះអាងបន្ថែមថា លោកនឹងជួយគាំទ្រដល់ Maguire គ្រប់កាលៈទេសៈទាំងអស់ ដោយការផ្តល់ទំនុកចិត្តដល់ខ្សែការពាររូបនេះ។ ក្រោយចុះកិច្ចសន្យាជាមួយ Lisandro Martinez រួចមកលោក Ten Hag បានបង្ហាញឱ្យអ្នកគាំទ្រដឹងថាប្រព័ន្ធការពាររបស់ក្រុមបិសាចក្រហមហាក់នៅមានគម្រិតនៅឡើយ បើទោះបីមានកីឡាករលំដាប់កំពូលៗច្រើនរូបដូចជា Victor Lindelof, Rafale Varane, Eric Baily និង Harry Maguire រួចហើយក្តី។ សូមជម្រាបថា Man United ត្រូវប្រកួតមិត្តភាពទល់ក្រុម Crystal Palace ថ្ងៃទី១៩ ខែកក្កដា វេលាម៉ោង ៥:១០នាទីល្ងាច(ម៉ោងនៅកម្ពុជា) និងជួប Aston Villa នៅ៤ថ្ងៃបន្ទាប់នៅក្នុងទីក្រុងម៊ែលបន ប្រទេសអូស្ត្រាលីដដែល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8698.txt
|
អ្នកចាត់ការ Liverpool លោក Jurgen Klopp ថ្ងៃទី២១ ខែកក្កដា និយាយថា ជំនួបទល់ក្រុម RB Leipzig ជារាត្រីដ៏អស្ចារ្យបំផុតមួយសម្រាប់ខ្សែប្រយុទ្ធចំណូលថ្មី Darwin Nunez និងជាការឆ្លើយតបដ៏សក្ដិសមចំពោះពាក្យរិះគន់។ Nunez ស៊ុតបាន ៤គ្រាប់ ជួយក្រុមហង្សក្រហមឈ្នះការប្រកួតមិត្តភាពដោយលទ្ធផល ៥-០ នៅទឹកដីអាល្លឺម៉ង់។
|
៥គ្រាប់របស់ Liverpool ធ្វើបានដោយខ្សែប្រយុទ្ធ Mohamed Salah នៅនាទី៨ និងខ្សែប្រយុទ្ធសញ្ជាតិអ៊ុយរូហ្គាយ Darwin Nunez ដែលប្តូរចូលក្នុងវគ្គទីពីរនៅនាទី៤៨, ៥១, ៦៨ និងនាទី៩០។ នេះជាប្រកួតមិត្តភាពលើកទីបីរបស់ហង្សក្រហម។ ចាប់តាំងចូលរួមក្រុមហង្សក្រហមក្នុងតម្លៃខ្លួន១០៥លានដុល្លារ នេះក៏ជាការស៊ុតចូលដល់ទៅ៤គ្រាប់លើកដំបូងរបស់ Darwin Nunez ដែរ។ នាសន្និសីតកាសែតក្រោយការប្រកួត លោក Klopp និយាយថា លោករីករាយដែលបានឃើញកីឡាករចំណូលថ្មីរូបនេះ បង្ហាញទម្រង់លេងបានល្អ ហើយជាពេលដ៏ល្អដែលឆ្លើយតបចំពោះពាក្យសម្តីអ្នករិះគន់។ «នៅពេលយើងមានភាពរអាក់រអួលបន្តិចបន្តួច យើងក៏ត្រូវការសម្រាក ដកដង្ហើមវែងៗនិងបន្តការប្រកួតបន្តទៀត គឺដូចពេលនេះអ៊ីចឹងយើងត្រូវការធ្វើការងារធ្ងន់ ព្រមទាំងពេលវេលាបន្ថែមដើម្បីសម្រេចគោលដៅ តែនេះជាប្រកួតត្រៀមបើករដូវកាលប៉ុណ្ណោះ។ ការរកបានគ្រាប់បាល់គឺជាវិធីសាស្ត្រដ៏ល្អដើម្បីបញ្ឈប់ការជជែកវែកញែករបស់អ្នករិះគន់ និងអ្នកវិភាគនានា។ »។ លោក Klopp និយាយបែបនេះ។ សូមជម្រាបថា Liverpool នឹងបន្តការប្រកួតបន្ទាប់របស់ខ្លួនទល់ក្រុម FC Salzburg នៅថ្ងៃទី២៧ ខែកក្កដា ក្នុងទឹកដីប្រទេសអាល្លឺម៉ង់ដដែល មុនពេលធ្វើដំណើរត្រលប់ទៅទឹកដីអង់គ្លេសវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8699.txt
|
រដូវកាលថ្មីនៃ Premier League និង រដូវកាលបើកការប្រកួតឡើងវិញ នៃលីគកំពូលនានារបស់អង់គ្លេស កំពុងតែខិតជិតមកដល់ ។ ជាទម្លាប់និងជាវប្បធម៍អ្នកគាំទ្រនៅអង់គ្លេស ពួកគេតែងតែស្វែងរកទិញអាវថ្មីរបស់ក្រុមនីមួយៗដែលគេពេញចិត្ត។ ប៉ុន្តែតាមហាងលក់សម្ភារៈរបស់ក្លិបជាច្រើនមិនមានអាវថ្មីលក់ឡើយ។
|
ដើមរដូវកាល ២០២២-២៣ Premier League បានផ្ដល់ការខកចិត្តមួយសម្រាប់អ្នកគាំទ្រ ព្រោះតែសម្ភារៈដែលជាតម្រូវការដូចជាអាវក្រុមថ្មីទាំងអស់ កំពុងតែជាបញ្ហាចោទ ដោយនៅតាមក្លិបភាគច្រើនទូទាំងលីគទាំង៤ របស់អង់គ្លេស មិនទាន់មានផលិតផលថ្មីសម្រាប់លក់នៅឡើយ។ បើតាមរបាយការណ៍កាសែត BBC Sports ឱ្យដឹងថា មានក្លិបចំនួន៤៤ ប៉ុណ្ណោះក្នុងចំណោម ៩២ក្លិបនៅលីគកំពូលទាំង៤ អង់គ្លេស ដែលមានសម្ភារៈប្រើប្រាស់គ្រប់គ្រាន់ទាំងអាវក្នុងទឹកដី និងក្រៅទឹកដី ខណៈ ១៩ក្លិបគឺគ្មានសម្ភារៈថ្មីទាល់តែសោះ និង ២៩ក្លិបផ្សេងទៀតមានអាវថ្មីសម្រាប់លក់បង្គួរ។ ក្លិប Leeds United របស់ Premier League ក៏ជាក្លិបមួយដែលកំពុងតែខ្វះខាតអាវថ្មីសម្រាប់លក់ ដែលជាដៃគូសហការជាមួយក្រុមហ៊ុនសម្ភារៈកីឡាដ៏ធំប្រចាំពិភពលោក Adidas។ កាលពីខែមិថុនា Adidas បានចេញសេចក្តីប្រកាស សុំទោសអ្នកគាំទ្រ Leeds ពីការយឺតយ៉ាវនៃបោះពុម្ភអាវថ្មី ។ ក្រុមហ៊ុនដ៏ធំមួយនេះលើកឡើងថា«ក្រុមហ៊ុនជួបបញ្ហាប្រឈម និងបញ្ហាការដឹកជញ្ជូនដែលមិនធ្លាប់មានពីមុនមក។»។ បើតាមការបញ្ជាក់ក្លិប Leeds United លើគេហទំព័រផ្លូវការ អាវថ្មីសម្រាប់លក់ឱ្យអ្នកគាំទ្រនឹងមានលក់ក្នុងពាក់កណ្តាលខែសីហា ពោលគឺក្រោយការប្រកួតសប្តាហ៍ទី៣ នៃ Premier League។ ដោយឡែកក្លិប Stockport County ស្ថិតនៅលីគទី២ អង់គ្លេសក៏ជាក្លិបកំពុងតែជួបបញ្ហាប្រឈមខ្លាំងមួយ ដោយក្លិបគ្មានអាវថ្មីសម្រាប់ប្រកួតរដូវកាលថ្មី ដោយសារតែបញ្ហាការដឹកជញ្ជូនពីក្រុមហ៊ុនសម្ភារៈ Puma ដែលជាដៃគូសហការបានធ្វើឱ្យបាត់សម្ភារៈ។ ក្លិបStockport County នឹងជួបតទល់ជាមួយក្រុម Barrow AFC ជំនួបបើកឆាកនៅថ្ងៃទី៣០ ខែកក្កដា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_87.txt
|
អ្នកសារព័ត៌មាន AP ត្រូវបានហាមឃាត់មិនឱ្យចូលរួមក្នុងពិធីចុះហត្ថលេខាលើបទបញ្ជាប្រតិបត្តិរបស់ប្រធានាធិបតី លោក ដូណាល់ ត្រាំ ដោយសារតែកាសែតមួយនេះនៅតែប្រើ «ឈូងសមុទ្រម៉ិកស៊ិក» ជំនួសឱ្យ «ឈូងសមុទ្រអាម៉េរិក»។
|
អត្ថបទទាក់ទង Google ប្តូរឈ្មោះ«ឈូងសមុទ្រម៉ិកស៊ិក»ទៅជា«ឈូងសមុទ្រអាម៉េរិក»នៅលើផែនទី ទីភ្នាក់ងារសារព័ត៌មានអាម៉េរិក AP បានលើកឡើងនៅថ្ងៃទី១១ ខែកុម្ភៈថា ខ្លួនបានទទួលការជូនដំណឹងពីសេតវិមានថា នឹងហាមឃាត់មិនឱ្យចូលក្នុងការិយាល័យ Oval ប្រសិនបើមិនកែសម្រួលខ្លឹមសារអត្ថបទ ដោយផ្អែកលើបទបញ្ជាប្រតិបត្តិរបស់ប្រធានាធិបតី ដូណាល់ ត្រាំ ដើម្បីប្តូរឈ្មោះ«ឈូងសមុទ្រម៉ិកស៊ិក»ទៅជា»ឈូងសមុទ្រអាមេរិក»។ ក្រោយមក អ្នកយកព័ត៌មាន AP ត្រូវបានហាមឃាត់មិនឱ្យចូលរួមក្នុងពិធីចុះហត្ថលេខាលើបទបញ្ជាប្រតិបត្តិរបស់លោក ត្រាំ នៅក្នុងការិយាល័យ Oval របស់សេតវិមាន នៅថ្ងៃដដែលនោះ។ លោកស្រី Julie Pace និពន្ធនាយក AP បានឲ្យដឹងថា ៖« វាជាការគួរឱ្យព្រួយបារម្ភដែលរដ្ឋបាល ត្រាំ កំពុងដាក់ទណ្ឌកម្ម AP ។ ការហាមឃាត់យើងពីការិយាល័យ Oval មិនត្រឹមតែដាក់កម្រិតយ៉ាងធ្ងន់ធ្ងរដល់សាធារណជនក្នុងការទទួលបានព័ត៌មានឯករាជ្យប៉ុណ្ណោះទេ ប៉ុន្តែថែមទាំងបំពានលើវិសោធនកម្មទីមួយ»។ សមាគមអ្នកឆ្លើយឆ្លងព័ត៌មានសេតវិមានបានរិះគន់ចំណាត់ការហាមឃាត់អ្នកយកព័ត៌មាន AP ថា «មិនអាចទទួលយកបាន»។ យ៉ាងណាមិញ សេតវិមានមិនទាន់មានការឆ្លើយតបចំពោះរឿងហេតុដែលកើតឡើងនេះនៅឡើយទេ។ សារព័ត៌មាន AP កន្លងមកធ្លាប់អះអាងថា ខ្លួននឹងមិនប្រើពាក្យ«ឈូងសមុទ្រអាម៉េរិក» ក្រោមក្រិត្យរបស់លោក ត្រាំ ទេ ព្រោះតំបន់នេះត្រូវបានគេហៅថា«ឈូងសមុទ្រម៉ិកស៊ិក»អស់រយៈពេលជាង ៤០០ឆ្នាំមកហើយ ហើយប្រទេស និងអង្គការអន្តរជាតិមិនបានទទួលស្គាល់ឈ្មោះថ្មីនេះដែរ។ ទាក់ទងនឹងការផ្លាស់ប្តូរឈ្មោះ Denali នៅអាឡាស្កា ដែលជាភ្នំខ្ពស់បំផុតនៅអាម៉េរិកខាងជើង ទៅជាភ្នំ McKinley នោះ AP នឹងប្រើឈ្មោះថ្មីនេះ ព្រោះតំបន់នេះជាទឹកដីអាម៉េរិកទាំងស្រុង ហើយលោក ត្រាំ មានសិទ្ធិសម្រេចចិត្ត។ ឈូងសមុទ្រម៉ិកស៊ិក ជាតំបន់ផ្ទៃធំជាងគេទី៩ នៅលើពិភពលោក ដែលមានព្រំប្រទល់ជាប់អាម៉េរិក ម៉ិកស៊ិក និងគុយបា។ លោក ត្រាំ បានបញ្ជាឱ្យប្តូរឈ្មោះកន្លែងនេះនៅថ្ងៃចូលកាន់តំណែងដូចដែលបានសន្យាអំឡុងពេលឃោសនាបោះឆ្នោតរបស់លោក។ អ្នកជំនាញសង្កត់ធ្ងន់ថា ការប្តូរឈ្មោះនេះអនុវត្តតែក្នុងទឹកដីអាម៉េរិកប៉ុណ្ណោះ ប្រទេសដទៃមិនត្រូវទទួលស្គាល់ និងប្តូរឈ្មោះនោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_870.txt
|
អ្នកនាំពាក្យក្រសួងការបរទេសចិន Wang Wenbin នៅថ្ងៃទី២២ ខែតុលា បានហៅទំនាក់ទំនងចិន និងរុស្ស៊ីមានលើសពីសម្ព័ន្ធមិត្ត។ បើតាមលោក Wang ចិន និងរុស្ស៊ី បានចាប់ដៃគ្នាជាច្រើនឆ្នាំក្នុងនាមជាអ្នកជិតខាងល្អ និងផ្ដល់ប្រយោជន៍ឱ្យគ្នាទៅវិញទៅមក ហើយភាពជាដៃគូរវាងមហាអំណាចទាំងពីរ ក៏មិនមែនដើម្បីប្រឆាំងប្រទេសទីបីដែរ។
|
នាសន្និសីទសារព័ត៌មានប្រចាំថ្ងៃទី២២ ខែតុលា លោក Wang Wenbin អ្នកនាំពាក្យក្រសួងការបរទេសចិន ត្រូវបានចោទសួរដោយអ្នកកាសែតនៃទីភ្នាក់ងារព័ត៌មានរុស្ស៊ី Tass ពីការអធិប្បាយរបស់ប្រធានាធិបតី វ្ល៉ាឌីមៀ ពូទីន លើទំនាក់ទំនងចិន និងរុស្ស៊ី។ ពីវេទិកាជជែកនៅថ្ងៃទី២១ ខែតុលា លោក ពូទីន និយាយថា ខុសពីណាតូ រុស្ស៊ី និងចិន មិនបានបង្កើតសម្ព័ន្ធភាពយោធា ឬប្លុកយោធាឡើយ។ ជាការឆ្លើយតប លោក Wang បានលើកឡើងពីសមិទ្ធផលពីរទសវត្សរ៍ក្នុងទំនាក់ទំនងចិន និងរុស្ស៊ី។ មន្ត្រីក្រសួងការបរទេសចិនបញ្ជាក់ថា ទំនាក់ទំនងចិន និងរុស្ស៊ីធ្វើការរួមគ្នាដើម្បីអភិវឌ្ឍភាពជាអ្នកជិតខាងល្អនៅរយៈពេលវែង និងទំនាក់ទំនងដែលផ្ដល់ប្រយោជន៍ទៅមក ដោយផ្អែកលើគោលការណ៍មិនចងសម្ព័ន្ធភាព មិនប្រឈមមុខ និងមិនសំដៅប្រទេសទីបី ព្រមទាំងបានជំរុញសន្តិភាព និងការអភិវឌ្ឍសាកលលោក។ «ចិន និងរុស្ស៊ីមិនមែនជាសម្ព័ន្ធមិត្ត តែជិតស្និទ្ធជាងសម្ព័ន្ធមិត្ត។» អ្នកនាំពាក្យក្រសួងការបរទេសចិនសង្កត់ធ្ងន់បែបនេះ មុនបន្តថា ចិន ត្រៀមខ្លួនជាស្រេចដើម្បីចាប់ដៃរុស្ស៊ី និងសហគមន៍អន្តរជាតិក្នុងការជំរុញកិច្ចសហប្រតិបត្តិការឈ្នះឈ្នះ និងទំនាក់ទំនងអន្តរជាតិថ្មីដែលផ្អែកលើគោលការណ៍សមធម៌ និងយុត្តិធម៌ផងដែរ។ សូមបញ្ជាក់ថា ឆ្នាំ២០២១ ជាខួបទី២០ នៃសន្ធិសញ្ញាភាពជាអ្នកខាងល្អ និងកិច្ចសហប្រតិបត្តិល្អរវាងចិន និងរុស្ស៊ី។ ទំនាក់ទំនងរវាងអំណាចទាំងពីរ ត្រូវបានមើលឃើញថា ខិតជិតគ្នាខ្លាំង ស្របពេលកំពុងប្រឈមមុខគ្នាជាមួយលោកខាងលិចដូចគ្នា។ រុស្ស៊ីប្រឈមមុខជាមួយអាម៉េរិក និងអឺរ៉ុបលើបញ្ហាអ៊ុយក្រែន និងការលួចស៊ើបការណ៍ ចំណែកចិនមានបញ្ហាចម្បងជាមួយអាម៉េរិកលើរឿងជាច្រើនដូចជាសិទ្ធិមនុស្ស ពាណិជ្ជកម្ម និងបញ្ហាសមុទ្រចិនខាងត្បូងជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8700.txt
|
Shakhtar Donetsk ក្លិបកីឡាបាល់ទាត់នៃលីគកំពូលអ៊ុយក្រែន (UPL) ទារសំណង ៥០ លានដុល្លារពីសហព័ន្ធកីឡាបាល់ទាត់អន្តរជាតិ (FIFA) ក្រោយមិនអាចទិញលក់កីឡាករបានដោយសារសង្ក្រាមរុស្ស៊ី និងអ៊ុយក្រែន។
|
ការទាមទារសំណងរបស់ Shakhtar កើតឡើងដោយសារ កាលពីខែមិថុនា FIFA បានសម្រេចឱ្យកីឡាករបរទេសដែលប្រកបអាជីពនៅលីគអ៊ុយក្រែនអាចផ្អាកកិច្ចសន្យារបស់ពួកគេជាមួយក្លិបបាន បន្ទាប់ពីការឈ្លានពានរបស់រុស្ស៊ីលើអ៊ុយក្រែន។ ការសម្រេចរបស់ FIFA នៅកាលនោះ ក៏ត្រូវបានក្លិបនៅ UPL ប្តឹងទៅតុលាការអាជ្ញាកណ្តាលសម្រាប់កីឡា (CAS) ផងដែរ។ លោក Sergei Palkin នាយកប្រតិបត្តិ Shakhtar Donetsk បានប្រាប់កាសែត BBC ថាក្លិបលោកត្រូវទារសំណងពី FIFA តាមរយៈ CAS ចំនួន៥០លានដុល្លារ ដោយសារតែស្ថាប័នគ្រប់គ្រងកីឡាពិភពលោកមួយនេះសម្រេចដោយអយុត្តិធម៌។ «យើងត្រូវតែធ្វើដូច្នេះដោយសារតែសេចក្តីសម្រេចដ៏អយុត្តិធម៌របស់ FIFA។ ផលវិបាករបស់ក្លិប មានន័យថាក្លិបនឹងបន្តបាត់បង់ប្រាក់ចំណូលដ៏សំខាន់ពីកិច្ចព្រមព្រៀងជាមួយកីឡាករដែលយើងរំពឹងថានឹងទទួលបានក្នុងទំហំដ៏ច្រើន»។ នេះជាការបញ្ជាក់របស់លោក Palkin។ Shakhtar ក្លិបយក្សនៅអ៊ុយក្រែន ដែលស្ទើមិនបាត់មុខពីក្របខណ្ឌ Champions League និងជាក្លិបអភិវឌ្ឍន៍កីឡាករល្អៗជាច្រើនបន្តប្រាប់ BBC ថាខ្លួនបានបាត់បង់ប្រាក់លើកីឡាករបរទេសមានទេពកោសល្យ៤រូបខ្ទង់រយលានដុល្លារ ក្រោយពួកគេចាកចេញពីក្លិបដោយសារការសម្រេចរបស់ FIFA បែបនេះ៕ Relate អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8701.txt
|
ក្លិប Barcelona ថ្ងៃទី១៩ ខែកក្កដា បានសម្រេចយល់ព្រមកិច្ចសន្យាចុងក្រោយខ្លួនជាមួយ Bayern Munich ហើយលើការផ្ទេរយកខ្សែប្រយុទ្ធ Robert Lewandowski ក្នុងតម្លៃ ៥០លានអឺរ៉ូ (៥១លានដុល្លារ) រួមទាំងប្រាក់បូកបន្ថែម Add-ons។ Lewandowski ទទួលបានកិច្ចសន្យា៤ឆ្នាំជាមួយ Barca។
|
កីឡាករសញ្ជាតិប៉ូឡូញ បានធ្វើដំណើរទៅកាន់រដ្ឋ Miami ប្រទេសអាម៉េរិកដើម្បីចូលរួមជាមួយក្រុមថ្មីលើកដំបូង កាលពីថ្ងៃទី១៧ ខែកក្កដា។ ខ្សែប្រយុទ្ធវ័យ ៣៣ឆ្នាំរូបនេះ បានជាប់ការធ្វើតេស្តសុខភាពរួចរាល់ជាមួយក្រុមថ្មីរហ័សនាមអ្នកមានបុណ្យ ខណៈពេល Bayern Munich បានប្រកាសពីការចាកចេញរបស់រូបគេកាលពីថ្ងៃទី១៨ ខែកក្កដា។ ក្នុងពេលដ៏ឆាប់ខាងមុខក្លិបស្ថិតនៅតំបន់ Catalonia មួយនេះនឹងប្រកាសអំពីព័ត៌មានលម្អិតនៃការផ្ទេររបស់ Lewandowski ជាខ្សែប្រយុទ្ធចំណូលថ្មី ដែលមានតម្លៃខ្លួនផ្តាច់កុងត្រាប្រមាណជាង ៥១២លានដុល្លារ។ រដូវកាលមុន Lewandowski រកគ្រាប់បាល់ឱ្យ Bayern បានដល់ទៅ៥០គ្រាប់នៅរាល់ការប្រកួត។ រូបគេក៏ក្លាយជាកីឡាករដែលរកគ្រាប់បាល់បានច្រើនជាងគេប្រចាំតំបន់អឺរ៉ុប ហើយបានជួយក្រុមយក្សអាល្លឺម៉ង់មួយនេះលើកពានរង្វាន់ Bundesliga លើកទី១០ ជាប់ៗគ្នា។ លើសពីនេះ កីឡាករក្រុមជម្រើសជាតិប៉ូឡូញ បានបំបែកកំណត់ត្រារបស់លោក Gerd Muller ក្នុងនាមជាកីឡាករដែលរកគ្រាប់បាល់បានច្រើនជាងគេក្នុងមួយរដូវកាលរបស់ Bundesliga។ លោក Gerd Muller អំឡុងឆ្នាំ ១៩៧១-៧២ រកបានគ្រាប់បាល់ចំនួន ៤០គ្រាប់ ចំណែក Lewandowski រដូវកាល ២០២០-២១ រកបាន ៤១គ្រាប់។ សម្រាប់អាជីពនៅលីគ Bundesliga ខ្សែប្រយុទ្ធវ័យ ៣៣ឆ្នាំ រកបានគ្រាប់បាល់ដល់ទៅ ៣១២គ្រាប់ ដែលជាកំណត់ត្រាទីពីរក្នុងប្រវត្តិសាស្រ្តរបស់លីគ ដែលឈរពីក្រោយអតីតមិត្តរួមក្រុម Thomas Muller ដែលរកបាន ៣៦៥គ្រាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8702.txt
|
អតីតខ្សែប្រយុទ្ធ Manchester United លោក Wayne Rooney ថ្ងៃទី១២ ត្រូវបានក្លិប DC United ប្រកាសតែងតាំងជាគ្រូបង្វឹកផ្លូវការហើយ។ Rooney បានបដិសេធការរិះគន់ដែលថា ការវិលត្រលប់ដឹកនាំក្លិបអាម៉េរិកនេះ ជាការបរាជ័យក្នុងអាជីពជាគ្រូបង្វឹក ក្រោយពេលដឹកនាំក្លិប Derby County ធ្លាក់ទីលីគទី៣ អង់គ្លេស។
|
មុនពេលសម្រេចទទួលការងាររបស់ក្លិប DC United គ្រូបង្វឹកវ័យ៣៦ឆ្នាំ រូបនេះបានបង្ហើបថា ក្រោយពេលប្រកាសលាលែងពីក្រម Derby ក៏មានក្រុមមួយចំនួននៅអង់គ្លេស និងក្នុងតំបន់អឺរ៉ុបបានទាក់ទងឱ្យទៅដឹកនាំដែរ។ Rooney បានឆ្លើយតបទៅក្លិបទាំងនោះថា រូបគេចង់សម្រាកមួយរយៈពេល។ ចាប់តាំងពីមានព័ត៌មានថា Rooney វិលត្រលប់ទៅដឹកនាំក្លិបចាស់នៅអាម៉េរិកនោះ ស្រាប់តែមានរិះគន់យ៉ាងខ្លាំងលើអតីតខ្សែប្រយុទ្ធ Man Utd រូបនេះ ពីសំណាក់អ្នកទស្សនាបាល់ទាត់អង់គ្លេស ។ ពួកគេរិះគន់ថា ការវិលត្រឡប់ក្លិបចាស់វិញនេះ ដោយសារតែ Rooney បរាជ័យក្នុងអាជីពដឹកនាំនៅអង់គ្លេស។ ក្រោយកាន់តំណែងជាគ្រូបង្វឹកនៅ DC United, Rooney បានឆ្លើយតបថាការទៅដឹកនាំក្លិបនៅអាម៉េរិកមិនមែនជាការបរាជ័យនៃអាជីពឡើយ។ «ខ្ញុំបានឃើញអត្ថបទមួយចំនួន ប្រាកដណាស់នៅអង់គ្លេស ក្នុងនោះបាននិយាយថាអាជីពការដឹកនាំរបស់ខ្ញុំបរាជ័យ ហើយខ្ញុំគិតថានេះជារឿងដែលមិនគោរពមួយដល់លីគអាម៉េរិកមួយនេះ។ ខ្ញុំបានដឹកនាំ Derby រយៈពេលជាង ១៨ខែ ខ្ញុំមានអារម្មណ៍ទទួលបានបទពិសោធន៍ច្រើនពីការបង្វឹកនេះ ក្នុងនាមជាអ្នកចាត់ការ ហើយការវិលមកអាម៉េរិកជាការប្រកួតប្រជែងដ៏អស្ចារ្យ។»។ Rooney និយាយបែបនេះ ក្នុងសន្និសីទកាសែតរបស់ក្លិបតាមបណ្តាញ Youtube។ អំឡុងនៅជាកីឡាកររបស់ Man United លោក Rooney បានជួយរកគ្រាប់បាល់រហូតដល់ទៅ ២៥៣គ្រាប់ដល់ក្រុម ហើយជួយបិសាចក្រហមឈ្នះពានរង្វាន់ Premier League ៥លើក និង Champions League ១លើក។ Rooney វ័យ៣៦ឆ្នាំ ធ្លាប់ជាកីឡាករក្លិប DC United អំឡុងឆ្នាំ ២០១៨ និង ២០១៩ មុនពេលចាកចេញទៅចូលរួមជាមួយក្លិប Derby County របស់អង់គ្លេសវិញនៅឆ្នាំ ២០២០ ក្នុងនាមជាកីឡាករ និងជាគ្រូបង្វឹក។ អតីតកីឡាករក្លិប Manchester United កាលពីដើមខែមិថុនា បានប្រកាសលាលែងពីតំណែងក្លិប Derby County ក្រោយរួមរស់រយៈពេល ១៨ខែ ហើយក្លិប Derby County នេះបានជួបបញ្ហាហិរញ្ញវត្ថុត្រូវបានកាត់ឱ្យទៅលេងនៅក្របខណ្ឌលំដាប់ទី៣នៅអង់គ្លេស។ បច្ចុប្បន្នក្លិប DC United កំពុងជាក្រុមស្ថិតនៅលំដាប់ទី១៤ បាតតារាង ដោយមានត្រឹមតែ ១៧ពិន្ទុពីការប្រកួតចំនួន ១៧ ហើយជំនួបចុងក្រោយគេបង្អស់កាលសប្តាហ៍មុន DC United បានចាញ់ក្រុម Philadelphia Union រហូតដល់លទ្ធផល ៧-០៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8703.txt
|
Lewis Hamilton ដណ្តើមបានចំណាត់ថ្នាក់ទី២ក្នុងការប្រណាំងរថយន្ត Formula One រដូវកាល ២០២២ជាលើកដំបូងនៅទីលានទី១២ នៅ French Grand Prix ប្រទេសបារាំង។ ម្ចាស់ការពារតំណែងជើងឯក Max Verstappen បន្តរកបានជ័យជម្នះជាលើកទី៧របស់ខ្លួន។
|
Hamilton ម្ចាស់ជើងឯក F1 ពិភពលោក៧សម័យដែលបើកបរឱ្យក្រុម Mercedes ធ្លាក់ទឹកដៃប្រណាំងយ៉ាងខ្លាំងនៅរដូវកាលនេះ។ រូបគេមិនទាន់ស្គាល់ជ័យជម្នះនៅឡើយទេចំណោមការប្រណាំង១២លើកកន្លងមក។ យ៉ាងណាដ៏ដោយ នៅប៉ុន្មានប្រកួតចុងក្រោយអ្នកប្រណាំងអង់គ្លេសរូបនេះដណ្តើមបានលេខ៣ និងលេខ២ជាបន្តបន្ទាប់។ នាការប្រណាំងនៅប្រទេសបារាំងក្នុងកម្មវិធី French Grand Prix ថ្ងៃទី២៤ ខែកក្កដា Hamilton ដែលចូលរួមប្រណាំង F1 លើកទី៣០០ប្រកួតរបស់ខ្លួន ទទួលបានចំណាត់ថ្នាក់ទី២ និងជាចំណាត់ថ្នាក់ល្អបំផុតដែលរូបគេទទួលបាននៅរដូវកាល២០២២នេះ។ គូប្រជែង និងជាម្ចាស់ការពារជើងឯក Verstappen ដែលបើកឱ្យក្រុម Red Bull នៅតែបន្តែរកបានជ័យជម្នះរបស់ខ្លួនដោយប្រើថេរវេលា ១ម៉ោង ៣០នាទី និង២វិនាទី ខណៈលេខ៣បានទៅមិត្តរួមក្រុម Mercedes កីឡាករ George Russell។ Hamilton ដែលមិនសូវសប្បាយចិត្តពាក់ព័ន្ធបញ្ហាម៉ាស៊ីនរថយន្តប្រណាំង Mercedes តាំងពីដើមរដូវកាល បានអះអាងថា ខ្លួនមានអារម្មណ៍ល្អឡើងវិញបន្តិចបើទោះខ្លួនសង្កេតឃើញថារថយន្តស៊ីប្រេងតិចជាងរយន្តប្រណាំងក្រុមដទៃ។ ស៊ីប្រេងតិច គឺ Hamilton ចង់មានន័យថាឡានខ្លួនមិនសូវមានកម្លាំងខ្លាំង។ ឆ្លងកាត់ការប្រណាំង១២លើក Verstappen អ្នកប្រណាំងហូឡង់រកបាន២៣៣ពិន្ទុ ដោយបង្កើនការនាំមុខក្នុងកំពូលតារាងរហូតដល់៦៣ពិន្ទុឯណោះ។ Charles Leclerc ដែលបើកឱ្យក្រុម Ferrari មាន១៧០ពិន្ទុស្ថិតនៅចំណាត់ថ្នាក់ទី២ តាមពីក្រោយដោយ Sergio Perez មិត្តរួមក្រុម Red Bull ដោយរកបាន១៦៣ពិន្ទុ។ Hamilton នៅរក្សាលេខរៀងទី៦ដដែល ជាមួយពិន្ទុសរុប ១២៧ពិន្ទុ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8704.txt
|
សហព័ន្ធកីឡាបាល់ទាត់សៀរ៉ាឡេអូន (SLFA) បើកការស៊ើបអង្កេតការប្រកួតមិនប្រក្រតីនៃជំនួបពីរគូ ដែលបញ្ចប់ដោយលទ្ធផល ៩៥-0 និង ៩១-១។ ការស៊ុតបាល់បញ្ចូលទីគួរឱ្យកត់សម្គាល់ទាក់ភ្នែកអាជ្ញាធរ និងបង្កក្តីបារម្ភជុំវិញការកំណត់លទ្ធផលទុកមុន។
|
ការស៊ុតបាល់បញ្ចូលទីដ៏ភ្ញាក់ផ្អើលសរុប១៨៧គ្រាប់ ក្នុងជំនួបពីរគូត្រូវបានកត់ត្រា នៅក្នុងការប្រកួតក្របខណ្ឌទីពីរនៃលីគបាល់ទាត់សៀរ៉ាឡេអូន (Sierra Leone National First Division)។ វាកើតឡើងក្នុងជំនួបរវាងក្រុម Kahunla Rangers ជាមួយ Lumbebu United និង Gulf FC ទល់នឹង Koquima Lebanon នៅថ្ងៃទី៣ ខែកក្កដា។ Kahunla Rangers និង Gulf FC បានយកឈ្នះលើក្រុម Lumbebu United និង Koquima Lebanon រៀងៗខ្លួន។ យ៉ាងណាភាពមិនប្រក្រតីបានកើតឡើង ដ្បិតលទ្ធផលរបស់ក្រុមទាំងពីរនៅត្រឹមពាក់កណ្តាលតង់ត្រឹម ២-០ និង ៧-១ ប៉ុន្តែលទ្ធផលចុងក្រោយមានការស៊ុតបញ្ចូលទីគ្នាក្នុងចំនួនគ្រាប់រហូតដល់ ៩៥-0 និង ៩១-១។ លោក Thomas Daddy Brima ប្រធាន SLFA យល់ឃើញថា ជំនួបទាំងពីរគូនេះ ប្រាកដជាមានជាប់ពាក់ព័ន្ធការកំណត់លទ្ធផលទុកមុន។ លោក Brima ប្រាប់កាសែត BBC ប្រចាំតំបន់អាហ្រ្វិកថាលោកមិនអាចឈរមើលភាពអាម៉ាស់បែបនេះ ហើយមិនមានការដាក់ទោសនោះទេ។ «យើងនឹងបើកការស៊ើបអង្កេតជាបន្ទាន់ ហើយរកអ្នកទទួលខុសត្រូវទាំងអស់ចំពោះលទ្ធផលមិនប្រក្រតីនេះ។ ជនណាដែលត្រូវបានរកឃើញមានពិរុទ្ធនឹងត្រូវបានដោះស្រាយដោយអនុលោមតាមច្បាប់ SLFA ហើយក៏នឹងត្រូវប្រគល់ទៅឱ្យគណៈកម្មការប្រឆាំងអំពើពុករលួយរបស់ប្រទេសកាត់ក្តីតាមច្បាប់»។ នេះជាការបន្ថែមរបស់ប្រធាន SLFA៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8705.txt
|
Barcelona យល់ព្រមលក់ភាគហ៊ុនសិទ្ធិទូរទស្សន៍ La Liga TV ១០ភាគរយរបស់ខ្លួន សម្រាប់រយៈពេល ២៥ឆ្នាំ ទៅក្រុមហ៊ុនវិនិយោគអាម៉េរិក Sixth Street Partners ក្នុងតម្លៃ ២១៦លានដុល្លារ។ បើតាម Barcelona ថ្ងៃទី៣០ ខែមិថុនា។
|
កាលពីពាក់កណ្តាលខែមិថុនា ក្លិបរហ័សនាមអ្នកមានបុណ្យ ធ្លាប់បានប្រកាសលក់សិទ្ធិអាជ្ញាប័ណ្ណទិញលក់ទំនិញរបស់ក្លិប ឬ Barcelona Licensing and Merchandising (BLM) ដែលមានតម្លៃចន្លោះ ២១០-៣១៥លានដុល្លារ និងប្រកាសលក់សិទ្ធិទូរទស្សន៍ La Liga TV ភាគហ៊ុនដល់ទៅ ២៥ភាគរយ។ សិទ្ធិទូរទស្សន៍ La Liga TV តម្លៃក្នុង១០ភាគរយ មានទំហំទឹកប្រាក់ ២១៦លានដុល្លារ។ កិច្ចសន្យាជាមួយ Barca នេះទៀតសោត ត្រូវបានមើលឃើញថាក្រុមហ៊ុនវិនិយោគ Sixth Street Partners នឹងរកបានចំណូលបានជាង ២៨០លានដុល្លារ ពីការវិនិយោគ ២១៦លានដុល្លារនេះ។ ក្រុមហ៊ុនវិនិយោគនេះ នឹងទទួលផលចំណេញ ១០ភាគរយពីចំណូលនៃសិទ្ធិទូរទស្សន៍នេះរហូតដល់ឆ្នាំ ២០៤៧។ «យើងកំពុងធ្វើឱ្យឥទ្ធិពលសេដ្ឋកិច្ចរបស់យើងងើបឡើងវិញ ជាមួយយុទ្ធសាស្ត្រដ៏ប្រសិទ្ធិភាពរបស់យើងក្នុងការពង្រឹងផ្នែកហិរញ្ញវត្ថុរបស់ក្លិប។ ក្រុម Sixth Street បានជួយគាំទ្រដល់កីឡាបាល់ទាត់ ហើយក្រុមហ៊ុននេះមានបទពិសោធន៍វិនិយោគជាមួយស្ថាប័នកីឡា ជាប្រព័ន្ធផ្សព្វផ្សាយកីឡាក៏ដូចជាដៃគូដ៏សំខាន់ដែលរួមចំណែកចំណេះដឹង និងធនធានដ៏សំខាន់សម្រាប់ក្លិបយើង។»។ បើសម្តីលោក Joan Laporta និយាយក្នុងសេចក្តីថ្លែងការណ៍បែបនេះ។ កាលពីឆ្នាំ ២០២១ ក្នុងខែសីហា ឆ្នាំ២០២១ លោក Laporta បានប្រកាសថា ក្លិប Barca បានជំពាក់បំណុលដល់ទៅជាង ១,៣៥ពាន់លានអឺរ៉ូ (១,៤២ពាន់លានដុល្លារ) ក្នុងនោះជាង ៧០៧លានដុល្លារជំពាក់ធនាគា។ គួររំលឹកថាកាលខែមីនាឆ្នាំ ២០២២ Barca បានចុះកិច្ចសន្យាជាមួយក្រុមហ៊ុន កម្មវិធីមាតិការតន្ត្រី Spotify តម្លៃជាង ៣០០លានដុល្លារ ដែលជាម្ចាស់ឧបត្ថម្ភថ្មីនៅលើអាវរបស់កីឡាករក្នុងក្រុម និងកិច្ចសន្យាប្តូរឈ្មោះកីឡដ្ឋានទៅជា Spotify Camp Nou៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8706.txt
|
ការប្រកួតវគ្គ Play-off ព្រឹត្តិការណ៍ Women’s World Cup 2023 លើកដំបូងនឹងត្រូវធ្វើឡើងនៅទីក្នុង Hamilton និងទីក្រុង Auckland ប្រទេសនូវែលសេឡង់ ចាប់ពីថ្ងៃទី ១៧ដល់២៣ ខែកុម្ភៈ ឆ្នាំ ២០២៣។ នេះបើតាមសហព័ន្ធបាល់ទាត់ពិភពលោក (FIFA) ថ្ងៃទី៤ ខែកក្កដា។
|
ការប្រកួត Play-off នេះនឹងមានក្រុមចំនួន១០ ចូលរួមប្រកួតប្រជែង សម្រាប់ដណ្តើមកៅអី ចំនួន៣ ចុងក្រោយ នាព្រឹត្តិការណ៍នៅឆ្នាំ ២០២៣ ដែលមានអូស្ត្រាលីនិងនូវែលសេឡង់ ជាសហម្ចាស់ផ្ទះ។ ក្រុមជម្រើសជាតិនារីថៃ និងតៃវ៉ាន់ ក៏ត្រូវបាន FIFA ប្រកាសថា នឹងចូលរួមប្រកួតវគ្គ Play-Off ក្នុងនាមជាក្រុមមកពីទ្វីបអាស៊ី ដោយវៀតណាមបានឈ្នះកៅអីស្វ័យប្រវត្តិ។ ក្រុមជម្រើសជាតិ ៨ក្រុមផ្សេងទៀត នឹងត្រូវប្រកួតជម្រុះនៅតាមទ្វីបនីមួយៗរៀងខ្លួនដូចជា សហព័ន្ធទ្វីបអាហ្វ្រិក (CAF), សហព័ន្ធអាម៉េរិកខាងត្បូង (CONMEBOL), សហព័ន្ធបាល់ទាត់ទ្វីបអូសេអានី (OFC) និងសហព័ន្ធបាល់ទាត់អឺរ៉ុប (UEFA) ដើម្បីដណ្តើមកៅអី។ «ការប្រកួត Play-off និងធ្វើឱ្យអ្នកគាំទ្រនៅគ្រប់វ័យ មានឱកាសទស្សនានៅក្រុម ដែលមកពីជុំវិញពិភពលោក សម្រាប់ការប្រជែងដណ្តើមកៅ៣ចុងក្រោយ នៃការប្រកួត FIFA Women’s World Cup 2023។»។ លោកស្រី Sarai Bareman ប្រធានផ្នែកបាល់ទាត់ស្ត្រី FIFA។ នូវែលសេឡង់ ក៏ជាប្រទេសដំបូងគេក្នុងពិភពលោក ដែលបានរៀបចំព្រឹត្តិការណ៍ Play-off បាល់ទាត់ពិភពលោកផ្នែកនារីនេះផងដែរ។ គួរបញ្ជាក់ដែរថា ការប្រកួត Play-off នេះ ជាការឆ្លើយតបយ៉ាងសមស្របមួយចំពោះការសម្រេចចិត្តរបស់ FIFA កាលពីឆ្នាំ ២០១៩ ក្នុងការបង្កើនក្រុមចូលរួមប្រកួតពី២៤ ទៅដល់៣២ក្រុម នៃពានរង្វាន់របស់នារីមួយនេះ។ FIFA ក៏រំពឹងថា នឹងមានកំណើននៃការចាប់អារម្មណ៍លើបាល់ទាត់នារីបែបនេះ កើនឡើង៕ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8707.txt
|
ខ្សែការពារ Andreas Christensen ថ្ងៃទី៧ ខែកក្កដា បានបង្ហាញក្តីសង្ឃឹមថា រូបគេនឹងមិនមែនជាខ្សែការពារតែម្នាក់ឡើយដែលចាកចេញពី Chelsea សម្រាប់ Barcelona ក្នុងរដូវកាលថ្មីដ៏ឆាប់រហ័សមួយនេះ។
|
Christensen ត្រូវបានបង្ហាញខ្លួនក្នុងនាមជាកីឡាករក្លិប Barca ក្រោយពេលចាកចេញពីទឹកដី Stamford Bridge ដោយសារតែផុតកំណត់កិច្ចសន្យា។ កីឡាករខ្សែការពារប្រចាំក្រុមជម្រើសជាតិអេស្ប៉ាញ Azpilicueta និង Marcos Alonso សុទ្ធសឹងតែជាគោលដៅចាប់អារម្មណ៍របស់ក្រុម Barca ក្នុងរដូវកាលនេះដូចគ្នា។ អំឡុងពេលធ្វើបទបង្ហាញជាមួយក្លិប Barca ខ្សែការពារសញ្ជាតិដាណឺម៉ាករូបនេះ បានបង្ហើបថា រូបគេបានពិភាក្សាជាមួយអតីតមិត្តរួមក្រុមជាខ្សែការពារទាំងពីររូប អំពីការផ្លាស់មកអេស្ប៉ាញនេះ។ «ខ្ញុំបាននិយាយជាមួយពួកគេ ហើយបានប្រាប់ថាខ្ញុំទៅចូលរួមជាមួយ Barca ពួកគេជាមិត្តដ៏ល្អសម្រាប់ខ្ញុំ ហើយខ្ញុំសង្ឃឹមថា ខ្ញុំនឹងអាចលេងជុំគ្នាជាថ្មីជាមួយពួកគេនៅក្លិបនេះ។ ខ្ញុំមិនទាន់បានចូលរួមជាមួយមិត្តរួមក្រុមថ្មីដែលសំបូរទៅដោយគុណភាពទាំងអស់នេះនៅឡើយទេ ។ ប៉ុន្តែខ្ញុំពិតជាចង់លេងជាមួយ Azpilicueta និង Alonso ខ្លាំងណាស់រដូវកាលក្រោយ។»។ មុនពេលចុះកិច្ចសន្យាជាមួយ Christensen ក្លិប Barca កាលពីថ្ងៃទី៦ ខែកក្កដា ក៏បានធ្វើបទបង្ហាញពីការមកដល់របស់ខ្សែបម្រើ Franck Kessie ដែលផ្ទេរមកពីក្លិប AC Milan ក្នុងនាមជាកីឡាគ្មានតម្លៃខ្លួនដូចគ្នា។ លោក Laporta អះអាងថា ដំបូងឡើយ ក្លិបត្រូវធ្វើរួមគ្នាសម្រាប់បទបង្ហាញរបស់កីឡាករទាំងពីរ ប៉ុន្តែដោយសារតែបញ្ហាហិរញ្ញវត្ថុ ក្លិបមិនអាចចុះកិច្ចព្រមព្រៀមកីឡាករពីរ ក្នុងពេលតែមួយបាន។ ក្លិបស្ថិតនៅតំបន់ Catalonia មួយនេះកំពុងស្ថិតនៅក្នុងបញ្ហាហិរញ្ញវត្ថុនៅឡើយ Barca ក៏កំពុងតែបន្តដោះស្រាយលើបញ្ហាប្រាក់ឈ្នួលកីឡាករ ដោយបន្តកាត់ប្រាក់ឈ្នួលកីឡាករ ដើម្បីអាចសម្របសម្រួលនាំយកកីឡាករថ្មីមកបាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8708.txt
|
លោក Joan Laporta ថ្ងៃទី៦ ខែកក្កដា បានបញ្ជាក់ពីជំហរបស់ Barcelona ថាក្លិបគ្មានបំណងលក់កីឡាករខ្សែបម្រើសញ្ជាតិហូឡង់ Frankie De Jong ទៅឱ្យ Manchester United ឡើយ។ ប៉ុន្តែLaporta អះអាងថាបើក្លិបនៅតែជួបបញ្ហាហិរញ្ញវត្ថុ ជម្រើសលក់រូបគេអាចកើតឡើង។
|
Frankie De Jongបានផ្ទេរមកកាន់ Barca ក្នុងឆ្នាំ ២០១៩ និងក្លាយជាកីឡាករម្នាក់ដ៏សំខាន់របស់ក្លិបអ្នកមានបុណ្យ។ ក្រោយពេលផ្លាស់មកកាន់ការងារជាអ្នកដឹកនាំនៅ Manchester United លោក Erik Ten Hag បានដាក់គោលដៅលើ De Jong ជាកីឡាករដែលត្រូវនាំមកដំបូងគេសម្រាប់ទីផ្សារដោះដូរ។ សែបម្រើបានបញ្ជាក់ពីជំហខ្លួនថាក្លិបអ្នកមានបុណ្យជាក្លិបក្នុងក្តីស្រម៉ៃ ហើយសម្រេចចិត្តបន្តស្នាក់នៅជាមួយក្លិបកាលពីមីនាកន្លងទៅ។ យ៉ាងណាមិញ តម្រូវការកាត់បន្ថយប្រាក់ឈ្នួលរបស់កីឡាកររបស់ Barca ដើម្បីឱ្យក្លិបអាចនាំចូលកីឡាករថ្មីចូលនៅតែជារឿងចំបង ហើយក្លិបអាចលក់ De Jong បើសិនគ្មានជម្រើស។ កាលពីសប្តាហ៍មុន ប្រធានក្លិប Barca ក៏បាននិយាយថា លោកនឹងធ្វើគ្រប់យ៉ាងនៃឥទ្ធិពលរបស់លោកក្នុងការរក្សាខ្សែបម្រើ De Jong ហើយស្នើឱ្យកីឡាកររូបនេះកាត់ប្រាក់ឈ្នួលដើម្បីបន្តស្នាក់នៅទឹកដី Camp Nou បន្ត។ «គេគឺជាកីឡាករ Barca ប្រសិនបើយើងមិនមានតម្រូវការអ្វីមួយ នោះយើងនឹងមិនលក់រូបគេឡើយ យើងមិនចង់លក់រូបគេឡើយ។ យើងដឹងច្បាស់ថាគេទទួលបានសំណើរពីក្លិបផ្សេងពេលនេះ ប៉ុន្តែបច្ចុប្បន្នយើងមិនលក់កីឡាកររូបនេះឡើយ។»។ លោក Laporta បង្ហើបបែបនេះអំឡុងពេលចុះកិច្ចសន្យាជាមួយ Franck Kessie នៅថ្ងៃទី៦ ខែកក្កដា។ កាលពីខែសីហា ឆ្នាំ២០២១ លោក Laporta ធ្លាប់បានប្រកាសថា Barca បានជំពាក់បំណុលដល់ទៅជាង ១,៣៥ពាន់លានអឺរ៉ូ (១,៤២ពាន់លានដុល្លារ) ក្នុងនោះជាង ៧០៧លានដុល្លារជំពាក់ធនាគារ។ ក្នុងឆ្នាំ ២០២២ Barca កំពុងតែស្វែងរកដំណោះស្រាយលើបញ្ហាហិរញ្ញវត្ថុនេះ ដោយក្នុងពេលថ្មីៗនេះ Barca បានចុះកិច្ចសន្យាជាមួយក្រុមហ៊ុនម្ចាស់ឧបត្ថម្ភថ្មី Spotify ហើយក៏ក្លិបបានលក់សិទ្ធិទូរទស្សន៍ La Liga TV ប្រមាណ ១០ភាគរយទៅឱ្យក្រុមហ៊ុនវិនិយោគអាម៉េរិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8709.txt
|
ប្រទេសអូស្ត្រាលីគួរតែសម្លឹងរកមើលលទ្ធភាពក្នុងការដេញថ្លៃធ្វើជាសហម្ចាស់ផ្ទះព្រឹត្តិការណ៍បាល់ទាត់ពិភពលោក FIFA World Cup ក្រោយពេលប្រទេសនេះទទួលបានសិទ្ធិធ្វើជាសហម្ចាស់ផ្ទះ Women’s World Cup 2023 ជាមួយនូវែលសេឡង់។ ប្រធានសហព័ន្ធបាល់ទាត់អូស្ត្រាលីលោក James Johnson និយាយបែបនេះ ថ្ងៃទី៤ ខែកក្កដា។
|
លោក Johnson លើកឡើងថា អូស្ត្រាលី នឹងចូលរួមជាមួយ នូវែលសេឡង់ក្នុងការដេញថ្លៃធ្វើជាម្ចាស់ផ្ទះរួមគ្នាម្តងទៀត ខណៈពេលដែលអូស្ត្រាលីក៏សម្លឹងរកដៃគូសហការផ្សេងទៀតជាប្រទេសស្ថិតក្នុងតំបន់អាស៊ីអាគ្នេយ៍។ «កាណាដា បានចាប់ផ្តើមធ្វើជាម្ចាស់ផ្ទះព្រឹត្តិការណ៍ World Cup ស្ត្រីក្នុងឆ្នាំ ២០១៥ ហើយពេលនេះពួកគេបានក្លាយជា សហម្ចាស់ផ្ទះ World Cup បុរសឆ្នាំ ២០២៦។ ខ្ញុំគិតថា យើងគួរតែសម្លឹងរកមើលដៃគូក្នុងតំបន់ ពិតណាស់ពេលនេះជាមួយនូវែលសេឡង់។ ប៉ុន្តែយើងក៏នឹងស្វែងរកមើលដៃគូជាប្រទេសតំបន់អាស៊ីអាគ្នេយ៍ដែរ។»។ លោក Johnson និយាយបែបនេះពីកម្មវិធីមួយនៅទីក្រុង Brisbane នៅថ្ងៃទី៥ ខែកក្កដា។ អូស្ត្រាលីធ្លាប់ដេញថ្លៃធ្វើជាម្ចាស់ផ្ទះ World Cup 2022 ប៉ុន្តែសិទ្ធិធ្វើជាម្ចាស់ផ្ទះបានធ្លាក់ទៅក្នុងដៃកាតា ខណៈពេលកាណាដា ម៉ិកស៊ិក និងអាម៉េរិក ត្រូវធ្វើជាសហម្ចាស់ផ្ទះក្នុងឆ្នាំ ២០២៦។ សម្រាប់ World Cup នៅកាតា អូស្ត្រាលីក៏ជាក្រុមដែលឈ្នះ១កៅអីពីការប្រកួតជម្រុះអន្តរទ្វីប ដោយយកឈ្នះលើប៉េរូ ក្នុងវគ្គបាល់កាត់សេចក្តី១១ម៉ែត្រ។ ដោយឡែក ក្រោយពេលចិន ប្រកាសបោះបង់សិទ្ធិជាម្ចាស់ផ្ទះព្រឹត្តិការណ៍ Asian Cup 2023 អូស្ត្រាលីក៏បានបង្ហាញចំណាប់អារម្មណ៍ចង់ដេញថ្លៃជាម្ចាស់ផ្ទះដូចគ្នា បើទោះខ្លួនត្រូវរៀបចំ World Cup នារីក្តី។ កាលពីថ្ងៃទី២១ ខែមិថុនា សហព័ន្ធបាល់ទាត់អូស្ត្រាលីបានប្រកាសថា ខ្លួនបានពិភាក្សាជាមួយសហព័ន្ធបាល់ទាត់ទ្វីបអាស៊ី AFC សម្រាប់ការដេញថ្លៃធ្វើជាម្ចាស់ផ្ទះ Asian Cup ជំនួសចិន។ គួររំលឹកដែរ ព្រឹត្តិការណ៍ World Cup 2022 នៅប្រទេសកាតា នឹងធ្វើឡើងចាប់ពីថ្ងៃទី២១ ខែវិច្ឆិកា រហូតដល់ថ្ងៃទី១៨ ខែធ្នូ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_871.txt
|
មុនថ្ងៃបោះឆ្នោតជ្រើសរើសសភាជាន់ទាប ប្រធានគណបក្សធំៗនៅជប៉ុនបើកការប្រកួតតស៊ូ មតិជាសាធារណៈនៅថ្ងៃទី១៨ ខែតុលា ដើម្បីជជែកដេញដោលពីវិធានការឆ្លើយតបទៅ នឹងរលកជំងឺកូវីដ-១៩ និងវិធានការស្ដារសេដ្ឋកិច្ចឡើងវិញក្រោយរងផលប៉ះពាល់ពីជំងឺ រាតត្បាត។ ក្រៅពីនេះ ជំហរនៃផែនការការពារប្រទេសក៏ជាប្រធានបទមួយក្នុងការជជែក ដេញដោលនេះដែរ។
|
នាយករដ្ឋមន្ត្រីជប៉ុន គីស៊ីដា ហ្វូមីអូ ដែលជាប្រធានគណបក្សកាន់អំណាចប្រជាធិបតេយ្យ សេរីនិយម(LDP)បានប្រកាសរៀបចំការបោះឆ្នោតសកល សម្រាប់សមាជិកសភាជាន់ទាបនៅថ្ងៃទី ៣១ ខែតុលា។ ក្នុងការតស៊ូមតិជាសាធារណៈ ថ្ងៃទី១៨ ខែតុលា មេដឹកនាំមកពីបក្សធំៗចំនួន ៩ នឹងជជែក ដេញដោលពីវិធានការឆ្លើយតបល្អបំផុតទៅនឹងរលកជំងឺកូវីដ-១៩ ដែលអាចកើតឡើងនៅពេលខាងមុខ និងវិធានការស្ដារសេដ្ឋកិច្ចឡើងវិញ ក្រោយរងផលប៉ះពាល់ពីជំងឺរាតត្បាត។ ក្រៅពីនេះជំហរក្នុងការការពារជាតិរបស់ជប៉ុន ក៏ជាបញ្ហាមួយដែលត្រូវយកចិត្តទុកដាក់លើផងដែរខណៈចិនកំពុងពង្រីកយោធារបស់ខ្លួនយ៉ាងឆាប់រហ័ស។ ចំណែកកូរ៉េខាងជើង ឯណោះកំពុងបន្តកម្មវិធីនុយក្លេអ៊ែរ និងមីស៊ីលរបស់ខ្លួន។ កាលពីថ្ងៃទី១៥ ខែតុលាប្រធានបក្ស Komeito លោក Natsuo Yamaguchi បានរិះគន់ទៅ លើគោលនយោបាយរបស់បក្ស LDP ថាគ្រោងការចំណាយទ្វេដងលើការការពារជាតិ នឹងមិនទទួលបានការគាំទ្រពីសាធារណជននោះទេ ពីព្រោះវិស័យសុខុមាលភាពសង្គម ជាច្រើនផ្សេងទៀតនៅត្រូវការធនធានជំនួយជាចាំបាច់។ ក្រៅពីនេះ គណបក្សប្រជាធិបតេយ្យធម្មនុញ្ញជប៉ុន (CDPJ) ដែលជាគណបក្សប្រឆាំង ដ៏ធំបង្អស់ មានជំហរខុសគ្នាជាមួយបក្សកាន់អំណាច LDP ជុំវិញរឿងសិទ្ធិក្រុមភាគតិចក្នុង សង្គម។ បក្សនេះគាំទ្រអាពាហ៍ពិពាហ៍ភេទដូចគ្នា និងការប្រើនាមត្រកូលផ្សេងគ្នាសម្រាប់ គូស្វាមី ភរិយា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8710.txt
|
សហព័ន្ធបាល់ទាត់អឺរ៉ុប (UEFA) បានប្រកាសដាក់ប្រើប្រាស់កម្មវិធីប្រយុទ្ធប្រឆាំងការរើសអើងជាតិសាសន៍ លើកីឡាករបាល់ទាត់តាមប្រព័ន្ធអ៊ីនធឺណិត ដែលសហការជាមួយក្រុមហ៊ុនបណ្តាញសង្គម ដើម្បីលុបមាតិការដែលបង្កការរងគ្រោះចេញ និងជួយបង្កើនការយល់ដឹងដល់អ្នកគាំទ្រ។ នេះបើតាម UEFA ថ្ងៃទី៣ ខែកក្កដា។
|
UEFA បានអះអាងបន្ថែមថា កម្មវិធីប្រយុទ្ធប្រឆាំងនេះ នឹងចាប់ផ្តើមប្រើប្រាស់ពីថ្ងៃទី៦ រហូតដល់ថ្ងៃទី៣១ ខែកក្កដា ក្នុងព្រឹត្តិការណ៍ពានរង្វាន់ Women’s Euro 2022។ កម្មវិធីនេះ និងធ្វើការងារតាមដានសកម្មភាព ទទួលការរាយការណ៍ និងដោះស្រាយ លើករណីរើសអើងជាតិសាសន៍តាមបណ្តាញអ៊ីនធឺណិត។ ការកើតឡើងនូវបញ្ហារើសអើងជាតិសាសន៍ពីសំណាក់អ្នកគាំទ្រ លើកីឡាករតាមរយៈប្រព័ន្ធអ៊ីនធឺណិតនេះ កើតមានឡើងខ្លាំងបំផុត ក្រោយពេលការប្រកួត Euro 2020 រវាងក្រុមអង់គ្លេស និងក្រុមអ៊ីតាលីបញ្ចប់។ អង់គ្លេសប្រកួតចាញ់ក្រុមអ៊ីតាលី ដោយបាល់កាត់សេចក្តី១១ម៉ែត្រដោយលទ្ធផល ៣-២។ កីឡាករ Marcus Rashford, Jadon Sancho និង Bukayo Saka បានក្លាយជាជនរងគ្រោះពីមតិរើសអើងជាតិសាសន៍របស់អ្នកគាំទ្រ តាមបណ្តាញសង្គម ដោយសារស៊ុតបាល់ពិន័យមិនចូល។ «កម្មវិធីដែលមានមាតិការអំពីអាកប្បកិរិយានៃការគោរព នឹងកំណត់សកម្មភាពជាក់ស្តែងដើម្បីការពារការបំពានដោយទង្វើរើសអើង អំឡុងការប្រកួតផ្តាច់ព្រ័ត្រនានារបស់ UEFA។ កម្មវិធីនេះនឹងប្រើប្រាស់រហូតដល់៣ឆ្នាំបន្ទាប់ រាល់ការប្រកួតរបស់ក្រុមយុវជន ក្រុមនារី និងក្រុមបុរស ទូទាំងការប្រកួតផ្តាច់ព្រ័ត្រ ហើយដើម្បីឱ្យប្រាកដថា មាតិការអាក្រក់ទាំងនោះបានលុបចេញ UEFA ក៏បានធ្វើការងារផ្ទាល់ជាមួយក្រុមហ៊ុនបណ្តាញសង្គមនានាដែរ។»។ UEFA បានប្រកាសបែបនេះ។ តាមរបាយការណ៍ FIFA កាលពីខែឧសភាកន្លងទៅ យ៉ាងហោចណាស់មានកីឡាករជាងពាក់កណ្តាល ក្នុងព្រឹត្តិការណ៍ Euro 2020 និង Africa Cup of Nations (AFCON) 2022 ក្លាយជាគោលដៅនៃការរើសអើងជាតិសាសន៍តាមអ៊ីនធឺណិត។ សូមជម្រាបថា ព្រឹត្តិការណ៍ Women’s UEFA Euro England 2022 នឹងត្រូវធ្វើឡើងចាប់ពីថ្ងៃទី ៧ខែកក្កដា ដោយអង់គ្លេស ត្រូវប្រកួតស្វាគមន៍ក្រុមនារី ដាណឺម៉ាក ហើយ UEFA ក៏នឹងដាក់ដំណើរការប្រពន្ធប្រយុទ្ធប្រឆាំងការរើសអើងនេះចាប់ពីថ្ងៃទី៦៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_8711.txt
|
កីឡាការិនីបាល់បោះ Brittney Griner នៃក្របខណ្ឌ WNBA របស់អាម៉េរិក កំពុងជាប់ឃុំខ្លួនក្នុងប្រទេសរុស្ស៊ីពីបទជាប់ពាក់ព័ន្ធគ្រឿងញៀន។ នៅថ្ងៃទី៤ ខែកក្កដា Griner សរសេរសំបុត្រមួយច្បាប់ផ្ញើរទៅសេតវិមាន ដើម្បីសុំប្រធានាធិបតី ចូ បៃឌិន ឱ្យជួយអន្តរាគមន៍។
|
យោងតាមការផ្សាយរបស់ទីភ្នាក់ងារព័ត៌មាន Reuters តារាបាល់បោះដ៏ល្បីឈ្មោះអាម៉េរិក Griner ត្រូវបានឃុំខ្លួននៅអាកាសយានដ្ឋានក្រុងមូស្គូកាលពីថ្ងៃទី១៧ ខែកុម្ភៈ ឆ្នាំ២០២២ ក្រោយប៉ូលិសឆែកវ៉ាលីរបស់នាងឃើញដបប្រេងបារីអឡិចត្រូនិក (Vape cartridges) ជាច្រើនដប។ នៅថ្ងៃទី១ ខែកក្កដា កីឡាការិនីក្រុម Phoenix Mercury រូបនេះ ចូលខ្លួនក្នុងសវនាការ ហើយប្រឈមមុខនឹងការជាប់គុក១០ឆ្នាំក្នុងប្រទេសរុស្ស៊ី។ Griner បង្ហាញខ្លួនក្នុងសវនាការលើកដំបូង ដោយត្រូវបានចោទប្រកាន់ពីបទនាំចូលគ្រឿងញៀនដោយចេតនាទៅក្នុងទឹកដីរុស្ស៊ី។ ករណីរបស់ Griner នេះកើតឡើងក្រោយភាពតានតឹងរវាងទីក្រុងមូស្គូ និងក្រុងវ៉ាស៊ីនតោន ជុំវិញជម្លោះរុស្ស៊ី-អ៊ុយក្រែន។ មន្ត្រីអាម៉េរិកហៅករណីរបស់ Griner ថាជាការឃុំខ្លួនដោយខុសច្បាប់។ បន្ទាប់ដឹងថាខ្លួនប្រឈមជាប់ពន្ធធនាគារហូត១០ឆ្នាំ Griner បានសុំអន្តាគមន៍ពីប្រធានាធិបតីអាម៉េរិកបៃឌិន នៅចំថ្ងៃបុណ្យឯករាជរបស់អាម៉េរិក។ កីឡាការិនីបាល់បោះវ័យ៣១ឆ្នាំ បានសរសេរនៅក្នុងសំបុត្រមួយផ្ញើទៅកាន់សេតវិមានថា៖«ខ្ញុំអង្គុយនៅទីនេះក្នុងគុករុស្ស៊ីតែម្នាក់ឯងដោយគ្មានការការពារពីគ្រួសារ មិត្តភក្តិរបស់ខ្ញុំ។ ខ្ញុំពិតជាភ័យខ្លាចណាស់ ខ្ញុំប្រហែលជានៅទីនេះជារៀងរហូត»។ Griner ដែលបានរៀបរាប់ថាមានឪពុកជាអតីតយុទ្ធជនសង្គ្រាមវៀតណាមផង សុំលោកបៃឌិនជួយខ្លួនឱ្យមានសេរីភាពពីការជាប់ឃុំក្នុងប្រទេសរុស្ស៊ី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
Subsets and Splits
No community queries yet
The top public SQL queries from the community will appear here once available.